Hoarafushi Airport mashroou ge bodubai nimihje\nހޯރަފުށީ އެއާޕޯޓު އެޅުމަށް ބިން ހިއްކާ ތާރު އަޅަން ފަށާފައި: 83 ޕަސަންޓު މަސައްކަތް ނިމިފައިވާ ކަމަށް އެމްޓީސީސީން ބުނޭ\nހއ. ހޯރަފުށީ އެއާޕޯޓް ތަރައްގީ ކުރުމުގެ މަޝްރޫއުގެ ބޮޑުބައި ނިމިފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ބުނެފި އެވެ.\nއެމްޓީސީސީން މިއަދު ބުނީ ހޯރަފުށީ އެއާޕޯޓް ތަރައްގީ ކުރުމުގެ މަސައްކަތް ހުއްޓާ ނުލައި ކުރިޔަށްދާ ކަމަށާއި މިހާރު 83 ޕަސެންޓުގެ މަސައްކަތް ނިމިފައިވާ ކަމަށެވެ. މިހާރު ކުރިޔަށް ދަނީ ތާރު އެޅުމުގެ މަސައްކަތް ކަމަށް ވެސް އެ ކުންފުނިން ބުންޏެވެ.\nހޯރަފުށީ އެއާޕޯޓުގައި 1200 މީޓަރުގެ ރަންވޭއެއް ހެދުމާއި 8635 ކިއުބިކް މީޓަރުގެ އޭޕްރޮން އަދި ޓެކްސީ ވޭއެއް ހަދާނެ އެވެ. އަދި 9473 ކިއުބިކް މީޓަރުގެ ޕާކިން އޭރިއާއަކާއި 1718 ކިއުބިކް މީޓަރުގެ ފަޔާ އެކްސެސް ރޯޑެއް ހިމެނެ އެވެ.\nއޭގެ އިތުރުން 842,200 ކިއުބިކް މީޓަރުގެ ބިން ހިއްކުމުގެ މަސައްކަތް މިދިޔަ އަހަރު އޮގަސްޓު މަހު ވަނީ ނިމިފަ އެވެ. އަދި ރިވެޓްމަންޓު ޖެހުމުގެ މަސައްކަތް މިދިޔަ މާޗު މަހު ވަނީ ނިންމާފަ އެވެ. އެމްޓީސީސީން ބުނީ މުޅި މަޝްރޫއު އަންނަ ސެޕްޓެމްބަރު މަހު ތެރޭގައި ނިންމާލެވޭނެ ކަމަށެވެ.\nއެމްޓީސީސީ ހއ. ހޯރަފުށި ޑޮމެސްޓިކް އެއާޕޯޓް + ހޯރަފުށީ އެއާޕޯޓް


Mi Aharuge Hurihaa Dhuvaheggai Ves Kaiveni Kohdhinumah Nihmmaifi\nމިއަހަރުގެ ހުރިހާ ދުވަހެއްގައި ވެސް ކައިވެނި ކޮށްދިނުމަށް ނިންމައިފި\nފެމެލީ ކޯޓު: ފޮޓޯ / އަވަސް\nމިފެށުނު 2021ވަނަ އަހަރުގެ ހުރިހާ ދުވަހެއްގައި ވެސް ކައިވެނި ކޮށްދިނުމަށް ފެމެލީ ކޯޓުން ނިންމައިފިއެވެ.\nމިއަހަރުގެ ހުރިހާ ދުވަހެއްގައި ކައިވެނި ކޮށްދިނުމަށް ނިންމި ނަމަވެސް ކޯޓާއި ކޯޓުން ބޭރުގައި ކައިވެނި ކޮށްދޭނީ ވަކި ވަގުތުތަކެއްގައެވެ. އެގޮތުން ކޯޓުގައި ނަމަ ކައިވެނި ކޮށްދޭނީ ހެނދުނު 8:00 އިން މެންދުރު 13:45 އާ ހަމައަށް ކައިވެނި ކޮށްދޭނެއެވެ. އަދި ހަވީރު 16:00 އިން ރޭގަނޑު 21:30 އާ ހަމައަށް ވެސް ކޯޓުގައި ކައިވެނި ކޮށްދޭނެއެވެ.\nކޯޓުން ބޭރުގައި އާއްމު އުސޫލުން ކައިވެނި ކޮށްދޭނީ ހަވީރު 16:00 އިން ރޭގަނޑު 21:30 އާ ހަމައަށް ކައިވެނި ކޮށްދޭނެއެވެ. ނަމަވެސް މިއަހަރުގެ އޭޕްރީލް މަހުގެ 13ވަނަ ދުވަހުން ފެށިގެން މިއަހަރުގެ މޭ މަހުގެ 19ވަނަ ދުވަހުގެ ކޯޓުން ބޭރުގައި ކައިވެނި ކޮށްދޭ ވަގުތަށް ބަދަލުތަކެއް ގެނެސްފައިވާ ކަމަށް ފެމެލީ ކޯޓުން ބުންޏެވެ.\nއެގޮތުން ކޯޓުން ބޭރުގައި ކައިވެނި ކޮށްދޭނީ ރޭގަނޑު 21:45 އިން ފެށިގެން 22:45 އާ ދެމެދުއެވެ. މީގެއިތުރުން ޖުލައި މަހުގެ 16ވަނަ ދުވަހުން ފެށިގެން 27 ވަނަ ދުވަހުގެ ނިޔަލަށް ކައިވެނިކޮށް ދޭނީ ރޭގަނޑު 20:00 އިން ފެށިގެން 21:30 އާ ހަމައަށް ކަމަށްވެސް ފެމެލީ ކޯޓުން ބުންޏެވެ.\nފެމެލީ ކޯޓުން ބުނީ ރަމަޟާން މަހު ކައިވެނި ކޮށްދޭ ވަގުތުތައް އެކޯޓުން ފަހުން އިއުލާން ކުރާނެ ކަމަށެވެ.


BREAKING: Kuda Anhen Kujjaku Rape Kuran Ulhunu Massalaeh Fenmathivejje - Vaguthu\nޖިންސީ ގޯނާ އާއި ދެކޮޅަށް ބޭއްވި މުޒާހަރާއެއް - ވަގުތު އިމޭޖްސް: މުހައްމަދު އަފްޒަލް\nރާއްޖޭގެ މެދު ތެރޭގެ އަތޮޅުގެ ރަށެއްގައި އުމުރުން 18 އަހަރުން ދަށުގެ އަންހެން ކުއްޖަކާއި ބަދުއަހްލާގީ އަމަލު ހިންގަން މަސައްކަތް ކުރި މައްސަލައެއް ފުލުހުންނަށް ހުށަހަޅައިފިއެވެ.\nފުލުހުން މިއަދު ވިދާޅުވީ، އެ ކުއްޖާއާ ބަދުއަހްލާގީ އަމަލު ހިންގަން މަސައްކަތް ކޮށްފައި ވަނީ މި މަހުގެ 23 ވަނަ ދުވަހުގެ ރޭގެ ވަގުތެއްގައި ކަމަށެވެ.\nފުލުހުން ވިދާޅުވީ، އެ މީހާ އެރޭ އެ ކުއްޖާ ގޭގައި ހުއްޓާ، ބޭރަށް ނެރެ ބަދުއަހްލާގީ އަމަލު ހިންގަން މަސައްކަތް ކުރި މައްސަލަ ފުލުހުންނަށް ހުށަހެޅުނީ އިއްޔެގެ ވަގުތެއްގައި ކަމަށެވެ.\nއަދި މި މައްސަަލައާ ގުޅިގެން މިހާތަނަށް މީހަކު ހައްޔަރުކޮށްފައި ނުވާ ކަމަށް ފުލުހުން ވިދާޅުވިއެވެ.\nމެއި 29, 2020 15:17\nއިންޑިއާގެ ސަގާފަތް ރާއްޖޭގަ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެއާލާކުރަން ޖެހޭނެ ނޫންތޯ އެހެން ނޫނީ އެމީހުން ރުޅިއަންނާނެ.\nމެއި 29, 2020 16:51\nއަބަދުވެސް މިވަރެއްގަ.ދުވަހަކުވެސް އިންސާފު ލިބޭ ތަނެއްނާދޭ.އެކަމަކު ސިޔާސީ މީހަކުގެ މައަސަލައެއްވެއްޖިއްޔާ ދަންވަރު ކޯޓް ހުޅުވައިގެންވެސް މައްސަލައެއްނިންމާލާ.\nމެއި 29, 2020 17:02\nކަލޯ 16 އަހަރު އެއީ ކުދަ ކުއްޖެއްތަ؟\nމެއި 29, 2020 18:06\nއާދެ، ދިވެހި ރާއްޖޭގެ ޤާނޫނު އަސާސީގައިވާ ގޮތުން 16 އަަހަރުގެ ކުއްޖެއް ބަލާނީ ކުޑަ ކުއްޖެއްގެ ގޮތުގައި އިނގޭތޯ؟ ކުށްވެރިންވެސް އެބަ ދޫ ކުރޭ 18 އަަހަރު ނުވާތީ ނަަމަވެސް ރޭޕް ވިކްޓިމެއް ނުވަތަ އެސައުލްޓް ވިކްޓެއްނަަމަ ކީއްވެތޯ ތިޔަ ސުވާލު އަބަދު ކުރައްވަނީ؟ 18 އަހަރުން މަތިވިޔަސް ނުވިޔަސް ނުޖެހޭނޫންތޯ ޖިންސީ ގޯނާ ކުރާކަށް؟ މިއީ ފިރިހެނަކަށް ނުވަތަ އަންހެނަަށް ނުވަތަ ފިރިހެން ކުއްޖަަކަށް ނުވަތަ އަންހެން ކުއްޖަަކަށްވީމަ ހަމައެކަނި ވާން ނުޖެހޭ ކަމެއް ނޫން. އެއްވެސް މީހެއްގެ/ކުއްޖެއްގެ އިންސާނީ ކަރާމާތައް މިފަދައިން އަރައި ގަތުމަށް މަސައްކަތް ކުރަނީ ވަލު ޖަނަވާރުންނަށްވުރެ ވެސް ދަށު ދަރަޖައިގެ މީހުން.\nއަނެއްކާ މި ކުއްޖާ ބޭރަށް އެ ނެރުނީ އޭނާގެ އަމިއްލަ ގޭގައި ހުއްޓާ ނޫންތޯ؟ ގޭގެ ރައްކާތެރިކަން ކޮބައިތޯ؟ އިސްލާމް ދީނުގައި ރައްކާތެރި ކޮށްދެއްވާފައި5ކަންތަކުގެ ތެރެއިން3ކަމަަކަށް އެހާ ފަސޭހަން އަރައިގަނެވޭްިރވެސް ދިވެހިރާއްޖޭގައި ވިކްޓިމްއަށް އަބަދުވެސް ކޮންމެެސް ބަދު ބަހެއް ބުނާ މަދު ބަޔަކު އަދިވެސް އުޅޭތީ ވަރަށް ހިތާމަ ކުރަން\nމެއި 29, 2020 19:51\nގާނޫނަކުން އިރު އެއީ ހަނދޭ..އަދި ހަނދު އެއީ އިރެކޭ ބުނެފިއްޔާ އެކަން ގަބޫލު ކުރާ ފެންވަރުގެ ބުއްދިވެރީންވެސް ރާއްޖޭގައި އެބަތިބިތާ. މިހިރަ ފެންނަނީ މިއީ މަގުފުރެދިފައިވާ ކަމުގެ ފުރިހަމަ އަލާމާތްތައް. މާތް ރަސްކަލާނގެ އިންސާނާ ހައްދަވައި އޭނާގެ މައްޗައް ކުއް ފާފައާއި ހެޔޮއަމަލުގެ ޖަޒާ ލިޔުއްވުމައް ޒިންމާ ދެއްވި އުމުރައް އެރީމަވެސް މި ކިޔަނީ އެބަޔަކުގެ މައްޗައް އެއްވެސް ދީނީ ވާޖިބެއް ނެޅޭ މައުސޫމް ކުޑަކުދީން ކަމަށެވެ. ވީމާ ފޮކުރުކޮއް ވިސްނާ ބައްލަވާށެވެ. ރާއްޖެ އާއި ހުޅަނގުގެ އެއްވެސް ދީނަކައް ތަބަނުވާ އަދި އެެއްޖިންސުން ކައިވެނި ހުއްދަކޮއްގެން އުޅޭ ރައްބެއް ރަސޫލެއް ގަބޫލު ނުކުރާ މުޖުތަމައުތަޖުގެ ހާލަތާއި ރާއްޖެއާއި ފަރަގެއް އެބަވޭތޯ މިކަންކަމުގައި.\nދެން ކުޑަ ނޫނަސް ޖެހޭތަ ބެހިގަންނަން\nމެއި 29, 2020 20:00\nޢަފްލާ ގެ ކޮމެންޓުގައި އެއްވެސް މީހަކާ ބެހޭކައް ހުއްދައޮތްކަމަކައް ނެތް ލިޔެފަކާއެއް. އެ ކޮމެންޓުގަ އެއޮތީ 16 އަހަރުގެ މީހަކީ އެއް ކުޑަ ކުއްޖެއްތޯ، މި ސުވާލުކޮއްފަ. އެއީ ސުރުޚީގަ ކުޑަކުއްޖެކޭ ޖަހާފަ 18 އަހަރު އަންހެނެއްގެ ވާހަކަ ޚަބަރުގައި އިނީމަ. އެނގިލައްވާނެ ފަދައިން އިސްލާމްދީނުގައި އަމަލުތަކުގެ ޒިންމާ އުފުލަން މީހަކައް ޖެހެނީ ބާލިޣުވުމުން.. އެހިސާބުން އޭނާއަކީ ކުޑަ ކުއްޖެއް ނޫން. ހުޅަނގުގެ ހައްދުފަހަނަޅާފައި ވާ ގައުމުތަކުގައި އެއްވެސް ރައްބެއް ރަސޫލެއް މިއްލަތެއް ގަބޫލުނުކުރާ އަދި އިންސާނާގެ ގުދުރަތުގެ ހަމަޔާއި ޚިލާފައް އެއްޖިންސުން ގުޅުން ހިންގައި ކައިވެނި ކުރުމުގެ ވިސްނުމަކީ ރިވެތި އާދައެއް ކަމައްދެކޭ ގައުމުތަކުން 18 އަހަރަވާމީހުންނަކީ ކުޑަކުދީން ކަމުގައި ހެދިޔަސް ހައްގު ދީނާއި ހިދާޔަތުގައި ތިބޭ މުސްލިމުންނެއް އެކަން ގަބޫލެއް ނުކުރެއެވެ. ރާއްޖޭގައިޗެސް ލާދީނީ އޮއިވަރު ފަތުރާ ހުޅަނގުގެ މުޑުދާރު އަމަލުތައް ރާއްޖޭގައި އަށަގަންނަވަން އުޅޭބަޔަކު މިތާތިބެގެން އިސްލާމްދީނާއި ޖަނޑައެޅިގެން ފުށުއަރާ ގާނޫނުތައް ހެދުމަކީ އެއީ އެ ގާނޫނުތައް ސައްޚަ ކުރުވާކަމެއް ނޫނެވެ.\nމެއި 30, 2020 05:31\nއޭތް މަ އެބަ އޮތްތަ ލިޔެފަ އަފްލާ އެހެން ބުންޏޭ\nޖޫން 12, 2020 10:25\nކުޑަ ކުއްޖެއްނޫން، އެކަމު މައްސަލައިގެ ފޯކަސް ގެއްލުވާނުލާބަ. ކުޑަޔަސް ބޮޑަސް ރޭޕް ކުރާކަށް ނުޖެހޭ.\nލުހުން ދަނީ މި މައްސަލަ އިތުރަށް ތަހުގީގު ކުރަމުންނެވެ\nމެއި 29, 2020 18:14\nމެއި 29, 2020 18:50\nމީގެ ކުރީގެ ދުވަސްތަކުގާ އެފަދަޢަމަލުތައް ކަލޭމެން\nހިންގީ ޔާމީނުގެސަގާ ފަތްދިރުވަންތޯ\nމެއި 29, 2020 19:03\nމިހާތަނަށް ކީއްވެ އެއްވެސް މީހަކު ހައްޔަރު ނުރެވެންވީ އެކުށްޖާ ނުދަންނަ މީހަކީތަ ކީކޭދެން ބުނާނީ އަޅެ ތީދެން ބޮޑުމުސާރަދީފަ ނަމަކަށް ޔުނީފޯމެއް ލައްވާފައި ކީއްކުރަން ތިބޭބައެއްތަތީ ތިއްތި ދެއްކެން ބެގީކޮށްފަ ތިބީމަ ނިމުނީތަ ތިމާމެންގެ ޒިއްމާވެސް ހަނދާން ނެތުނީ ތޯ ނޫނީ ރޭޕަށް ހިވަރު ދިނުމަށްޓަކައި އަޅައި ނުލާތިބީ ތޯ ތިމީސްމީހުން ކޮންމެހެން ރަށްރަށު ގައި ބޭތިއްބުމުގެ ބޭނުމެއްނެތެންނު ޒުވާނުން ނިކަން ކެރިގެން ނިކުމެ އިންސާފުހޯދަލަ ހެޔޮނުވާނެ!\nމެއި 29, 2020 19:06\nކުއްޖެކޭ ނުބުނޭ.. ލިޔޭ 18 އަހަރުގެ އަންހެނެކޭ..އެއީ ބާލިޢު ވެފައިވާ.. ދަރިމައިވެވޭނެ ވަރުގެ އަދި އައިނިއްޔަ ފަރުލުތައް އޭނާގެ މައްޗައް އެޅިފައިވާ އުމުރުގެ އަންހެނެއް. އެކަމަކުވެސް އެއްވެސް އަންހެނެއް ރޭޕް ކުރެވިގެން ނުވާނެ.. އެއީ އިސްލާމީ މުޖުތަމައުއެއްގައި ރައްކާތެރިކަން ލިއްބައިދޭންޖެހޭ ބަޔެއް. މިރާއްޖޭގައި ފެތުރޭ ލާދީނީ އޮއިވަރުތަކުގެ އަސަރެއް މިފަދަ ހާދިސާތައް އިތުރުވެ މުންކަރާތައް އަރައިގަތުމަކީ.\nމެއި 29, 2020 19:12\nސާބަހޭ ތީހާދަ ހިތްވަރުގަދަ ޒުވާނުންކޮޅެކޭދޯ އިންސާފު ހޯދަން ޢާމުން ނިކުންނަންވީނު ފޫކޮޅުގައި ރޯވާންދެއްތަ ތިތިބެނީ ބަލަ އިންސާފާ ހަމަހަމަ ކަމަކީ ރީނދޫ ކުލަޔަށް ހުންނަ އެއްޗެއްނޫނޭ ތިހެން އަޅައިނުލާއި ފަރުވާ ކުޑަކޮށްފަތިއްބަކަސް އިންސާފެއް ނުލިބޭނެ!\nމެއި 29, 2020 19:15\nމިވެރިކަމުގައި އިންސާފު ހޯދައްޏާ ޖެހޭނީ ވެރިންނާއި ބޮޑުންފަހާދުވަން!\nމެއި 29, 2020 19:17\nމެއި 29, 2020 20:17\nދަރިންނޭ އިންސާފު ބޭނުންތަ ތިހެން ހަމަހިމޭނުންތިބެގެން އިންސާފެއް ތިޒުވާނުން ކައިރިޔަކަށް ނާންނާނެ އިސާފު ބޭނުނިއްޔާ މިހާރުމިއޮތް ކަނުބީރު ސަރުކާރުގެ ކަންކަށި މަތީ ފިސާރިބާރަށް ފިރުމާލީމަނޫނީ އަޑެއް ނުއިވޭނެ ތިމަންޒަރެއް ނުފެންނާނެ ނުވެސް ބަލާނެ ފެނުނަސް ފެންނަ ކަމަށް ވެސް ނުހަނދާނެ މިސަރުކާރަށް އަޑުއިވޭނީ ފިސާރި ބާރަށްބުނީމަ އަނގައިން ބުއްޏަކަ އަދިއަޑެއް ނީވޭނެ ނީވުނެއްނު އެހެން ވީމަދެން ބުނަންޖެހޭނީ އަނގައި ނޫން ކޮންމެވެސް އެހެން ގޮތަކަށް ތީޒުވާނުން ތިހެން ތިބޭނީ ހިތްވަރުގަދަ ކެރޭ ޒުވާނުން ސާބަސް އިންސާފުހޯދަން ކެރޭނެބާ އެހެންވިއްޔާ ހިތްވަރާއެކު ތެދުވޭ!\nމެއި 29, 2020 21:03\nރައީސްޔާމީން އިންސާފުވެރި ވެރިކަމެއް ކުރީމަ ރީނދޫ މީހުނަށް ހަޖަމް ނުވީ ބިރަކާނުލައި މަޖާނުކުރެވޭތީ!


ތިބާ ކިތަންމެ ގިނައިން އަޅުކަންކުރި ނަމަވެސް މައިންބަފައިންނަށް ހެޔޮކޮށް ނުހިތައި ސުވަރުގެ ވަނުން ފަސޭހައެއް ނުވާނެ!: ޢުމަރު ސުލޭމާން\nރަޙިމުގެ ގުޅުން ދެމެހެއްޓުމަކީ އެމީހާއަށް ﷲ ތަޢާލާ ނިޢްމަތްތައް އިތުރުކޮށްދެއްވަވާ ކަމެކެވެ. ރަޙިމުގެ ގުޅުން ބަދަހިކުރާ ވަރަކަށް އެމީހާއި ﷲ ތަޢާލާ ގުޅުއްވުން ބަދަހިކުރައްވަވާނެތެވެ. ރަޙިމުގެ ގުޅުމުގެ ތެރެއިންވެސް އެންމެ މުހިންމީ މައިންބަފައިންނާއި ބާއްވާ ގުޅުމެވެ.\nމިވާހަކަ މިބުނަނީ އެއްވެސް ޙާލެއްގައި ﷲ ތަޢާލާ ސުވަރުގެ ވައްދަވާނެ މީހުން ބުނަން އެނގޭކަމަށް ބުނާކަށް ނޫނެވެ. ނަމަވެސް އަހަރެންނަށް އެނގިފައި ހުރި ކަންކަމަށް ބަލައި ބުނަމެވެ. ކިތަންމެ ގިނައިން އަޅުކަން ކުރި ނަމަވެސް މައިންބަފައިންނަށް އިހާނެތިކޮށް ހިތައިފި މީހަކަށް ސުވަރުގެ ވަނުމަކީ ޙާޞިލުކުރަން ފަސޭހަވާނެ ކަމެއް ނޫނެވެ. އެހެނީ ﷲ ތައާލާގެ މަގުގައި ޖިހާދުކުރަން ދާން އުޅުނު ޒުވާނަކު ހުއްޓުވައި "ތިބާގެ އުމުރުން ދުވަސްވީ މަންމައަށް ޚިދުމަތް ކުރަން" ޙަދީޘްފުޅު ކުރެއްވެވިއެވެ. އަދި ޖިހާދުކުރުމުން ސުވަރުގެ ލިބޭފަދައިން މައިމީހާގެ ފައިތިލަދަށުން ސުވަރުގެ ޙާޞިލުކުރުމަށް ވެސް ޙަދީޘްފުޅު ކުރެއްވެވިއެވެ.\nއެޒުވާނާއަކީ މަންމަގެ ހުރި ހަމައެކަނި ދަރިފުޅެވެ. އޭނާ ދާން އުޅުނީ މަޖުބޫރު ޖިހާދަކަށް ނޫނެވެ. މަޖުބޫރު ޖިހާދުގެ ޙާލަތު ތަފާތުވާނެއެވެ.\nމިކަމުން އެނގިގެންދަނީ މައިމީހާއަށް ޚިދުމަތްކުރުމަކީ ޖިހާދުކުރުމަށްވުރެވެސް މުހިންމު ކަމެއް ކަމެވެ. އަހަރެމެން ބަލަންވީ މަންމަގެ ކިތައް ދަރިން ތިބިތޯއެއް ނޫނެވެ. އެންމެ ތަނަވަސްކަމުގައި އުޅެނީ ކޮންދަރިއެއްތޯއެއް ނޫނެވެ! އަދި މަންމަ އެންމެ ބޮޑަށް ހެޔޮކޮށް ހިތީ ކޮންދަރިއަކަށްތޯ އެއްވެސް ނޫނެވެ. ބަލަންވީ މައިމިހާއަށް ވީހައި ގިނަ ޚިދުމަތެއް ކޮށްދެވޭތޯ އެވެ. އެކަމުން ލިބެން އޮތް މަތިވެރި ސަވާބާއި ދަރުމަ ލިބިގަތުމަށެވެ.\n--އިމާމް ޢުމަރު ސުލައިމާންގެ ދަރުސަކުން\nއަދީބު ދެ މިލިއަން ރުފިޔާއިން ޖޫރިމަނާކޮށް ވިހި އަހަރަށް ޖަލަށް ލާން ހުކުމްކޮށްފި\nއަދީބުގެ7ދައުވާ އަލުން ބެލުމަށް ހައި ކޯޓުން އަމުރުކޮށްފި\nއެމްއެމްޕީއާރްސީ މައްސަލަ ބެލުމުގެ އިހުލާސްތެރިކަމާއި ޤާބިލުކަން މިސަރުކާރުގައި އެބައޮތް! އެއްބާރުލުން ދޭނަން: އަދީބު\nމާބިންހުރާ މައްސަލައިގަ އަދީބަށް ކުރި ދައުވާ، ޕީޖީން އަނބުރާ ގެންގޮސްފި!\nދެން ނަގާ ރާޅު މާބޮޑުވާނެ! "ޢިލްމުވެރިންގެ ގުޅުމުގެ" މަސައްކަތްތައް ވަރުގަދަކޮށްދެއްވާ!


Rajjeyga vaige magun bon gohvvan reyvi – Iru\nސަމާ· 16 ޑިސެންބަރު 2019\nއަނިޔާވެރި އަމަލުތަކުގައި ހައްދުފަހަނާޅަފައިވާ އިސްލާމިކް ސްޓޭޓް (އައިއެސް)ގެ ލީޑަޝިޕުން ވާގިވެރިވެ، ސީރިއާގައި ހުރި ދިވެއްސަކު އިސްވެ 2017 ގައި ރާއްޖޭގައި ވައިގެ މަގުން ބޮން ގޮއްވާލަން އުޅުނު ކަމަށް ޕޮލިސް ކޮމިޝަނަރު މުހައްމަދު ހަމީދު މިއަދު ވިދާޅުވެއްޖެ އެވެ.\nކައުންސިލަރުންނާ އެކު، ކްރޮސްރޯޑްސްގައި ބާއްވާ މަހާސިންތާގައި ވާހަކަ ދައްކަވަމުން ހަމީދު ވިދާޅުުވީ އެ އައިއީޑީ ހެދީ އައިއެސްގެ އިރުޝާދާ އެކު މާލޭގައި ތިބި ދިވެހިންތަކެއް ކަމަށެވެ. އެކަން ފްލޮޕްކުރީ ދިވެހި ފުލުހުންނާއި ސިފައިންގެ އިތުރުން ނެޝެނަލް ކައުންޓަ ޓެރަރިޒަމް ސެންޓަރު ގުޅިގެންމަށް އޭނާ ވިދާޅުވި އެވެ.\nހަމީދު ވިދާޅުވީ އެ އޮޕަރޭޝަންގައި ދުނިޔޭގެ ވަރުގަދަ ފަސް ގައުމަކުން ވެސް ބައިވެރިވި ކަމަށެވެ.\n“އެއީ، 2017 ގައި މުޅި ދުނިޔޭގައި ހިންގުނު އެންމެ ބޮޑު ކައުންޓަ ޓެރަރިޒަމް، އިންޓެލިޖެންސް އަދި އިންވެސްޓިގޭޝަންގެ އޮޕަރޭޝަން،” ހަމީދު ވިދާޅުވި އެވެ.\nއެކަމަކު އޭގެ އިތުރު ތަފްސީލެއް ކޮމިޝަނަރު ނުދެއްވަ އެވެ.\nމި ހާދިސާ ހިއްސާކޮށްދެއްވީ، ދީނީ ގޮތުން ހައްދުފަހަނާޅައި ދިއުމާއި ޓެރަރިޒަމް ހުއްޓުވުމުގައި އެންމެ ކުރިއަރާފައިވާ ގައުމުތަކުގެ ކުރީ ސަފުގައި ރާއްޖެ އޮތް ކަމުގެ ޔަގީންކަން، ކައުންސިލަރުންނަށް ދެއްވުމުގެ ގޮތުންނެވެ.\nއޭނާ ވިދާޅުވި ގޮތުގައި ހަރުކަށި ފިކުރާ ދެކޮޅަށް މަސައްކަތް ކުރަން ކަމާގުޅޭ އިދާރާތަކުން އޮތީ ތައްޔާރަށެވެ.


Darkrain in November ge masakai fashaifi\nޑާކްރެއިން އިން ނޮވެމްބަރުގެ މަސައްކަތް ފަށައިފި\nފިލްމްގެ ސްކްރީން ޕްލޭ ދަނީ ލިޔަމުން\nކާސްޓުން އަދި ފައިނަލެއް ނުކުރޭ\nކ. މާލެ 23 ޖޫން 2018 | ހޮނިހިރު 16:46 1,978\nނޮވެމްބަރގެ ޕޯސްޓަރު - ފޭސްބުކް\nޑާކްރެއިން އެންޓަޓެއިންމަންޓުން "ނޮވެމްބަރު" ގެ ނަމުގައި އައު ފިލްމެއް ހަދަން ނިންމައިފިއެވެ.\nރާއްޖެ އެމްވީއަށް މައުލޫމާތު ދެމުން ފިލްމް ގެ ޕްރޮޑިއުސަރު މުހައްމަދު އަލީ (މޮގާ) ބުނީ މި ފިލްމްގެ ޝޫޓިން ފެށުމަށް ހަމަޖެހިފައި ވަނީ އެ ސްޓޫޑިއޯ އިން ޝޫޓިން ފަށާފައިވާ ކޮމެޑީ ފިލްމް "މާމުއި" ގެ މަސައްކަތް ނިންމުމަށް ފަހު ކަމަށެވެ.\nމި ފިލްމްގެ މަންޒަރުތައް ނެގުމަށް ހަމަޖެހިފައި ވަނީ މާލޭ އާއި ސިންގަޕޫރުގައި ކަމަށް "ވަކިން ލޯބިން" ގެ ވެސް ޑައިރެކްޓަރ މޮގާ ބުންޏެވެ.\nއޮރިޖިނަލް ސްކްރީންޕްލޭއަކަށް ހަދާ މި ފިލްމުގެ ކާސްޓުން އަދި ފައިނަލެއް ނުކުރެއެވެ.\nއަލީ ޝިފާއު ޑައިރެކްޓްކުރާ މިފިލްމް ރިލީޒް ކުރުމަށް ތާވަލްކޮށްފައި ވަނީ އަންނަ އަހުގެ އެޕްރީލް މަހުގެ5ވަނަ ދުވަހުއެވެ.\n"ނޮވެމްބަރު" މިފިލްމް ވެގެން ދާނީ ސިންގަޕޫރްގައި ޝޫޓްކުރާ ދެވަނަ ދިވެހި ފިލްމަށެވެ. އަދި މި ފިލްމް ވެގެން ދާނީ ޑާކް ރެއިން އެންޓަޓެއިންމަންޓްގެ ފިލްމެއް ރާއްޖޭން ބޭރުގައި ޝޫޓްކުރާ ފުރަތަމަ ފިލްމަށެވެ.


Malaika Aai Arjun Raajjeyge Agubodu Resort Ehgai Chutty Heydhakuranee - Vaguthu\nބޮލީވުޑުގެ އެކްޓަރު އަރުޖުން ކަޕޫރާއި ބަތަލާ މަލައިކާ އަރޯރާ ރާއްޖޭގެ އަގު ބޮޑު ރިސޯޓެއްގައި ޗުއްޓީ ހޭދަ ކުރަން ފަށައިފިއެވެ.\nއަރުޖުން ކަޕޫރުގެ އިންސްޓަގުރާމު ސްޓޯރީގައި އޭނާ ބުނެފައިވަނީ ރާއްޖޭގައި ޗުއްޓީ ހޭދަކުރަމުން ދަނީ ޕަޓީނާ މޯލްޑިވްސް، ފަރި އައިލެންޑުގައި ކަމަށެެވެ.\nއަރުޖުން އާއި މަލައިކާ ސްޓަގުރާމު ސްޓޯރީގައި ވަނީ މި ދަތުރުގެ އެތައް ފޮޓޯތައް ހިއްސާ ކޮށްފައެވެ. ރިސޯޓުގެ ހިތްގައިމު މަގުތަކުގައި މަލައިކާ ބައިސްކަލު ދުއްވާ ވީޑީއޯގެ އިތުރުން އަރުޖުންގެ ހެނދުނުގެ ނާސްތާ އަދި މޫދުގެ ކަސްރަތުތައް ކުރުމުގެ ފޮޓޯތައް ވެސް ހިއްސާ ކޮށްފައިވެއެވެ.\nރިސޯޓުގެ ވެބްސައިޓުގައިވާ ގޮތުން އެތަނުގެ އެންމެ އަގުހެޔޮކޮށް އެއް ރެޔަށް ލިބެންހުރި އެއްރޫމުގެ ތަނެއްގެ އަގަކީ ވެސް 2530 ޑޮލަރެވެ. މިއީ ގާތްގަނޑަކަށް 39،000 ރުފިޔާއެވެ. މި ރޫމާއި އެކު ވަކި ގާޑަންއަކާއި، ޕޫލްއަކާއި އަދި އައުޓް ޑޯ ޓަބެއް ހުރެއެވެ.\nއަދި އެންމެ އަގުބޮޑުކޮށް އެއް ރެޔަށް ވިލާއެއް ލިބެން ހުންނަ އަގަކީ 4762 ޑޮލަރެވެ. މިއީ ގާތްގަނޑަކަށް 73،000 ދިވެހި ރުފިޔާއެވެ.\nއަރުޖުންވަނީ އެމީހުން ތިބޭ ވިލާ އިސްޓަގުރާމު ސްޓޯރީގައި ހިއްސާ ކޮށްފައެވެ. ނަމަވެސް ސީދާ އެއީ ކޮން ކެޓަގަރީއެއްގެ ރޫމެއްކަން ނޭނގެއެވެ.\nމަލައިކާއާއި އަރުޖުން ލޯބީގެ ގޮތުން ގުޅިގެން އުޅޭތާ އަހަރުތަކެއް ވެއްޖެއެވެ. މިހާރު މި ދެ ލޯބިވެރިންގެ ކައިވެނީގެ ވާހަކަތައް ވެސް މީޑިއާގައި ދަނީ ދެކެވެމުންނެވެ. ނަމަވެސް އަރުޖުން ނުވަތަ މަލައިކާ މިކަން ޔަގީން ކޮށްދީފައެއް ނުވެއެވެ.


ސާޖިދު ޢަބްދުﷲ (ސާންޑީ) 26 ފެބްރުއަރީ 2021\nއިންޑިޔާގެ ޓީވީ ޗެނަލްތައް ބަލާ މީހުން އެންމެ އިންތިޒާރު ކުރަނީ ކޮންމެ ހަފުތާއަކުވެސް ބާރކް (ބްރޯޑްކާސްޓް އޯޑިއެންސް ރިސާޗް ކައުންސިލް އިންޑިޔާ) އިން ނެރޭ އެންމެ މަޤުބޫލު ޓީވީ ޝޯވތަކުގެ ލިސްޓަށެވެ. މިހާރު މިވަނީ މިހިނގާ 2021 ވަނަ އަހަރުގެ7ވަނަ ހަފުތާގެ ލިސްޓު ނެރެފައެވެ. ފާހަގަކޮށްލެވޭ ކަމަކީ މިދިޔަ ހަފުތާއާއި މި ހަފުތާގެ ލިސްޓުގެ ތަރުތީބުގައި އެއްވެސް ތަފާތެއް ނެތްކަމެވެ.\nމި ހަފުތާގެ ލިސްޓުގެ އެއްވަނައިގައިވެސް އޮތީ މިދިޔަ އަހަރުގެ ނޮވެމްބަރު މަހުން ފެށިގެން މި ލިސްޓުގެ އެއްވަނަ މަޤާމު ދަމަހައްޓަމުން އަންނަ ”އަނޫޕާމާ“ އެވެ.\nރުޕާލީ ގާންގޫލީ ޓައިޓްލް ރޯލުން ފެނިގެންދާ މި ޑްރާމާ ސިލްސިލާގެ މުހިންމު ރޯލުތަކުން ފެންނަ އިތުރު ތަރިންނަކީ ސުދާންޝޫ ޕާންޑޭ، މަދަލްސާ ޝަރްމާ، ޕާރަސް ކަލްނަވަތު އަދި ތަސްނީމް ޝެއިޚްއެވެ.\nއަނޫޕާމާއަށް ލިސްޓުގެ އެއްވަނަ ލިބިފައިވަނީ 3.7 މިލިއަން ވިއުސްއާއި އެކުގައެވެ.\n3 މިލިއަން ވިއުސްއާއިއެކު ލިސްޓުގެ ދެވަނައިގައި އޮތީ ”އިމްލީ“ އެވެ. މިއީ ސީރީޒް ފެށީއްސުރެ ލިސްޓުގެ ގަދަ ފަހަކުން ޖާގަ ހޯދަމުން އަންނަ ސީރީޒެކެވެ.\nސުމްބުލް ތައުޤީރް، ގަޝްމީރް މަހާޖާނީ އަދި މަޔޫރީ ދޭޝްމުކް މައިގަނޑު ރޯލުތައް ކުޅޭ މި ސީރީޒަކީ ސްޓާ ޖަލްޝާއިން 2011 ގައި ދެއްކި ބެންގާލީ ސީރީޒް ”އިޝްތީ ކުތުމް“ގެ ރީމޭކެކެވެ.\n3. ގުމް ހެ ކިސީ ކޭ ޕިޔާރް މޭ\nނީލް ބަޓްއާއި އަޔޭޝާ ސިންގ އަދި އައިޝްވާރިޔާ ޝަރްމާ ލީޑް ރޯލު ކުޅޭ ”ގުމް ހެ ކިސީ ކޭ ޕިޔާރް މޭ“ އަށް ލިބިފައިވަނީ ލިސްޓުގެ3ވަނައެވެ. މިއީ މި ލިސްޓުގެ ތިންވަނައިގައި މި ސީރީޒް ހިމެނުނުތާ ހަވަނަ ހަފުތާއެވެ.\nއައިޕީއެސް އޮފިސަރެއްގެ ލޯބީގެ ވާހަކަ ކިޔައިދޭ މި ސީރީޒްއަށް ލިބިފައިވަނީ 2.9 މިލިއަން ވިއުސްއެވެ. މިއީ ސްޓާ ޖަލްޝާއިން 2016 ވަނަ އަހަރު ދެއްކި ބެންގާލީ ސީރީޒް ”ކުސުމް ޑޯލާ“ގެ ރީމޭކެކެވެ.\n4. ކުންޑަލީ ބާގްޔާ\n2.7 މިލިއަން ވިއުސްއާއެކު ލިސްޓުގެ4ވަނައިގައި ”ކުންޑަލީ ބާގްޔާ“ އޮތްއިރު މިއީ މި ފަހަކަށް އައިސް އެންމެ ގިނަ ދުވަހު މި ލިސްޓުގެ ގަދަ ފަހެއްގައި ހިފަހައްޓާލެވުނު އެއް ސީރީޒެވެ.\nދީރަޖް ދޫޕަރްއާއި ޝާރްދާ އާރްޔާ ލީޑް ރޯލުން ފެނިގެންދާ މި ސީރީޒަކީ ޒީ ޓީވީއިން ދައްކާ ސީރީޒެކެވެ.\n5. ޔޭ ރިޝްތާ ކިޔާ ކެހެލާތާ ހޭ\nމިދިޔަ ހަފުތާގައި ލިސްޓުގެ5ވަނައިގައި އޮތް ”އިންޑިއަން އައިޑޯލް 12“ ފަހަށް ޖައްސާލުމަށްފަހު ”ޔޭ ރިޝްތާ ކިޔާ ކެހެލާތާ ހޭ“ މިވަނީ އަނެއްކާވެސް ލިސްޓުގެ ގަދަ ފަހަކުން ޖާގަ ހޯދާފައެވެ.\nމި ޝޯވގެ ޓީއާރްޕީ ވަރަށް ބޮޑަށް ދަށްވެފައިވަނިކޮށް ނައިރާ މަރާލައި އޭނައާއި ވައްތަރު ސީރަތު އައުމާއެކު އަނެއްކާވެސް މިވަނީ ޝޯވގެ ޓީއާރްޕީ މައްޗަށް ދާން ފަށާފައެވެ. މިހާރު އެންމެ ގިނަ މީހުން އުފައްދާ ސުވާލަކީ އާންމުކޮށް ހިންދީ ސީރީޒްތަކުގައި ވާގޮތަށް އާޚިރުގައި ސީރަތު ނައިރާއަށް ނުވާނެތޯއެވެ.\nމި ހަފުތާގައި މި ސީރީޒަށް ލިބިފައިވަނީ 2.6 މިލިއަން ވިއުސްއެވެ.\nމަޤުބޫލު ޝޯވތަކުގެ ތެރެއިން ”އިންޑިއަން އައިޑޯލް 12″، ”ކުމްކުމް ބާގްޔާ“ އަދި ”ތާރަކް މެހެތާ ކާ އުލްޓާ ޗަޝްމާ“ އަށް ވަނީ ގަދަ ފަހަކުން ޖާގަ ލިބޭގޮތް ނުވެފައެވެ. އަދި ”ކުމްކުމް ބާގްޔާ“ ފިޔަވައި މި ލިސްޓުގައި ހިމެނޭ ހުރިހާ ޝޯވއަކީވެސް ސްޓާ ޕްލަސްގެ ޝޯވތައްކަން ފާހަގަކޮށްލެވެއެވެ.\nއަރުޝީފަށް ނެގީ 26/02/2021 06:39\nއެންމެފަހުން އަޕްޑޭޓްކުރީ 26/02/2021 06:39\nއަލީ ރާޒީ7މިނެޓު ކުރިން


Coffee maa ginavaa nama migraine ge undhagoo boduvey | Mihaaru\nމައިގްރޭނުން ދިފާއުވާން ކޮފީ ބޯ މިންވަރު ލިމިޓް ކުރަން ޖެހޭ.\n10 އޯގަސްޓް 2019 - 11:18 1 comment\nނަމަވެސް މި ފަހަރު އަނެއްކާ ވެސް މިއޮތީ ކޮފީ ބޮވޭ މިންވަރާއި ސިއްހަތާ ގުޅުން ހުރި އެހެން ވާހަކަ އެވެ. އެމެރިކަން ޖާނަލް އޮފް މެޑިސިންގައި ބުރާސްފަތި ދުވަހު ޝާއިއުކޮށްފައިވާ އާ ދިރާސާއެއްގައި ބުނާ ގޮތުން ދުވާލަކު ތިން ތަށި ކޮފީ ބޮވޭ ނަމަ އެއީ ސީރިއަސްކޮށް ވިސްނައިލަން ޖެހޭ ކަމެކެވެ. ހާއްސަ މައިގްރޭން ހުންނަ މީހުންނެވެ. އެފަދަ މީހުން ދުވާލަކު ތިން ކޮށީ ބޯ ނަމަ އެއީ މައިގްރޭނުގެ ވޭން އިތުރަށް ގަދަވުމުގެ ސަބަބަކަށްވާ ކަމަށް އޭގައި ބުނެފައިވެ އެވެ.\nދިރާސާގައި ފާހަގަކޮށްފައިވާ އެންމެ ރައްކާތެރި ގޮތަކީ ކެފެއިނުން ހިއްސުތައް ހޭލައްވައްވަން ބާރު އަޅާ ކޮފީ، ދުވާލަކު ދެ ތައްޓަށް ވުރެ އިތުރު ނުކުރުމެވެ. އަދި ބޮލުގައި ރިއްސުމުގެ މައްސަލަ ހުންނަ މީހުން މިކަމަށް ވަކިން ބޮޑަށް ސަމާލުވާން ޖެހޭ ކަމަށް ބުންޏެވެ.\nދިރާސާ ހެދި ޓީމްގައި ހިމެނޭ ހާވަޑް ޔުނިވަސިޓީގެ ޓިއެޗް ޗެން ސްކޫލް އޮފް ޕަބްލިކް ހެލްތުގެ އެލިޒަބަތު މޮސްޓޮފްސްކީ ވިދާޅުވި ގޮތުގައި ދިރާސާ އިން ހިތްވަރު ދެނީ ކޮފީ ބޯ މިންވަރު ހައްދެއްގެ ތެރޭގައި ބޭއްވުން ކަމަށެވެ.\nދެ މީހަކު ކޮފީއެއްގައި.\n"އެންމެ މުހިއްމު ކަމަކީ ދުވާލެއްގެ މައްޗަށް ކޮފީ ބޮވޭ މިންވަރު ލިމިޓް ކުރުން. އޭގެ މާނައަކީ ދެ ތައްޓަށް ވުރެ އިތުރު ނުކުރާށޭ،" އޭނާ ވިދާޅުވި އެވެ. "ވަކިން ހާއްސަކޮށް މައިގްރޭން ހުންނަ މީހުން ކޮފީ ކޮންޓްރޯލް ކުރުން ވަރަށް މުހިއްމު. ކޮފީގެ އިތުރަށް ދިރާސާ އިން ހިތްވަރު ދޭ ކެފެއިން ހުންނަ އެހެން ބުއިންތައް ވެސް ކޮންޓްރޯލް ކުރަން."\nއިތުރު ލިޔުންތައް ސިއްހަތު ދިރާސާ ކޮފީ ބޮލުގައި ރިއްސުން


SunOnline: Fuluhun balamundha Drug Massala akaa gulhigen TV Presenter Anushree aa suvaalu koffi\nފުލުހުން ބަލަމުންދާ ޑުރަގު މައްސަލައަކާ ގުޅިގެން ޓީވީ ޕްރެޒެންޓަރު އަނުޝްރީއާ ސުވާލުކޮށްފި\nއައިމިނަތު ލުބާ 27 Sep 2020, 10:55\nޓީވީ އެންކަރު އަނުޝްރީ---\nޑާންސް ކޮރިއޮގްރާފާ ކިޝޯރު އަމޯރު ޝޭޓީއާ ގުޅޭ ޑުރަގުގެ މައްސަލަގައި ޓީވީ އެންކަރު އަނުޝްރީއާ ކަރްނާޓަކާ ފުލުހުން ސުވާލުކޮށްފިއެވެ.\nތިން ގަޑިއިރާ ބައިވަންދެން އަނުޝްރީ އާ ފުލުހުން ސުވާލުކުރިއިރު އޭނާ ވަނީ ޑުރަގުގެ ލިންކާ އޭނާ ގުޅުމެއް ނޯންނާނެ ކަމަށް ބުނެފައެވެ. ޝެޓީގެ ގާތް ރަހުމަތްތެރިޔާ އަދި މަސްތުވާތަކެތީގެ މައްސަލައެއްގައި ތުހުމަތުކުރެވިފައިވާ ތަރުން ރާޖް އަކީ އަނުޝްރީ ދަންނަ މީހެއްކަމަށާއި މީގެ ކުރިން ހަމަސް ދުވަހެއް ވަންދެން އަނުޝްރީއަށް ޑާންސް ކޮރިގްރާފްކޮށްފިން ކަމަށް އޭނާ ވަނީ ބުނެފައެވެ.\nޝެޓީގެ ޕާޓީއަށް އަނުޝްރީވެސް ދިޔަކަމަށް ތަރުން ބުނިިއިރު އަނުޝްރީ ވަނީ އެކަން ދޮގުކޮށްފައެވެ. އޭނާ ބުނީ ޑުރަގު ބޭނުންނުކުރާ ކަމަށާއި ޝެޓީގެ ޕާޓީއަށް ދިޔައޭ ކިޔައިގެން ދެކެވުނު ވާހަކަތަކަކީ ދޮގު ވާހަކަތަކެއް ކަމަށެވެ.\nފުލުސް އޮފީހުން ބޭރަށް ނުކުމެ މީޑިއާތަކަށް ދިން އިންޓަވިއުއެއްގައި އަނުޝްރީ ބުނީ ފުލުހުން ކުރި ސުވާލުތަކަށް އޭނާ ފުރިހަމައަށް ޖަވާބުދީފައި ވާނެ ކަމަށާއި އިތުރަށް ފުލުހުން ސުވާލުކުރަން ބޭނުންވެގެން ގުޅައިފިނަމަ ފުލުސް އޮފީހަށް ހާޒިރުވާނެ ކަމަށެވެ.\n"ޑުރަގު މާފިއާ ގޯސްޓްއާ ހެދި މުޅި ސްޓޭޓްވެސް ބިރުވެރިކަމެއްގެ ތެރެއަށް ވެއްޓިއްޖެ. ފުލުހުން މަސައްކަތް އެކުރަނީ އެފަދަ މީހުން ނައްތާލަން. ފުލުހުންނަށް އެއްބާރުލުން ދޭނަން،" އަނުޝްރީ ބުންޏެވެ.


Sonam Aaa Anand Kaiveneege Kurin Ge Eh Hoadhanee - Vaguthu\nސޯނަމްއާއި އާނަންދު ކައިވެނީގެ ކުރިން ގެއެއް ހޯދަނީ\nބޮލީވުޑްގެ އެކްޓްރެސް ސޯނަމް ކަޕޫރާއި މުމްބާއީގެ ވިޔަފާރިވެރިޔާ އާނަންދު އަހުޖާގެ ކައިވެންޏަށް ދެތިން ދުވަހަށްވެފައިވާއިރު، އެދެމީހުން ދިރިއުޅޭނެ ގެއެއް ހޯދުމުގެ މަސައްކަތުގައި އުޅެމުންދާ ކަމަށް ޚަބަރުތައް ބުނެފިއެވެ.\nމައުލޫމާތު ލިބޭ ގޮތުގައި، އާނަންދުވަނީ ނިއު ޔޯކުން ސޯނަމްއާއި ބައްދަލުކުރުމަށް މުމްބާއީއަށް އައިސް، މުމްބާއީ އެއާޕޯޓުން ބަންޑްރާއަށް ހައުސް ހަންޓިންއަށް ގޮސްފައެވެ.\nމިދެމީހުން ގެއެއް ހޯދަން އުޅޭ ފޮޓޯތައް މިހާރު މީސްމީޑިއާގައި ދައުރުވަމުންދާއިރު، ދެމީހުންގެ މޫނު މަތިންވެސް އުފާވެރިކަން ފެނެއެވެ.\nސޯނަމްއާއި އާނަންދު ދިމާވެފައިވަނީ 2014 ވަނަ އަހަރު ފެޝަން ޑިޒައިނަރެއްގެ ފަރާތުންނެވެ. ދިމާވިތާ މަހެއް ވީތަނާ، އާނަންދު ސޯނަމްއަށް ލޯބި ހުށަހެޅިއެވެ. ގިނަ ދުވަސްތަކެއް ވަންދެން އެމީހުންވަނީ އާންމުނަށް އެނގުމަކާ ނުލައި ޑޭޓް ކޮށްފައެވެ.\nކުރިން އާންމުނަށް އެނގުމަކާއި ނުލާ ޑޭޓްކުރަމުންދިޔަ މި ދެމީހުން، އަށެއް މެއިގައި އޮންނަ އެމީހުންގެ ކައިވެނީގެ ޚަބަރު އާންމު ކޮށްފައިވަނީ ފާއިތުވެ ދިޔަ ހަފްތާ ތެރޭގައެވެ.\nކައިވެނީގެ ހަފްލާއަށް މުޅި ކަޕޫރް އާއިލާ ތައްޔާރުވަމުން އަންނަ އިރު، އެކްޓަރު އަރުޖުން ކަޕޫރާއި، ފަރަހް ހާނާއި ޖަންވީ ކަޕޫރް ފަދަ ބައެއް ތަރިން ދަނީ ކައިވެނީގެ ހަފްލާގައި ހުށަހަޅައިދޭ ލަވަތަކުގެ ރިހާސަލްތައް ކުރަމުން ކަމަށްވެސް ޚަބަރުތައް ބުނެއެވެ.\nސޯނަމްއާއި އާނަންދު އަށްވަނަ ދުވަހު ކައިވެނި ކުރަން ހަމަޖެހިފައިވީ ނަމަވެސް، ހަތްވަނަ ދުވަހުން ފެށިގެން ކައިވެނީގެ ހަރަކާތްތައް ކުރިއަށް ގެންދިއުމަށް ނިންމާފައިވާ ކަމަށް މައުލޫމަތު ލިބެއެވެ.


Nura Kalhu Kollan Aluvi Vareh Nei ނުރަ ކަޅުކޮށްލަން އަލުވި ވަރެއް ނެތް – Huvadhoo News Nura Kalhu Kollan Aluvi Vareh Nei Huvadhoo News\nނުރަ ކަޅުކޮށްލަން އަލުވި ވަރެއް ނެތް\nއަލުވިއަކީ ހަށިގަނޑަށް ފައިދާ ހުރި ތަރުކާރީއެއްގެ އިތުރުން ބޮލުގެ އިސްތަށިގަނޑަށާއި ހަމުގެ ކުލަ އަލިކޮށްދޭ އޭގައި ވަރަށް ގިނަ ފައިދާ ހިމެނޭ ބާވަތެކެވެ.\nއަލުވިއަކީ ވިޓަމިންސް އޭ، ބީ6، ސީ، ޑީ އަދި އީ އާއި އަޔަން، ޒިންކް، ކޮޕަރ، ކެލްސިއަމް، ޕޮޓޭސިއަމް، ނިއޭސިން އަދި މެގްނީޒިއަމް ހިމެނޭ ތަރުކާރީ އެކެވެ. އިސްތަށިފޭބުން ހުއްޓުވުމަށާއި ނުރަ އިސްތަށި ކަޅުކުރުމަށްވެސް އަލުވި ބޭނުން ކުރެވިދާނެއެވެ.\nއަލުވީގައި ހިމެނޭ ފޮސްފަރަސް، އަޔަން، ކެލްސިއަމް، ފައިބަރސް، ޕޮޓޭސިއަމް، ޕްރޮޓީންސް އަދި ވިޓަމިންސް އޭ، ބީ އަދި ސީގެ ސަބަބުން އިސްތަށިގަނޑު ތުނިވިޔަ ނުދީ ވަރުގަދަ އިސްތަށިގަނޑެއް ބެހެއްޓުމަށް އެހީތެރިވެދެއެވެ. ހަމައެގޮތަށް އަލުވީގެ ތޮށި ބޭނުންކޮށްގެން ނުރަ އިސްތަށްޓަށް ދާއިމީ ކަޅުކަމެއް ގެނުވިދާނެއެވެ. އެގޮތުން ބަލާލާއިރު ތިރީގައި މިހިމަނާލަނީ އަލުވި ބޭނުންކޮށްގެން ބޮލުގައި ހުންނަ ނުރަ ކަޅުކުރެވިދާނެ ގޮތަކަށެވެ.\nއަލުވިތޮށީގެ ފެނުން އާދަވެ ބޯދޮވުމުން ނުރަތައް ކަޅުވެ އޮފުކަމާއި ތާޒާކަން ގެނެސްދެއެވެ. އަލުވީގައި ހުންނަ ސްޓާރޗުގެ ސަބަބުން ނުރަ ކަޅުވެއެވެ.\nއަލުވި ތޮށީގެ ފެން ތައްޔާރުކުރުމަށް އަލުވި ތޮށި އަޅާފައި ފެންއަޅާފައި 25 މިނުޓްވަންދެން ކައްކާލާށެވެ. އުދުން މަތިން ތެލި ބޭލުމަށްފަހު 15 މިނުޓްވަންދެން ބަހައްޓާށެވެ. އޭގެފަހުގައި އެފެން ފުރާނާލާފައި ތޮށިތައް އުކާލާށެވެ. ދެން އެސެންޝަލް އޮއިލްގެ ދެތިން ތިކި ފެންފޮދަށް ޖަހާށެވެ.\nޝޭމްޕޫ އާއި ކޮންޑިޝަނަރ އަކުން ރަނގަޅަށް ބޯދޮވުމަށްފަހު އިސްތަށިގަނޑު ބައިބަޔަށް ބައިކޮށްލާށެވެ. އެކަށީގެންވާ ވަރަށް އިސްތަށިގަނޑަށް އަލުވި ފެންއަޅައިގެން ބޯދޮންނާށެވެ. ބޮލުގެ ހަންގަނޑުގައި ޖެހޭވަރަށް ތެންމަންވާނެއެވެ. އޭގެފަހުގައި އައިސް ފެނުން ބޯދޮވެލާށެވެ.\nހަފުތާއަކު ތިނެއް ނުވަތަ ހަތަރު ދުވަހު މިގޮތަށް އަލުވި ފެނުން ބޯދޮންނަންވާނެއެވެ.\nމީގެ އިތުރުންވެސް އަލުވި އަކީ އިސްތަށިގަނޑަށް ވަރަށް ފައިދާހުރި ބާވަތެކެވެ. އެކި މީހުން އަލުވިގެ ބޭނުން ކުރަނީ އެކި ގޮތަށެވެ. ބައެއް މީހުން އިސްތަށިގަނޑު ދިގުކޮށް ވަރުގަދަކުރުމަށް އަލުވި ބޭނުންކުރާއިރު އަނެއްބައި މީހުން އަލުވި ބޭނުންކުރަނީ އިސްތަށި ފޭބުން ހުއްޓުވާށެވެ.


HPA ge usoolaa hilaafu vegen 27 thaneh bandhu koffin | Mihaaru\nހޮޓަލަކުން ހިދުމަތް ހޯދަނީ: އުސޫލާ ހިލާފުވެގެން މިއަދު 27 ތަނެއް ބަންދުކުރި.- ފޮޓޯ: ނިޝާން އަލީ/ މިހާރު\nއެޗްޕީއޭގެ އުސޫލާ ހިލާފުވެގެން 27 ތަނެއް ބަންދުކޮށްފި\n29 ޖުލައި 2020 - 23:56 15 comments\nއޭނާ އެހެން ވިދާޅުވިއިރު، މާލެ ސަރަހައްދުގައި އިއުލާންކުރި ލޮކްޑައުން އަށް ދިން ލުޔާ އެކު، ކޮވިޑް ޖެހޭ މީހުންގެ އަދަދު އިތުރުވެ، އެޗްޕީއޭގެ އުސޫލުތަކަށް ނުފެތޭ ތަންތަން ބަންދު ކުރާނެ ކަމަށް އެ އިދާރާ އިން އޮތީ ރޭ ބުނެފަ އެވެ.\n"ރާއްޖެ ޓީވީ" ގެ ފަލަ ސުރުޚީ ޕްރޮގްރާމުގައި މިނިސްޓަރު އަމީން މިރޭ ވިދާޅުވީ، މީގެ ކުރިން ވެސް ފިހާރަކާއި ކެފޭތަކާއި ސެލޫން ފަދަތައް އިންސްޕެކްޓްކުރި ކަމަށެވެ. މި މަހުގެ 12 ވަނަ ދުވަހު މާލޭގެ ހުރިހާ ތަނެއް އިންސްޕެކްޓްކޮށް، ކޮވިޑްގެ ގައިޑްލައިނާ އެއްގޮތަށް ހުރި ތަންތަން ބަލައި ރަނގަޅު ކުރަންވީ ކަންކަން ކިޔައިދީފައިވާ ކަމަށް އޭނާ ވިދާޅުވި އެވެ.\nއެޗްޕީއޭ އިން އޭރު ބުނިގޮތުގައި، ގިނަ ތަންތަނުން އަމަލުކުރަނީ އުސޫލާ ހިލާފަށެވެ.\nއޭގެ ދެ ވަނަ އިންސްޕެކްޝަން މިއަދު ކުރިއަށް ގެންދިޔައިރު 52 ތަނެއް ބަލާފައިވާ ކަމަށާއި އޭގެ ތެރެއިން 27 ތަނެއް ބަންދުކޮށްފައިވާ ކަމަށް މިނިސްޓަރު ވިދާޅުވި އެވެ.\nBodu inspection eh: usoolaa hilaafuvaa hurihaa thaneh vaguthun bandhu kuranee\nހުޅުމާލެ އާއި މާލޭގައި މިއަދު ކުރިއަށް ގެންދިޔަ ބޮޑު އިންސްޕެކްޝަންގައި، މިފަހަރު ބަންދުކޮށްފައިވަނީ ކެއުމުގެ ހިދުމަތްދޭ 17 ތަނަކާއި ނުވަ ފިހާރައަކާއި ސެލޫނެކެވެ. އެ ހުރިހާ ތަނެއް ވެސް ވަނީ ވަގުތީ ގޮތުން ބަންދުކޮށްފަ އެވެ.\nއިންސްޕެކްޝަންގައި 'ބަންދު ނޯޓިސް' ދީފައިވާ ތަންތަނުން، ގައިޑްލައިނާ އެއްގޮތަށް ކަންކަން އިސްލާހުކުރުމަށް ފަހު އަލުން އިންސްޕެކްޓް ކުރުމަށް 7285216 އަށް ގުޅަން އެޗްޕީއޭ އިން އެދެ އެވެ.\nއަމީން މިރޭ ވިދާޅުވީ، ކޮވިޑުން ރައްކާތެރިވުމުގެ އުސޫލުތަކާ ހިލާފަށް ކަންކަން ހުންނަ ނަމަ އެ ބަލިން ސަލާމަތްވުމަށް ހުރި ފުރުސަތުތައް ހަނިވެދާނެ ކަމަށެވެ.\n"ނުރައްކާތެރި ބައްޔެއް އިނގޭތޯ. ގަބޫލު ކުރައްވާ މިއީ ނުރައްކާތެރި ބައްޔެއް، ފަރުވާއެއް ނެތް ބައްޔެއް،" މިނިސްޓަރު ވިދާޅުވި އެވެ.\nކޮވިޑް-19 އިން ރައްކާތެރިވުމުގެ ފިޔަވަޅުތަކަށް ދިން ބޮޑު ލުޔާ އެކު، "ނިއު ނޯމަލް" ގެ ހާއްސަ އުސޫލުތަކެއް އެޗްޕީއޭ އިން ކަނޑައަޅާފައިވެ އެވެ. އެގޮތުން ކެފޭ/ރެސްޓޯރަންޓުތަކުގައި މީހުން ތިބެން ޖެހޭނެ ގޮތާއި ފިހާރަތަކަށް ގިނަ ވެގެން ވަދެވޭނެ މީހުންގެ އަދަދުތައް ފަދަ ބައެއް އުސޫލުތައް ކަނޑައަޅައި އެ ތަންތަނުން އަމަލުކުރަން ޖެހޭނެ ގޮތްތައް އެޗްޕީއޭ އިން އާންމުކޮށްފައިވެ އެވެ.\nއިތުރު ލިޔުންތައް ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު ކެފޭ/ރެސްޓޯރެންޓް ފިހާރަ\nޑަބްލިއުއެޗްއޯގެ މުއާމަލާތުގެ ލިޔުން އެބަހުރި: އަމީން


Noosverikamuge hurasthah nahthaalan Raajje govaalaifi\nފޮރިން މިނިސްޓްރީން ބޭއްވި ބައްދަލުވުމެއްގައި މިނިސްޓަރު ޝާހިދު. -- ފޮޓޯ: ފޮރިން މިނިސްޓްރީ\nދުނިޔޭގެ އެކި ކަންކޮޅުތަކުގައި ނޫސްވެރިކަމުގެ މިނިވަންކަމަށް އޮތް ހުރަސްތައް ނައްތާލުމަށް ރާއްޖޭގެ ފަރާތުން ފޮރިން މިނިސްޓަރު އަބްދުﷲ ޝާހިދު ގޮވާލައްވައިފި އެވެ.\nވޯލްޑް ޕްރެސް ފްރީޑަމް ކޮންފަރެންސް 2020 ގެ ހަވާސާގައި ބޭއްވި ނޫސްވެރިންގެ ރައްކާތެރިކަމާ ބެހޭ ވަށްމޭޒު ބައްދަލުވުމުގައި ރާއްޖެ ތަމްސީލު ކުރެއްވީ މިނިސްޓަރު ޝާހިދެވެ.\nނެދަލެންޑްސްގެ ފޮރިން މިނިސްޓަރު ސްޓެފް ބްލޮކް ރިޔާސަތު ބެލެހެއްޓެވި މި ބައްދަލުވުމަށް ފަހު ނޫސްވެރިންނާއި މީޑިއާގައި މަސައްކަތްކުރާ ފަރާތްތަކުގެ ރައްކާތެރިކަމަށް ހާއްސަ ސަމާލު ކަމެއް ދިނުމާ ބެހޭ "ދަ ހޭގް ކޮމިޓްމަންޓް" ވަނީ ނެރެފައި އެވެ.\nމި ބައްދަލުވުމުގައި ވާހަކަފުޅު ދައްކަވަމުން ޝާހިދު ވިދާޅުވީ ތަފާތު ހިޔާލުތަކާއި ގިނަ ފިކުރުތަކުގެ ސަބަބުން އެކަހެރިކަން އިތުރުވެފައިވާ ދުނިޔެއެއްގައި ނޫސްވެރިކަމުގެ މިނިވަންކަން މުޖުތަމައުތައް ގުޅުވައިދީ ބަދަހި ކުރުމަށް މުހިންމު ދައުރެއް އަދާ ކުރާކަމަށެވެ. ނަމަވެސް، މިނިވަން ނޫސްވެރިކަމުން ސަރުކާރުތައް ޒިންމާދާރުކޮށް، ޑިމޮކްރަސީގެ ހަރުދަނާ އުސޫލުތައް ނެގެހެއްޓުމަށް މަސައްކަތްކުރާ ނޫސްވެރިންނަށް ކުރިމަތިވާ ނުރައްކާތަކާމެދު މިނިސްޓަރު ވަނީ ކަންބޮޑުވުން ފާޅުކުރައްވައިފަ އެވެ.\nހަމައެއާއެކު، ކޮވިޑް-19 އިގެ ސަބަބުން ނޫސްވެރިންނަށާއި ނޫސްވެރިކަމުގެ މިނިވަންކަމަށް އޮތް ނުރައްކާ ކުޑަކުރުމަށް ވެސް ޝާހިދު ވަނީ ގޮވާލައްވައިފަ އެވެ.\nރާއްޖޭގެ ނޫސްވެރިކަމަށް އިޝާރާތްކުރައްވައި، އޭނާ ވިދާޅުވީ ރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގެންނެވުމަށްފަހު، ނޫސްވެރިކަމުގެ މިނިވަންކަމަށް އޮތް ހުރަސްތައް ނައްތަވާލެއްވުމުގެ މުހިއްމު ފިޔަވަޅުތައް އެޅުއްވި ކަމަށެވެ.\nމިގޮތުން، އަބުރު ރައްކާތެރިކުރުމާ ޚިޔާލުފާޅުކުރުމުގެ ޤާނޫނު އުވާލުމާއި، މަރާލެވިފައިވާ އަދި ގެއްލުވާލާފައިވާ މީހުންގެ މައްސަލަ ބަލާ ކޮމިޝަން އެކުލަވާލުމާއި، މޯލްޑިވްސް ބްރޯޑްކާސްޓިން ކޮމިޝަނަށް އަލުން މެމްބަރުން އައްޔަން ކުރެވުނުކަން ޝާހިދު ވަނީ ފާހަގަކުރައްވައިފަ އެވެ.\nއިތުރަށް ވިދާޅުވީ، ދުނިޔޭގެ ތާރީހުގެ ކޮންމެ ހިސާބެއްގައިވެސް، ހިޔާލު ފާޅުކުރުމުގެ މިނިވަންކަމަކީ އަސާސި ހައްގެއް ގޮތުގައި ކަނޑައެޅިފައިވާއިރު، އެ ހައްގުގެ ދިފާއުގައި މި ބައްދަލުވުމުން ރަމްޒުކޮށްދެނީ އިންސާނީ މުޖްތަމައުއަށް ކުރިމަތިވާ މިފަދަ ކޮންމެ މައްސަލެއްގެ ހައްލު ހޯދެން އޮތީ އެކުވެރިކަމާއި މަޝްވަރާގެ އުސޫލުން ކަމަށެވެ.\nރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ މޯލްޑިވްސް މީޑިއާ ކައުންސިލް + ދިވެހި މީޑިއާ އަބްދުﷲ ޝާހިދު މޯލްޑިވސް ބްރޯޑްކާސްޓިން ކޮމިޝަން\nނޫސްވެރިންނަށް ރައްކާތެރިކަން ދިނުމަށް ގޮވާލާ ހިމޭން އިހުތިޖާޖެއް


ޑިޕާޓްމަންޓް އޮފް ޕެނިޓެންޝަރީ އެންޑް ރީހަބެލިޓޭޝަން ސަރވިސްގެ ފަރާތުން މާފުށީގައި ދެ ފިހާރައެއް މިނިސްޓަރ އޮފް ހޯމްއެފެއާޒް ޑރ. މުޙަންމަދު ޖަމީލު އަޙްމަދު ހުޅުއްވާ ދެއްވައިފިއެވެ.\nއިއްޔެ މެންދުރު ހުޅުވުނު މިދެފިހާރައަކީ ޑީ.ޕީ.އާރު.އެސްގެ ފަރާތުން ހިންގަމުންގެންދާ ކޯޕަރޭޓިވްސްއިން މަސައްކަތްކޮށްގެން ހުޅުވި ދެ ފިހާރައެވެ. މިކޯޕަރޭޓިވްސްއަށް ފައިސާ ހޯދަނީ ޖަލުމީހުން މަސައްކަތްކޮށްގެންނެވެ.\nމާފުށީ ޖަލު ސަރަޙައްދުގައި ހުޅުވި ފިހާރައިގައި ހުންނަނީ ޢާންމުކޮށް ބޭނުންކުރާ ތަކެއްޗެވެ. ޖަލު ސަރަޙައްދުން ބޭރުގައި މާފުށީ ރައްޔިތުންނަށްވެސް ވިޔަފާރިކުރެވޭގޮތަށް ހުޅުވި ފިހާރައިގައި ހުންނަނީ ޖަލުމީހުން ހައްދާ ތަރުކާރީއާއި މޭވާގެ ބާވަތްތަކާއި އަދި އަތްތެރި މަސައްކަތުގެ ސާމާނެވެ.\nޖަލު ގައިދީންނަށް ހިންގާ ތަފާތު ޕްރޮގްރާމްތަކުގެ ތެރޭގައި ދަނޑު ހެއްދުމާއި، ފެހުމާއި، އަތްތެރި މަސައްކަތާއި ގާއެޅުމުގެ މަސައްކަތް ހިމެނެއެވެ. ޖަލުގެ ދަނޑުތަކުގައި ކޮޕީފަތް، ކިއުކަންބާ، ލެޓިއުސް، ބަށި އަދި ކަރާ ހައްދައެވެ. އަތްތެރި މަސައްކަތުގެ ގޮތުގައި ލަކުޑިން ތަފާތު ތަކެތި އުފެއްދުމާއި ކުރެހުންވެސް ހިމެނެއެވެ.


Million Dollar Ge Mi Geygai Kotarieh Nei - Vaguthu\nމިލިއަން ޑޮލަރުގެ ގެއަކީ ޔަގީނުންވެސް ރީތި އަދި އެހާމެ ލަގްޒަރީ ގެއަކަށް ވާނެ ކަމަށް އެންމެންވެސް އުއްމީދު ކުރާނެއެވެ. އެހެން ނަމަވެސް މިފަހަރު މިވީ އެހެެނެއް ނޫނެވެ.\nއެމެރިކާގެ ޓެކްސަސް ޑައްލާސްގައި ހުންނަ އެއް މިލިއަން ޑޮލަރުގެ މި ގެއަކީ ތަފާތު ގެއެކެވެ. ގެ ބޭރުން ބަލާބެލުމުން ވަރަށް ފުރިހަމަ ނަމަވެސް އެތެރެއަށް ވަނުމުން ލިބެނީ ހައިރާން ކަމެކެވެ. އެގޭގައި އެއްވެސް ކޮޓަރިއެއް ނެތެވެ. ގޭގައި ހުރީ ހޯލްތަކެކެވެ.\n2000 ވަނަ އަހަރު ތެރޭގައި އިމާރަތް ކުރި މި ގޭގެ ބޭރުން ބޮޑު ބިއްލޫރި ކުޑަދޮރެއް ފެންނަން ހުރިއިރު، އެތެރެއަށް ވަނުމުން ފެނިގެން ދަނީ އެއީ ކުޑަދޮރެއް ނޫން ކަމެވެ. އެއީ ދެއްކުމުގެ ގޮތުން ދޮރެއް ގޮތަށް ހަދާފައިވާ އެއްޗެކެވެ.\nމިއީ ގެއެއް ނޫނޭ ބުނާ މީހުންވެސް އުޅެއެވެ. މިއީ ޕޮލިސް ސްޓޭޝަނެއް ނޫނީ ގައިދީން ބަންދު ކުރާ ތަނެއްގެ ގޮތުގައި ބޭނުން ކުރެވިދާނެ ތަނެެކެވެ.\nމިދިޔަ މެއި މަސް ތެރޭގައި މި ގެ ވިއްކަން ޖަހާފައި ވަނީ މީހުން ދިރިއުޅޭނެ ތަނެއްގެ ގޮތުގައެއް ނޫނެވެ. ރާ ރައްކާތެރި ކުރާނެ ތަނެއްގައި ގޮތުގައި ނޫނީ، ކާރު ކަލެކްޓް ކުރާނެ ތަނެއްގައި ނޫނީ އިތުރު އެއްޗެހި ރައްކާކޮށް ބަހައްޓާނެ ތަނެއްގެ ގޮތުގައެވެ.\nއެ ގޭގެ ފޮޓޯތައް މީސް މީޑިއާގައި އާއްވުމުން ބައެއް މީހުން ވަނީ ތަފާތު ގޮތްގޮތަށް ވަހަކަދައްކާފައެވެ.\nގުދަނެއްގެ ގޮތުގައި ބޭނުން ކުރެވިދާނެ ތަނެއްގެ ގޮތުގައި މިގެ ވިއްކާލަން އިއުލާން ކޮށްފައި ވަނީވެސް ގެއެއްގެ ގޮތުގައި ވިއްކާލަން ކުރި މަސައްކަތް ކާމިޔާބު ނުވުމުން ކަމަށް ރިޕޯޓްތައް ބުނެއެވެ.


Quarantine ge maruhalaa muguraalumun Jovic hoonu fenah\nލުކަ ޔޯވިޗް، ކަރަންޓީންގެ މަރުހަލާ މުގުރާލުމުން އޭނާގެ މައްސަލަ ދަނީ ބަލަމުން\nރެއާލް މެޑްރިޑްގެ ކުޅުންތެރިން 14 ދުވަސް ވަންދެން ގޭގައި ކަރަންޓީން ވެގެން ތިބެން އަންގާފައި ވަނިކޮށް އެ ޓީމުގެ ލުކަ ޔޯވިޗް، ސާބިއާއަށް ދަތުރުކޮށް ބޭރަށް ނުކުތުމުން އޭނާގެ މައްސަލަ ތަހުގީގް ކުރަން ފަށައިފި އެވެ.\nމީގެ އެއް ހަފުތާ ކުރިން، ރެއާލް މެޑްރިޑްގެ ބާސްކެޓްބޯޅަ ޓީމުގެ ޓްރޭ ތޮމްކިންސް ކޮވިޑް-19 އަށް ޕޮޒިޓިވް ވުމުން، ސިއްހީ އިދާރާ ތަކުންނާއި އެ ކުލަބުން ވެސް އަންގާފައި ވަނީ އެ ޓީމުގެ ބާސްކެޓްބޯޅަ ސެކްޝަނާއި ފުޓްބޯޅަ ސެކްޝަންގެ ކުޅުންތެރިން ވެސް ގޭގައި ކަރަންޓީން ވެގެން ތިބުމަށެވެ.\nކަރަންޓީންގެ މުއްދަތު 14 ދުވަހަށް ދެމިގެންދާއިރު، މިދިޔަ ބުދަ ދުވަހު ޔޯވިޗް ވަނީ، އޭނާގެ ލޯބިވެރިޔާގެ އުފަންދުވަސް ފާހަގަ ކުރުމަށްޓަކައި ސާބިއާއަށް ދަތުރު ކޮށް ބޭރުގައި ވަގުތުތައް ހޭދަ ކޮށްފަ އެވެ. އަދި އެ މައްސަލަ ފުލުހުންނަށް ރިޕޯޓް ކުރުމުން، ސާބިއާގެ ފުލުހުން އެ މައްސަލަ ބަލަމުންދާ ކަމަށް އެ ގައުމުގެ ބިލިކް ނޫހުގައި ބުނެފައި ވެއެވެ.\nކަރަންޓީން މަރުހަލާ މުގުރާލި މައްސަލައިގައި ހޫނު ފެނަށް ވެއްޓުމުން ޔޯވިޗް ވަނީ އެކަމަށް މާފަށް އެދިފަ އެވެ.\n"އަހަރެންގެ ސަބަބުން އެއްވެސް މީހަކު ނުރައްކަލަށް ހުށަހެޅިގެން ދާނަމަ އަހަރެން މާފަށް އެދެން." އޭނާ ބުނެފައި ވެއެވެ.\nފަހުން އޭނާ ބުނެފައި ވަނީ، ސާބިއާގައި ކަރަންޓީންގެ މަރުހަލާ އެހާ ހަރުކަށިކަން އޭނާއަށް އެނގިފައި ނުވާ ކަމަށާއި އޭނާއަށް ބޭރަށް ނުކުމެވުނީ އެކަން ނޭންގި އޮތުމުން ކަމަށެވެ.\nޔުވެންޓަސްގެ ޑިފެންޑަރު ޑަނިއޭލޭ ރުގާނީ އާއި މިޑްފީލްޑާ ބްލެއިސާ މަޓްއީޑީ، ކޮވިޑް-19 އަށް ޕޮޒިޓިވް ވުމުން އެ ޓީމުގެ ކުޅުންތެރިންވެސް ކަރަންޓީންގައި ތިބުމަށް އެންގި އެވެ. ޓީމުގެ ފޯވަޑް، އާޖެންޓީނާގެ ގޮންޒާލޯ ހިގުއައިންވެސް ކަރަންޓީންގެ ހުއްޓައި ފުރަންދާން އުޅުމުން އިޓަލީގެ ފުލުހުން ވަނީ އެއާޕޯޓުން އޭނާ ހިފަހައްޓައި ސުވާލު ކޮށްފަ އެވެ.\nހިގުއައިން އާޖެންޓީނާ އަށް ދަތުރު ކުރުމަށްހަމަޖެހިފައިވާ ޕްރައިވެޓް ޖެޓް އޭރު ޓުރިންގެ އެއާޕޯޓްގައި އޮތެވެ. ހިގުއައިންއަށް ފުރޭގޮތްވީ، ކޮވިޑް-19 އަށް އޭނާ ޓެސްޓް ކުރިކަމާއި އެ ޓެސްޓް ނެގެޓިވް ވެފައިވާކަން ސާބިތުކޮށް ދެވުމުންނެވެ.


Majileehu ge gina gondithah kaamiyaabu kuraanee MDP in: Raees | Mihaaru\nއެމްޑީޕީގެ ކެމްޕޭން ހަރަކާތުގައި ރައީސް ބައިވެރިވެވަޑައިގަންނަވަނީ: މަޖިލީހުގެ ގިނަ ގޮނޑިތައް ކާމިޔާބު ކުރާނީ އެމްޑީޕީން ކަމަށް ވިދާޅުވި. --ފޮޓޯ/ސޯޝަލް މީޑިއާ\nމަޖިލިހުގެ ގިނަ ގޮނޑިތައް ކާމިޔާބު ކުރާނީ އެމްޑީޕީން: ރައީސް\n06 މާޗް 2019 - 22:39 67 comments\nރައްޔިތުންގެ މަޖިލީހުގެ އިންތިޚާބުގައި ގިނަ ގޮނޑިތައް ކާމިޔާބު ކުރާނީ މި ސަރުކާރު ހިންގާ މައި ޕާޓީ އެމްޑީޕީން ކަމަށް ރައީސް އިބްރާހިމް މުހައްމަދު ސޯލިހް މިރޭ ވިދާޅުވެއްޖެ އެވެ.\nއަންނަ މަހުގެ ހަ ވަނަ ދުވަހު ބާއްވާ ރައްޔިތުންގެ މަޖިލިހުގެ އިންތިޚާބާ ގުޅިގެން ބޭއްވި އެމްޑީޕީގެ ކެމްޕޭން ހަރަކާތެއްގައި ރައީސް އިބްރާހިމް މުހައްމަދު ސޯލިހް ވިދާޅުވީ، އެމްޑީޕީ އަކީ ކެމްޕޭން ކުރަން ދަންނަ އަދި އިންތިޚާބުތައް ކާމިޔާބު ކުރަން ވެސް އެނގޭ ޕާޓީއެއް ކަމަށެވެ. މަޖިލިސް އިންތިޚާބުގެ 86 ދާއިރާ އަށް 'އެޖެންޑާ 19' ނަމުގައި އެމްޑީޕީން ކުރިއަށް ގެންދާ ކެމްޕޭން ތަރުތީބުވެ އިންތިޒާމުވެ ކުރިއަށް ދާނެ ގޮތް އެމަނިކުފާނަށް ވަރަށް ބޮޑަށް ސާފުވެވަޑައިގަންނަވާ ކަމަށް ވިދާޅުވި އެވެ.\nއެ ކެމްޕޭންގައި އަމަލީ ގޮތުން ފުރިހަމަ އަށް ބައިވެރިވެވަޑައިގަތުމަށް ތައްޔާރަށް ހުންނެވި ކަމަށް ވެސް ރައީސް އިބްރާހިމް މުހައްމަދު ސޯލިހް ވިދާޅުވި އެވެ.\nއެމްޑީޕީގެ ކެމްޕޭން ހަރަކާތުގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންނަވަނީ. --ފޮޓޯ/ސޯޝަލް މީޑިއާ\nއިންތިހާބެއް ކާމިޔާބު ކުރުމަށް ކުރަން ޖެހޭ ގިނަ މަސައްކަތްތަކެއް ހުންނަ ކަން ފާހަގަކުރައްވައި ރައީސް ވިދާޅުވީ އެއް އިންތިޚާބާއި އަނެއް އިންތިޚާބު ވެސް ތަފާތުވާނެ ކަމަށެވެ. އެމްޑީޕީން ނުކުތީ، ރިޔާސީ އިންތިޚާބާއި މަޖިލީސް އިންތިޚާބާއި ލޯކަލް ކައުންސިލްތަކުގެ އިންތިޚާބަށް ކުރަން ޖެހޭ މަސައްކަތް ތަފާތު ކަން އެނގި ތިބެ ކަމަށް ވިދާޅުވި އެވެ.\n"އަޅުގަނޑުމެންނަށް އެނގޭ ރައްޔިތުންގެ މަޖިލީސް އިންތިޚާބު ކާމިޔާބު ކުރަން ކުރަންވީ ކަންތައްތައް. އެހެން ނަމަވެސް 2008 ވަނަ އަހަރުން ފެށިގެން މި ބޭއްވި ރައްޔިތުންގެ މަޖިލިހުގެ ދެ އިންތިޚާބުގައި ވެސް އަޅުގަނޑުމެންނަށް ރައްޔިތުންގެ މަޖިލިހުގެ މެޖޯރިޓީ އަދި އޮތީ ނެގޭ ގޮތް ނުވެފައި،" އަމީނިއްޔާ ސްކޫލްގައި ބޭއްވި އެމްޑީޕީގެ ކެމްޕެއިން ޖަލްސާގައި ރައީސް ވިދާޅުވި އެވެ.\n"އެ ތަޖުރިބާގެ އަލީގައި އަޅުގަނޑުމެން މި ނުކުންނަނީ އިރާދަކުރެއްވިއްޔާ ވަރަށް ބޮޑަށް ތައްޔާރުވެގެން."\nއެކަމަށް ކުރަން ޖެހޭ އެއް ކަމަކީ ރައީސް ވިދާޅުވި ގޮތުގައި، އެއް ޓީމެއްގެ ގޮތުގައި، އެއް އަމާޒަކަށް މަސައްކަތް ކުރުމެވެ.\nކޯލިޝަނަކުން އެމަނިކުފާނު ވެރިކަމަށް ވަޑައިގަތީ ގިނަ ވައުދުތަކަކާ އެކުގައި ކަން ފާހަގަކުރައްވަމުން ވިދާޅުވީ އެ ވައުދުތައް ފުއްދަން ޖެހޭ ކަމަށެވެ. އެ ވައުދުތައް ފުއްދުމުގައި މަޖިލީހުގެ ދައުރު މުހިއްމު ކަމަށް ވިދާޅުވި އެވެ.\n"ރައްޔިތުންގެ މަޖިލީހުގައި ތިއްބަވަން ވާނީ މި ވައުދުތައް ގަބޫލުކުރާ، ތާއީދުކުރާ މެމްބަރުން،" ރައީސް ވިދާޅުވި އެވެ.\nއެއާ އެކު، ރައްޔިތުންގެ މަޖިލިހުގެ ބާރުތަކުގެ މައްޗަށް ވެސް ރައީސް ވާހަކަފުޅު ދެއްކެވި އެވެ.\nއެމްޑީޕީގެ ކެމްޕޭން ހަރަކާތުގައި އެ ޕާޓީގެ މެމްބަރުން ބައިވެރިވެވަޑައިގަންނަވަނީ. --ފޮޓޯ/ސޯޝަލްމީޑިއާ\nއެމަަނިކުފާނު ވިދާޅުވި ގޮތުގައި ރައްޔިތުންގެ މަޖިލިހަކީ ސަރުކާރު ހުއްޓުމަކަށް ވެސް ގެނެވިދާނެ ބާރެކެވެ. އެގޮތަށް ސަރުކާރު ހުއްޓުވައިފި ނަމަ، ވައުދުތައް ފުއްދޭނެ ގޮތެއް ނޯންނާނެ ކަމަށް ވިދާޅުވި އެވެ.\nމިސާލެއް ދައްކަވަމުން ވިދާޅުވީ ކުރީގެ ސަރުކާރުން ފްލެޓް ދިން ގޮތް ބަލައި މި ސަރުކާރަށް ހައްލު ހޯދިދާނެ ކަމަށެވެ. އެކަމަކު އޭގެ އެންމެ މުހިއްމު ކަމަކީ، އެފަދަ ކަންކަން ހިންގި މީހުން ޖަވާބުދާރީ ކުރެވޭނެ ގޮތެއް މަޖިލީސް ތެރެއިން ހޯދުން ކަމަށް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި އިހުމާލުވީ މީހުން ޖަވާބުދާރީ ކުރެވޭނެ ގާނޫނެއް ފާސްކުރަން ވިއަސް އެކަމަށް ތާއީދު ކުރާނެ މެމްބަރުންތަކެއް މަޖިލީހުގައި ތިއްބަވަން ޖެހެ އެވެ. ވަޒީފާ އިން ވަކިކޮށްފައިވާ 500 މީހުންގެ މައްސަލަތައް ބަލައި ވަޒީފާ ދެވުނަސް މުހިއްމީ ނުހައްގުން އެ މީހުން ވަކިކުރި މީހުންނާ މެދު ފިޔަވަޅު އެޅުން ކަމަށް ރައީސް ވިދާޅުވި އެވެ.\n"އެމްޑީޕީގެ މެމްބަރުންނަކީ ހޮވިއްޖެ ނަމަ މި ކަންކަމަށް މަޖިލިހުގައި ތާއީދުކުރާނެ މެމްބަރުން ކަން އަޅުގަނޑަށް ވަރަށް ސާފު،" ރައީސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހްގެ ވާހަކަފުޅު ނިންމަވައިލައްވަމުން މިރޭ ވިދާޅުވީ، "އަޅުގަނޑަކީ އެމްޑީޕީގެ މެމްބަރެއް" ކަމަށާއި "އަޅުގަނޑަކީ ތިޔަބޭފުޅުންގެ ކެމްޕެއިން ގައި ބައިވެރިވެ ހުރި މީހެއް" ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


Bodu alifaan: Roaveetha? Noonee roa kollee tha!?\nމިދިޔަ ހުކުރު ދުވަހު ކެމިކަލް ގުދަނުގައި ރޯވި އަލިފާންގަނޑު--\nބޮޑު އަލިފާން: ރޯވީތަ، ނޫނީ ރޯ ކޮށްލީތަ!؟\nމިދިޔަ ހުކުރު ދުވަހުގެ ރޭ އިރާކޮޅުގެ ވަގުތެއްގައި ހެންވޭރުގައި ހުރި ތިލަފުށި ނަމަކަށް ކިޔާ ގެއެއްގެ ގުދަނުގައި ރޯވެ، ހިނގި އަލިފާނުގެ ހާދިސާއަކީ މިފަހުގެ ތާރީހެއްގައި މާލޭގައި ހިނގާދިޔަ އެންމެ ނުރައްކާތެރި އަލިފާނުގެ ހާދިސާ އެވެ. މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) އިން ވެސް ބުނެފައި ވަނީ އަލިފާންގަނޑު އެހާ ބޮޑަށް ރޯވީ އެ ގުދަނުގައި ރޯވެގެން ކަމަށެވެ.\nއެތަނުގައި ރޯވި އަލިފާންގަނޑު ފަސް ގަޑިއިރު ފަހުން ނިއްވާލެވުނު އިރު އެ ހާދިސާގައި އެކަކު މަރު ވިއެވެ. އަދި ހަތް ގެއެއް އެއްކޮށް ވަނީ އަނދާ ހުލިވެފަ އެވެ. މި ހާދިސާގެ ސަބަބުން އެ ގެތަކުގައި ދިރިއުޅެމުން ދިޔަ 400 އަށް ވުރެ ގިނަ މީހުން ވަނީ ހާލުގައި ޖެހިފަ އެވެ. އެ ހާދިސާ ހިނގާފައި ވަނީ ތޮއްޖެހިފައިވާ މާލޭގެ މަގުތަކުގެ ތެރެއިން ވެސް ތޮއްޖެހުން ބޮޑު މަގެއް ކަމަށްވާ އަބަދަށް ފެހި މަގުގަ އެވެ. ކޮންމެއަކަސް މި ހާދިސާ ފުލުހުންނާއި އެމްއެންޑީއެފުން ތަހުގީގު ކުރަމުން އަންނައިރު މި ހާދިސާއާ ގުޅިގެން މިހާރު މިވަނީ އެހެން ވާހަކައެއް ދެކެވެން ފަށާފަ އެވެ.\nރައްޔިތުންގެ މަޖިލީހުގެ ސަރުކާރު ހިންގާ މައި ޕާޓީ އެމްޑީޕީއަށް ނިސްބަތްވާ ހެންވޭރު އުތުރު ދާއިރާ ތަމްސީލް ކުރައްވާ މެމްބަރު އިބްރާހީމް މުއިއްޒުގެ ފޭސްބުކްގައި ކުރެއްވި ޕޯސްޓެއްގައި ވިދާޅުވީ ހ. ތިލަފުށީގޭގައި ހުރި ގުދަނާއި އެ ގުދަނާއި ޖެހިގެން ހުރި ގެތަކުގައި އަލިފާން ރޯވި ހާދިސާއަކީ ރާވައިގެން ބަޔަކު ދިން ޓެރަރިސްޓު ހަމަލާއެއް ކަމަށެވެ. މިކަމާއި ގުޅޭ ގޮތުން ފުލުހުން ވެސް އަދި އެމްއެންޑީއެފަކުން ވެސް މިހާތަނަށް އެއްވެސް އެއްޗެއް ހާމަ ކޮށްފައެއް ނުވެ އެވެ.\nމުއިއްޒުގެ މި ވާހަކަތަކަށް އާއްމުންގެ ފަރާތްތަކުން އަންނަނީ ޝުއޫރު ފާޅުކޮށް ވާހަކަ ދައްކަމުންނެވެ. ބައެއް ފަރާތްތަކުން ސަރުކާރުގެ މަޖިލިސް މެންބަރަކު އެފަދައިން ޕޯސްޓެއް ކޮށްފާނެ ކަމަށް ގަބޫލު ނުކުރެވިގެން ވާހަކަ ދެއްކުމުން ހެންވޭރު އުތުރަށް ނިސްބަތްވާ ބައެއް މީހުން ވަނީ އެއީ މުއިއްޒުގެ ފޭސްބުކް އެކައުންޓުކަން ޔަގީން ވެސް ކޮށްދީފަ އެވެ.\nމެންބަރު މުއިއްޒުގެ މި ވާހަކަތައް ރޭ ހަތަރު ދަމު ސޯޝަލް މީޑިއާގައި ދައުރުވި އެވެ. ބައެއް ފަރާތްތަކުން ބުނަމުން ދިޔައީ އެފަދަ ވާހަކައެއް މެންބަރު މުއިއްޒު ދެއްކެވުމަކީ މައްސަލައެއް ކަމަށެވެ. މައްސަލައަކީ އެފަދަ ވާހަކައެއް ނޫނެވެ. އޭގެ ނުރައްކަލާއި ބިރުވެރިކަމުގެ ވާހަކަ އެވެ. އެހެންކަމުން މި މައްސަލައަކީ ބަލާ ތަހުގީގު ކުރެވެން ޖެހޭނެ މައްސަލައެއްގެ ގޮތުގައި ބައެއް އާއްމުން ޓްވީޓާގައި ޝުއޫރު ފާޅުކޮށްފައި ވެއެވެ.\nބައެއް ފަރާތްތަކުން މިކަން ގުޅުވަމުން ދިޔައީ މިދިޔަ ބުރާސްފަތި ދުވަހު ސަރުކާރުން އާއްމުކުރި ޓެރަރިސްޓު ޖަމާއަތްތަކުގެ ލިސްޓާ އެވެ. އެގޮތުން ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އަދި ކުރީގެ ޑިފެންސް މިނިސްޓަރު ދެއްކެވި ވާހަކަ "ކޯޓު ކޮށްގެން" ބައެއް މީހުން މެންބަރު މުއިއްޒުގެ ވާހަކަތަކަށް ޝުއޫރު ފާޅުކުރި އެވެ. ކުރީގެ ޑިފެންސް މިނިސްޓަރު މަޖިލީހުގައި ވިދާޅުވީ ޓެރަރިސްޓު ޖަމާއަތްތަކުގެ ލިސްޓު އާއްމު ކުރަން ޖެހޭނެ ކަމަށް ޓެރަރިޒަމްގެ ގާނޫނުގައި ބަޔާންކޮށްފައިވީ ނަމަވެސް އާއްމުންނާއި ހަމައަށް އެ ޖަމާއަތްތަކުގެ ނަންތައް ހާމަނުކޮށް އެމްއެންޑީއެފް އަތުގައި އެ ލިސްޓު ބޭއްވީ އެފަދަ ޖަމާއަތްތަކުގެ ނުރައްކަލުން ގައުމު ސަލާމަތް ކުރުމަށް ކަމަށެވެ.\nބައެއް ފަރާތްތަކުން ބުނީ މި ދުވަސްވަރަކީ ޓެރަރިސްޓުންގެ ވާހަކަ އާއި ޓެރަރިސްޓު ޖަމާއަތްތަކުގެ ވާހަކަތައް ވަރަށް ގަދައަށް ދައްކަމުން ގެންދާ ދުވަސް ކޮޅެއް ކަމަށެވެ. އަދި ރޯވި ގުދަން ހުރީ ފަޔާ ލޮރީއެއް ވެއްދޭނެ ކަހަލަ މަގެއްގައި ނޫން ކަމަށާއި އެހެންކަމުން މެންބަރު މުއިއްޒުގެ ވާހަކަތައް ގަބޫލު ކުރެވޭ ކަމަށެވެ.\nގުދަނުގައި އަލިފާނުގެ ހާދިސާ ހިނގި ފަހުން އެންމެން ވެސް ބުނަމުން ދިޔައީ ގުދަނުގެ ވެރިފަރާތް ނުވަތަ އެ ގުދަން ކުއްޔަށް ނަގައިގެން އުޅޭ ކުންފުނީގެ ވެރިން ކޮބައިތޯ އެވެ. މީޑިއާތަކުން ކުރި މަސައްކަތުން އެ ކުންފުނީގެ ވެރިންނާއި ވާހަކަ ދެކެވުނެވެ. ފިލާކަށް ނުވަތަ މައުލޫމާތު ނުދޭކަށް ނޫޅެ އެވެ.\nގުދަން ހިފައިގެން އުޅެނީ ގްރީންފާތު ނަމަކަށް ކިޔާ ކުންފުންޏަކުންނެވެ. އެ ކުންފުނީގެ އޮޕަރޭޝަންސް މެނޭޖަރު އިބްރާހީމް ނަޝީދު ވިދާޅުވީ އެ ގުދަނުގައި ރޯވާން ޖެހޭ އެއްވެސް ސަބަބެއް ނެތް ކަމަށެވެ. ސަބަބަކަށް އޭނާ ވިދާޅުވީ އެ ގުދަނަކީ ކަރަންޓު ވެސް ނެތް ގުދަނަކަށް ވާތީ ކަރަންޓު ޝޯޓެއްގެ ތެރެއިން ވެސް ރޯވާނެ ޖާގަ ނުހުންނާނެތީ އެވެ. އޭނާ ވިދާޅުވީ ގުދަނަށް ކަރަންޓު ބޭނުންވެއްޖެ ހާލަތެއްގައި ކަރަންޓު ގެންނަނީ ޖެހިގެން ހުންނަ ގުދަނުން ވާގަނޑެއް ގެނެސްގެން ކަމަށެވެ.\nގުދަނުގައި ހުރީ ޕޫލް ކެމިކަލާއި ޑިޓަޖެންޓާއި ސޮފްޓްނާ ފަދަ ތަކެއްޗެވެ. ކެމިކަލް ހިމެނޭ ބާވަތްތަކެއް ކަމަކު އެ ގުދަނުގައި ކަރަންޓު ނެތްއިރު އަމިއްލަ ޒާތުގައި ރޯވާނީ ކިހިނެއް ހެއްޔެވެ؟ މިއީ ހަމަ ގައިމުވެސް މިހާރު އުފެދޭނެ ސުވާލެކެވެ.\nގުދަނަކީ ހުއްދަ ނަގައިގެން ހުރި ތަނެއްކަން ކުންފުނީގެ ވެރިން މީޑިއާތަކަށް ހާމަކުރެއްވުމުގެ ކުރިން މާލެ ސިޓީ ކައުންސިލުން ވެސް ވަނީ އެކަން ކަށަވަރުކޮށްދީފަ އެވެ. އެ ކުންފުނީގެ އޮޕަރޭޝަންސް މެނޭޖަރު ނަޝީދު ވެސް ވިދާޅުވީ ހަމަ އެފަދައިންނެވެ. އެ ގުދަނަކީ ގަވާއިދާއި ހިލާފަށް ހުންނަ ތަނެއް ނޫން ކަމަށެވެ. އެންމެ ފަހުން ސިފައިން އިންސްޕެކްޓު ކުރަން އައިސްފައި ވަނީ ވެސް މިއަހަރުގެ މެއި މަހުގެ ތެރޭގަ އެވެ. އެ އިންސްޕެކްޝަންގެ މުއްދަތު ހަމަވާނީ އަންނަ އަހަރަށެވެ.\nކޯސްޓަލައިން ހާޑުވެއާގައި ހިނގާދިޔަ އަލިފާނުގެ ހާދިސާއަށް ފަހު ސިފައިން އަންނަނީ ގަވާއިދުން މިފަދަ ތަންތަން ބަލާ އިންސްޕެކްޓު ކުރަމުންނެވެ. މައްސަލައެއް އުޅެންޏާ ހަމަގައިމު ވެސް ސިފައިން ވެސް އެކަމެއް ރަނގަޅު ކުރުމަށް އެ ކުންފުންޏަށް އަންގާނެ އެވެ.\nމެންބަރު މުއިއްޒު މި ދެއްކެވި ވާހަކައަކީ އާދައިގެ ވާހަކައެއްގެ ގޮތުގައި ނަގައިގެން ހުއްޓާ އަނެއްކާ އަނެއް ނުރައްކާތެރި ހާދިސާއެއް ހިނގުމަކީ ކައިރީގައި އޮތް ކަމެކެވެ. ދިވެހި ރައްޔިތުންގެ ސަލާމަތާއި ރައްކާތެރިކަމަށް މިފަދަ ވާހަކަތައް ތަހުގީގު ކުރެވި ބަލަން ޖެހޭ ބެލުންތައް ބަލާ އަވަސް ފިޔަވަޅެއް މިކަމުގައި އަޅަން އެބަޖެހެ އެވެ.


އެފްއެސްއެމްގެ ސެލްފް ސާވިސް ޝެޑްގެ ހިދުމަތް ޓެސްޓް ކުރަން ތައްޔާރުވަނީ\nއެފްއެސްއެމްގެ މުވައްޒަފަކު ޕިކަޕަކަށް ތެޔޮ އަޅަނީ. އެ ކުންފުނީގެ ސެލްފް ސާވިސް ޝެޑް ޓެސްޓް ކުރަން ދަނީ ތައްޔާރުވަމުން -- ފޮޓޯ: އަވަސް\nހާއިޒް ޒަމީން·9އޮކްޓޫބަރު 2021\nފިއުލް ސަޕްލައިޒް މޯލްޑިވްސް (އެފްއެސްއެމް) އިން ސެލްފް ސާވިސް ޝެޑެއްގެ ހިދުމަތް ފެށުމަށްޓަކައި ކުރިއަށް އޮތް ދެ ހަފްތާގެ ތެރޭގައި ޓެސްޓް ހިދުމަތް ފެށުމަށް ތައްޔާރުވެއްޖެ އެވެ.\nއަވަސް އަށް މިއަދު މައުލޫމާތު ދެއްވަމުން އެފްއެސްއެމްގެ މެނޭޖިން ޑިރެކްޓަރު މުހައްމަދު ގަސަމް ވިދާޅުވީ ސެލްފް ސާވިސް ޝެޑެއްގެ ހިދުމަތް ފެށުމަކީ އެ ކުންފުނީގެ ވަރަށް ބޮޑު އަމާޒެއް ކަމަށެވެ.\nއެފްއެސްއެމް އިން އެ މަސައްކަތް ކުރަނީ ޝެޑް ތަކުގައި ބޭނުންކުރާ ޑިސްޕެންސަރު އުފައްދާ ތައިލެންޑްގެ ބަޔަކާ ގުޅިގެންނެވެ.\nގަސަމް ވިދާޅުވީ ސެލްފް ސާވިސް ޝެޑްގެ ހިދުމަތް ފެށުމަށްޓަކައި ޝެޑްތަކަށް ބޮޑެތި ބަދަލުތަކެއް ގެންނަން ނުޖެހޭ ކަމަށެވެ. ހިދުމަތް ފެށުން ލަސްވަނީ ތައިލެންޑް ކުންފުންޏާއި ރާއްޖޭގެ ބެންކް އޮފް މޯލްޑިވްސްއާ ދެމެދު އިންތިޒާމުތަކެއް ހަމަޖެއްސުމަށް މަޝްވަރާތަކެއް ކުރިއަށްދާތީ ކަމަށްވެސް ވިދާޅުވި އެވެ.\n“މީގައިވާ ގޮތަކީ އަޅުގަނޑުމެންގެ މުވައްޒަފެއް ނެތި ވެހިކަލް ދުއްވާ މީހާ އަމިއްލައަށް ތެޔޮ އަޅާފައި އެ އަދަދަށް ފައިސާ ކަނޑާލާނެ ސިސްޓަމްގެ ތެރެއިން. އެހެންވީމާ އަޅުގަނޑުމެން އެބަޖެހޭ ބީއެމްއެލްގެ އެހީތެރިކަން ވެސް މިކަމުގައި ހޯދަން. މިހާރު ކުރަމުން އެ ދަނީ އެ މަސައްކަތް. އެ މަސައްކަތް ނިމުނީމާ ޓެސްޓްތައް ދެ ހަފްތާ ތެރޭ ފެށޭނެ ކަމަށް މިބަލަނީ. ޓެސްޓް ކާމިޔާބުވުމުން ހިދުމަތް ފަށާނަން،” ގަސަމް ވިދާޅުވި އެވެ.\nސެލްފް ސާވިސް ޝެޑްގެ ހިދުމަތް އެންމެ ފުރަތަމަ ފަށާނީ ހުޅުމާލޭގައި މިހާރު ވެސް ހިދުމަތް ދެމުންދާ އެފްއެސްއެމް ޝެޑްގަ އެވެ. އެފްއެސްއެމް އިން ދަނީ މިއަހަރު ނިމުމުގެ ކުރިން ހިދުމަތް ފެށުމަށް ތައްޔާރުވުމުގެ ގޮތުން ހުޅުމާލެ ޝެޑަށް ގެންނަންޖެހޭ ޓެކްނިކަލް ބަދަލުތައް ގެނެސް ތަމްރީން ކުރަންޖެހޭ މުވައްޒަފުން ތަމްރީން ކުރަމުން ކަމަށް ގަސަމް ކުރިން ވިދާޅުވެފައިވެ އެވެ.\n“އަޅުގަނޑުމެން ފުރަތަމަ ހުޅުމާލޭގައި މި ހިދުމަތް ފަށާފައި ވަރަށް ގާތުން ބަލާނަން މިހިދުމަތް ކުރިއަށްދާ ގޮތް. މި ހިދުމަތަކީ އަޅުގަނޑުމެންގެ ކަސްޓަމަރުން ހިތްހަމަޖެހޭ ހިދުމަތެއްތޯ ބެލުމަށް ފީޑްބެކް ހޯދާނަން. އެއަށްފަހު މިއީ އަޅުގަނޑުމެންނަށް ވެސް ފަސޭހަ އަދި ފައިދާވާ ގޮތަކަށް ދެވޭ ހިދުމަތެއް ނަމަ ކުރިއަށް ގެންދާނަން،” ގަސަމް ވިދާޅުވި އެވެ.\nއެސްޓީއޯގެ ސަބްސިޑަރީ ކުންފުންޏެއް ކަމަށްވާ އެފްއެސްއެމްގެ ފަސް ޝެޑަކުން މާލެ ސަރަހައްދުގައި ހިދުމަތްދެ އެވެ. އެއީ ހުޅުމާލޭގައި ހުންނަ ޝެޑެއްގެ އިތުރުން މާލޭގައި ހުންނަ ހަތަރު ޝެޑެވެ.\nއެފްއެސްއެމް އިން ގެންދަނީ މާލެއާއި އަތޮޅު ތެރޭގެ ގިނަ ރަށްތަކަކަށް އަދި ބައެއް ރިސޯޓުތަކަށް ވެސް ތެޔޮ ސަޕްލައި ކޮށްދިނުމުގައި މުހިއްމު ދައުރެއް އަދާކުރަމުންނެވެ.


Male' ah beynun vanee sarukaaruthakah badhalu nukurevey plan eh: Shifa | Mihaaru\nމިރޭގެ ބައްދަލުވުމުގައި ޝިފާ ވާހަކަ ދައްކަވަނީި: ވިދާޅުވީ މާލެއަށް ދުރުރާސްތާ ޕްލޭނެއް ބޭނުންވާ ކަމަށް-- ފޮޓޯ: އަހުމަދު އަވްޝަން\nމާލޭގެ މައްސަލަތައް ހައްލުކުރެވޭނީ ސަރުކާރުތަކަށް ބަދަލު ނުކުރެވޭ ދުރުރާސްތާ ޕްލޭނަކުން: ޝިފާ\n28 ފެބުރުއަރީ 2020 - 00:35 27 comments\nމާލެ އަށް ދިމާވެފައިވާ މައްސަލަތައް ހައްލުކުރުމަށް ދުރުރާސްތާ ޕްލޭނެއް އޮންނަންޖެހޭ ކަމަށާއި އެއީ ސަރުކާރުތަކަށް ބަދަލު ނުކުރެވޭނެ ކަމަކަށް ވާންޖެހޭ ކަމަށް މާލޭގެ މޭޔަރު ޝިފާ މުހައްމަދު މިރޭ ވިދާޅުވެއްޖެ އެވެ.\nއިސްކަންދަރު ސްކޫލްގައި މާލޭ ރައްޔިތުންނާ ބައްދަލުކުރައްވައި ޝިފާ ވިދާޅުވީ މާލެ އަށް ކުރިމަތިވެފައިވާ ހާލަތަކީ މާލެ އަށް ހާއްސަ ހާލަތެއް ނޫން ކަމަށެވެ. އަވައްޓެރި ގިނަ ގައުމުތަކަކަށް ކުރިމަތިވެފައިވާ މައްސަލަތައް މާބޮޑު ކަމަށާއި އެ ގައުމުތަކުން އެ ކަންކަން ހައްލު ކުރަމުން އަންނަނީ ދުރުރާސްތާ ޕްލޭންތަކެއް ހަދައިގެން ކަމަށް ވިދާޅުވި އެވެ. އޭނާ ވިދާޅުވީ މާލެ އަށް ވެސް އެފަދަ ޕްލޭނެއް މުހިންމުވަނީ މައްސަލަތައް ހައްލުކުރަން ކަމަށެވެ.\n"ކޮންމެ ސަރުކާރެއް އަޔަސް ބަދަލު ނުކުރެވޭނެ ޕްލޭންތަކެއް އަންނަން ޖެހޭ. އެ ޕްލޭންތަކުން މާލޭ ރައްޔިތުން ގެދޮރުވެރިކުރުވެން ޖެހޭ،" ޝިފާ ވިދާޅުވި އެވެ.\nއޭނާ ވިދާޅުވީ މާލޭގެ ލޭންޑް ޔޫސް ޕްލޭނެއް މިހާ ތަނަށް ހަދާފައިނުވާ ކަމަށެވެ. ތަރައްގީ ކުރަމުން ދިޔައީ އެކި ތަންކޮޅުކޮޅު ތަރައްގީކުރާ އުސޫލުން ކަމަށް ވިދާޅުވި އެވެ.\nބައްދަލުވުމުގެ ބައެއް ބައިވެރިން މޭޔަރު ޝިފާއާ ވާހަކަ ދައްކަނީ: ގިނަ ކަންބޮޑުވުންތަކެއް ހިއްސާކުރި-- ފޮޓޯ: އަހުމަދު އަވްޝަން\nޝިފާ ވިދާޅުވީ މާލޭން ކުންފުނިތަކަށް ސަތޭކައެއްހާ ބިން ދީފައިވާ ކަމަށާއި ސަރުކާރުގެ އެކި އިދާރާތަކަށް 97 ބިމެއް ދީފައިވާ ކަމަށެވެ. އެކަމަކު އާއްމު ރައްޔިތުންގެ ތެރެއިން ހާހެއްހާ މީހުންނަކީ 600 އަކަފޫޓަށް ވުރެ ކުދި ތަންތަނުގައި ދިރިއުޅޭ މީހުން ކަމަށް ވެސް ވިދާޅުވި އެވެ.\nއޭނާ ވިދާޅުވީ މިހާރު ކުރެވޭ މުހިންމު މަސައްކަތްތަކުގެ ތެރޭގައި މާލޭގައި ޕަބްލިކް ޓާރާންސްޕޯޓްގެ ހިދުމަތް ދިނުމަށް ގެންނަން ޖެހޭ ބަދަލުތައް ހިމެނޭ ކަމަށެވެ. އެގޮތުން މަގުތަކުން ޖާގަ ހެދުމުގެ ގޮތުން 27 ސަރަހައްދެއްގައި ޕާކިން ޒޯންތައް ހަދާފައިވާ ކަމަށާއި އެއި 5،600 ސައިކަލުގެ ޖާގައިގެ ޒޯންތައް ކަމަށް ވެސް ވިދާޅުވި އެވެ.\n"މިއީ އެތައް ދުވަހެއްވީ މައްސަލައެއް. އެހެންވީމާ ކުއްލިއަކަށް ހައްލެއް ނުލިބޭނެ،"\nޝިފާ ވިދާޅުވީ މާލޭގެ މަގުތައް އަލުން ހަދާއިރު ހުރިހާ މަގެއްގައި ޕޭވްމަންޓްތައް ހުންނާނެ ކަމަށެވެ. އަދި މާލޭގައި ގަސް ގިނަކޮށް ފެހި ތަނަކަށް ހަދާނެ ކަމަށް ވެސް ވިދާޅުވި އެވެ.\nއޭނާ ވިދާޅުވީ މިހާރު އެ ކައުންސިލުން އެންމެ ބޮޑަށް އިސްކަންދޭ ކަމަކީ އެމްޑީޕީގެ ވެރިކަމުގައި ފެށި ބޯހިޔާވަހިކަމުގެ މަޝްރޫއު "ވެށި ފަހި މާލެ" ޕްރޮގްރާމަށް ކުރިމަތިލީ މީހުންގެ ތެރެއިން ޝަރުތު ހަމަވެ، ފްލެޓާއި ގޯތި ލިބޭނެ ކަމުގެ ލިއުން ދީ، މިހާތަނަށް ބޯހިޔާވަހިކަން ހަމަނުޖެހި ތިބި ފަރާތްތަކަށް ފްލެޓާއި ގޯތި ލިބިފައިވޭތޯ ޔަގީންކުރުން ކަމަށެވެ. އެކަން ކުރަމުން އަންނަނީ ހައުސިން މިނިސްޓްރީ އާއި ސަރުކާރުގެ އިދާރާތަކާ ގުޅިގެން ކަމަށް ޝިފާ ވިދާޅުވި އެވެ.\nގޮންޖެހުންތައް ފާހަގަކުރައްވަމުން އޭނާ ވިދާޅުވީ، ކައުންސިލަށް ބާރުތައް ލިބުނު ނަމަވެސް ސަރުކާރުގެ އެކި އިދާރާތަކަށް ފޮނުވާ ސިޓީތަކަށް ޖަވާބު ލިބުމުގައި ލަސްތަކެއް އަދިވެސް އުޅޭ ކަމަށެވެ. އެ ކައުންސިލަށް ބާރުތައް ލިބުމާއެކު ސަރުކާރުގެ އެކި އިދާރާތަކަށް ސިޓީ ފޮނުވާފައިވާނެ ކަމަށް ވެސް ވިދާޅުވި އެވެ.\nޝިފާ ވިދާޅުވީ އެކަށީގެންވާ ވަރަށް މުވައްޒަފުންނާއި ބާރުވެރިކަން އެ ކައުންސިލަށް ލިބުނީ މިއަހަރު ކަމަށެވެ. މިދިޔަ އަހަރު އެ ކައުންސިލް ހިންގީ 250 މުވައްޒަފުން މަދުކޮށް ކަމަށް ވެސް ޝިފާ ވިދާޅުވި އެވެ.\nއިތުރު ލިޔުންތައް މާލެ މާލެ ސިޓީ ކައުންސިލް މާލޭގެ މޭޔަރު ޝިފާ މުހައްމަދު ސަރުކާރު ލާމަރުކަޒީ ހިންގުން\n"ހިތްގައިމު ތަނަކަށް މާލެ ހަދަން މަސައްކަތް ކުރާނަން"\nމާލޭގެ މޭޔަރަކަށް ޝިފާ އިންތިޚާބުކޮށްފި


ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު އިންޑިޔާއަށް ކުރެއްވި ފުރަމާނަ ދަތުރުފުޅާ ގުޅޭގޮތުން ރާއްޖޭގެ ޚަބަރުފަތުރާ ވަސީލަތްތަކާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު އިންޑިޔާއަށް ކުރެއްވި ފުރަމާނަ ދަތުރުފުޅާ ގުޅޭގޮތުން ރާއްޖޭގެ ޚަބަރުފަތުރާ ވަސީލަތްތަކާ ބައްދަލުކުރައްވައި ދެއްކެވި ވާހަކަފުޅު\n19 ޑިސެންބަރު 2018، ރިފަރެންސް: PR-2018-123\nވަޑައިގެން ތިއްބެވި ހުރިހާ ނޫސްވެރިން. ރާއްޖޭގެ ލޮބުވެތި ރައްޔިތުން؛\nމީޑިއާއާ ބައްދަލުކޮށްލަން މި ފުރުޞަތު ލިބުނީތީ، އަޅުގަނޑު މިއަދު ވަރަށް އުފާކުރަން. އަދި މިއޮފީހަށް ތިޔަބޭފުޅުން ވަޑައިގެންނެވީތީ، ވަރަށް ބޮޑަށް ތިޔަ ހުރިހާ ބޭފުޅުންނަށް ޝުކުރު ދަންނަވަން.\nއަޅުގަނޑު މި ހަފުތާގައި އިންޑިއާއަށް ކުރި ދަތުރުގެ ތެރޭގައި ހިނގައިދިޔަ މުހިއްމު ކަންތައްތައް، ތިޔަބޭފުޅުން މެދުވެރިކޮށް، ރައްޔިތުންނާ މިވަގުތު ހިއްސާކޮށްލާނަން.\nއެނގިވަޑައިގަންނަވާނެ ފަދައިން، އަޅުގަނޑު އިންޑިއާއަށް ދިޔައީ، އިންޑިއާގެ ބޮޑުވަޒީރު ނަރެންދްރަ މޯދީގެ ދަޢުވަތަކަށް. އަޅުގަނޑުގެ މި ދަތުރުގައި، އިންޑިއާގެ އެންމެ އިސްވެރިންނާ ބައްދަލުކޮށް، ރާއްޖެއާއި އިންޑިއާއާ ދެމެދު ޒަމާނުއްސުރެ އޮތް ގާތް ގުޅުން، އިތުރަށް ބަދަހިކުރުމާ ބެހޭގޮތުން މަޝްވަރާތައް ކުރެވުނު.\nއިންޑިއާގެ ރައީސާއި، ބޮޑުވަޒީރާއި، ނައިބު ރައީސް އަދި އެކްސްޓަރނަލް އެފެއަރޒް މިނިސްޓަރާއެކު، ރާއްޖޭގެ ކުރިއެރުމާއި ތަރައްޤީއަށް ބޭނުންވާ ގިނަ ކަންތައްތަކެއްގައި، އަޅުގަނޑު އެބޭފުޅުންނާ މަޝްވަރާ ކުރިން. މި މަޝްވަރާތަކުގައި، ދިވެހިންނަށް އިތުރު ލުއިފަސޭހަތައް ލިބޭނެ ކަންތައްތަކަށް، އަޅުގަނޑުމެންވާނީ އެއްބަސްވެފައި. އަދި ރާއްޖޭގައި ހުރި އިންވެސްޓްމަންޓްތަކުގެ ފުރުޞަތުތަކާބެހޭ މަޢުލޫމާތު، އިންޑިއާގެ ކުންފުނިތަކާވެސް ހިއްސާ ކުރެވުނު.\nމި ދަތުރުގެ އެންމެ ބޮޑު ކާމިޔާބީއެއް ކަމަށް އަޅުގަނޑު ގަބޫލުކުރަނީ، ވޭތުވެދިޔަ އަހަރުތަކުގައި ހީނަރުވެފައި އޮތް، އަޅުގަނޑުމެންގެ ދެޤައުމުގެ، ޒަމާންވީ ރަޙްމަތްތެރި ގުޅުން، އަލުން ބަދަހިވުން. މީގެއިތުރުން ވަކިވަކި ދާއިރާތަކާ ގުޅޭގޮތުން، ހަތަރު ކަމެއްގައި އަޅުގަނޑުމެން ދެ ޤައުމުން ވާނީ އެއްބަސްވެފައި. އެގޮތުން އަޅުގަނޑުމެން ދެ ޤައުމުން މިހާރު ވާނީ ވިސާގެ ލުއިފަސޭހަތަކެއް ގެނައުމަށް އެއްބަސްވެފައި. އޭގެތެރޭގައި:\nވިޔަފާރިއާއި ޓޫރިޒަމް އަދި ބޭސްފަރުވާގެ ދަތުރުތަކަށް،6މަސް ދުވަހުގެ މުއްދަތުގެ ތެރެއިން 90 ދުވަހު، ވިސާއާ ނުލައި ދަތުރުކުރުން ހިމެނޭ. އަދި ވަޒީފާގެ ބޭނުމަށް ފިޔަވައި އިންޑިއާއަށް ކުރާ ދަތުރުތަކަށް ހިލޭ ވިސާ ޖަހައިދިނުން. އޭގެތެރޭގައި\nމި ހިމެނެނީ، ޓޫރިޒަމް، މެޑިކަލް، ސްޓޫޑަންޓް އަދި ވިޔަފާރީގެ ދަތުރުތައް.\nޓޫރިސްޓް ވިސާގައި އިންޑިއާގައި ހުއްޓައި، ކުއްލި ޞިއްޙީ ޙާލަތެއް މެދުވެރިވެއްޖެނަމަ، އެނބުރި ރާއްޖެ ނައިސް، މެޑިކަލް ވިސާއަށް ފަސޭހައިން ބަދަލުވެސްކުރެވޭނެ.\nމަތީ ތަޢުލީމު ހާސިލުކުރާ ދަރިވަރުންގެ، 18 އަހަރުން ދަށުގެ ދަރިންނަށާއި، އަނބިންނާއި ފިރިންނާއި އަދި މައިންބަފައިންނަށްވެސް މަލްޓިޕްލް އެންޓްރީ ވިސާ ލިބޭނެ.\nމީގެ އިތުރުން ދިވެހި ކިޔަވާކުދިންނަށް، އެކި ދާއިރާތަކުން މަތީ ތަޢުލީމުގެ އެއްހާސް ފުރުޞަތު، އިންޑިއާއިން ވަނީ ހިލޭ ހަމަޖައްސައިދީފައި. އަދި އިންފޮމޭޝަން ކޮމިޔުނިކޭޝަން ޓެކްނޮލޮޖީގެ ޞިނާޢަތާއި، ދަނޑުވެރިކަމާއި އަދި ސަޤާފީ ކަންކަމުގައި، އިތުރަށް ގުޅުން ބަދަހިކުރުމުގެ އެއްބަސްވުމެއްގައިވެސް ސޮއިކުރެވުނު.\nއަޅުގަނޑު މިމަޤާމާ ޙަވާލުވިއިރު، ޤައުމުގެ މާލީ ޙާލަތު އޮތީ ވަރަށް ގޯސްކޮށް. އެކަން ޙައްލުކުރުމުގެ ގޮތުން، އިންޑިއާއިން ވަނީ، 1.4 ބިލިއަން ޑޮލަރުގެ މާލީ އެހީ، ރާއްޖެއަށް ދިނުމަށް އެއްބަސްވެފައި. އަޅުގަނޑު ދިވެހި ރައްޔިތުންނަށް ކަށަވަރުކޮށްދޭން މިއަދު ބޭނުންވަނީ މިއީ އިތުރަށް ޤައުމު ދަރަނިވެރިކުރުވާނެ ކަމެއް ނޫންކަމުގައި.\nމި އެހީގެ ތަފްޞީލު، ކޮންމެވެސްވަރަކަށް މިވަގުތު އަޅުގަނޑު ތިޔަބޭފުޅުންނަށް ކިޔާލަދޭނަން.\nމީގެތެރެއިން 200 މިލިއަން ޑޮލަރަކީ، ބަޖެޓް ސަޕޯޓަށް އިންޑިއާއިން ދޭ ފައިސާ. އަދި މި 200 މިލިއަން ޑޮލަރުގެ ތެރެއިން 50 މިލިއަން ޑޮލަރަކީ ހިލޭއެހީ. އަނެއް 150 މިލިއަން ޑޮލަރަކީ، އިންޑިއާއިން އަޅުގަނޑުމެންގެ ޓީބިލަށް ކުރާ އިންވެސްޓްމަންޓް.\nއެނގިވަޑައިގަންނަވާނެ، މިހާރު ނިމިދިޔަ ސަރުކާރުން ޓީބިލް ވިއްކާފައި ހުރީ ވަރަށްބޮޑު އިންޓްރެސްޓް ރޭޓްގައި. ފަސް ޕަސެންޓް، ހަ ޕަސެންޓް، އަށް ޕަސެންޓްގެ ރޭޓްގައި. އެހެންނަމަވެސް، އިންޑިއާއާއި އަޅުގަނޑުމެންނާ އެކީގައި މި ވެވުނު އެއްބަސްވުމުގެ ދަށުން ބޮންޑާއި ޓީބިލަށް ނަގާނީ 1.5 ޕަސެންޓް.\nމީގެއިތުރުން، ރާއްޖޭގެ ހީނަރުވެފައި އޮތް ރިޒަރވް ހަރުދަނާ ކުރުމަށް، 400 މިލިއަން ޑޮލަރުގެ ޢަދަދަކަށް އަޅުގަނޑުމެން ވާނީ އިންޑިއާއާއެކު، ކަރަންސީ ސްވޮޕެއް ހެދުމަށް އެއްބަސްވެފައި. ކަރަންސީ ސްވޮޕަކީ، އަޅުގަނޑުމެންގެ އަތުގައި ހުރި ދިވެހި ރުފިޔާ ދީފައި، އެމެރިކާ ޑޮލަރު ހޯދުން. އޭގެ ސަބަބުން އަޅުގަނޑުމެންގެ ފޮރިން ކަރަންސީ ރިޒަރވް ދެމެހެއްޓުމަށް މަގުފަހިވެގެންދާނެ. ބޭނުންވާ ބޭރު ފައިސާ ދަތިނުވެ ލިބިގެންދާނެ.\nހަމައެއާއެކު، ރާއްޖެއިން އިޚްތިޔާރުކުރާ، ރައްޔިތުންނަށް ފައިދާކުރަނިވި ތަރައްޤީގެ މަޝްރޫއުތަކަށް ބޭނުންވާ ފައިސާ ހޯދުމަށް، އިންޑިއާއިން ވަނީ 800 މިލިއަން ޑޮލަރާ ހަމައަށް، ލައިން އޮފް ކްރެޑިޓެއް ހުޅުވައިދީފައި. މީގެ މާނައަކީ އަޅުގަނޑުމެން ގަނޑުކޮށް 800 މިލިއަން ޑޮލަރު ނަގައި، ދަރަނިވެރިވާ ވާހަކައެއް ނޫން.\nއޭގެ ބަދަލުގައި، ސަރުކާރުން ކަނޑައަޅާ ތަރައްޤީގެ މަޝްރޫޢެއް ހުށަހެޅުމުން، އެ މަޝްރޫޢަކަށް ބޭނުންވާ ފައިސާ، ލޯނުގެ ގޮތުގައި އިންޑިއާއިން ދޭނެ. މިގޮތަށް ނަގާ ލޯނަކީ ވަރަށް ކޮންސެޝަނަލް ޓަރމްސްގައި ނަގާ ލޯނެއް. މިގޮތަށް ލޯނު ނަގައިގެން ހިންގާ މަޝްރޫޢުތަކަށް، ކޮންޓްރެކްޓަރުން ނަގާއިރުގައި، ދިވެހި ޕާޓްނަރެއް ހުރުން، ކޮންމެހެން ލާޒިމުކަމަށްވެސް، އަޅުގަނޑުމެން ވާނީ އެއްބަސްވެފައި.\nމިފުރުޞަތުގައި، އަޅުގަނޑު ލޮބުވެތި ރައްޔިތުންނަށް ޔަޤީންކަމާއެކު ދަންނަވަން ބޭނުންވަނީ، ރާއްޖޭގެ މިނިވަންކަމާއި އިސްތިޤްލާލް ގެއްލިދާނެފަދަ އެއްވެސް ކަމަކަށް، އަޅުގަނޑުމެން އެއްބަސްވެފައި ނޯންނާނެ ވާހަކަ. ރާއްޖޭގައި ބޭރުގެ އަސްކަރީ މަރުކަޒެއް ހަދަން، ނުވަތަ ބޭރުގެ ސިފައިންގެ ފައުޖްތައް ބައިތިއްބަން، މި ސަރުކާރުން މަސައްކަތް ކުރަމުންދާ ކަމަށް ދެކެވޭ ވާހަކަތަކުގައި، އެއްވެސްވަރެއްގެ ޙަޤީޤަތެއް ނެތްކަން މިއަދުވެސް ތިޔަބޭފުޅުންނަށް ޔަޤީންކޮށް އަރުވަން.\nޓެރަރިޒަމާއި، ބޯޑަރ ސެކިއުރިޓީ އަދި ރާއްޖޭގެ އިޤްތިޞާދީ ސަރަޙައްދު ޙިމާޔަތް ކުރުމުގެ ކަންކަމުގައި، އަޅުގަނޑުމެން ދެ ޤައުމު އަބަދުވެސް، އެއްބަޔަކު އަނެއްބަޔަކަށް އެހީތެރިވަމުން ގެންދާނެ.\nދެން އޮތީ އިންޑިއާއިން ދީފައިވާ ދެ ހެލިކޮޕްޓަރުގެ ވާހަކަ. ދެ ހެލިކޮޕްޓަރު ބޭނުންކުރާނީ ސަރޗް އެން ރެސްކިޔު ކަންކަމަށާއި، ޞިއްޙީ އަދި އެނޫންވެސް އިމަރޖެންސީތަކުގައި. ހެލިކޮޕްޓަރު ރާއްޖޭގައި އުދުއްސާނީ އިންޑިއާގެ ޕައިލެޓުން ކަމަށްވިޔަސް، އެމީހުން ހެލިކޮޕްޓަރު އުދުއްސާނީ، ކޮން ބޭނުމަކު، ކޮން ތަނެއްގައި ކަމާއި، ގަޑިވެސް ކަނޑައަޅާނީ އަޅުގަނޑުމެން، ދިވެހި ސަރުކާރުން.\nމި ހެލިކޮޕްޓަރުތައް ގެނެސްފައިވަނީ، މިއަދަކު ނޫން. ފުރަތަމަ އެ ގެނެސްފައިވަނީ، ރައީސް ނަޝީދުގެ ވެރިކަމުގައި، 2010 ވަނަ އަހަރު، އިންޑިއާއާއެކު ޤާއިމުކުރި އެއްބަސްވުމެއްގެ ދަށުން. އޭގެފަހުން ރައީސް ވަޙީދުވެސް އަދި ރައީސް ޔާމީންވެސް ވަނީ ހެލިކޮޕްޓަރުތަކުގެ އެއްބަސްވުން އާކުރައްވާފައި. އެހެންވީމާ، މިއީ އަޅުގަނޑުމެން އަލަށް ކުރާ ކަމެއްނޫން.\nމި ދެ ހެލިކޮޕްޓަރު ބޭނުންކޮށްގެން، މިދިޔަ އަހަރު އެކަނިވެސް، އެކިއެކި ހާދިސާތަކުގައި 100 އަށްވުރެ ގިނަ ދިވެހިންގެ ފުރާނަ ވަނީ ސަލާމަތްކޮށްފައި. މި ދެ ހެލިކޮޕްޓަރު އުދުހުމުގެ ހުރިހާ ޚަރަދެއް ކުރާނީ އިންޑިއާ ސަރުކާރުން.\nމި ދެންނެވި ކަންކަމަށް ބަލާއިރު، އަޅުގަނޑުގެ މި ދަތުރުގެ ސަބަބުން، އަޅުގަނޑުމެން ދެޤައުމުގެ ގުޅުން އިތުރަށް ބަދަހިވެއްޖެ. އަޅުގަނޑުމެންގެ ކިޔަވާ ކުދިންނާއި ބެލެނިވެރިންނަށް ވިސާގެ ވަރަށް ބޮޑެތި ލުއިފަސޭހަތަކެއް ހަމަޖެހިއްޖެ. އަދި ރާއްޖޭގެ އެކިއެކި ޞިނާޢަތްތަކުގެ ތަރައްޤީއަށް ރަނގަޅު ކުރިއެރުންތަކެއްވެސް ލިބިއްޖެ.\nނިންމާލަމުންވެސް، އިންޑިއާގެ މި ދީލަތި އެހީތަކަށްޓަކައި، އިންޑިއާގެ ބޮޑުވަޒީރު ނަރެންދުރަ މޯދީއަށާއި، އެޤައުމުގެ އިސް ވެރީންނަށް ވަރަށް ބޮޑަށް ޝުކުރު ދަންނަވަން.\nސުވާލެއް އޮވެއްޖިއްޔާ އަޅުގަނޑު ތިޔަބޭފުޅުންނަށް ފުރްޞަތު އަރުވަން.\nމުރުޝިދު ޢަބްދުލްޙަކީމް - ރާއްޖެ ޓީ.ވީ:\nއަޅުގަނޑުގެ ދެތިން ސުވާލެއް އެބައޮތް. ފުރަތަމަ އިންޑިއާއިން ވެދޭ އެހީތަކާ ގުޅުވައިގެން، މަނިކުފާނު ތިޔަ ފާހަގަކުރެއްވިހެން ސަރުކާރާ އިދިކޮޅު ފަރާތްތަކުން އެބަ ގުޅުވާ، ރާއްޖޭގެ މިނިވަންކަމާއި އިސްތިޤްލާލަށް ބުރޫއަރާފަދަ އެއްބަސްވުމެއްގެ ދަށުން ނުވަތަ އެފަދަ ކަމަކާ ގުޅުވައޭ، މި އެހީތައް ލިބެނީ. ޙަޤީޤަތުގައި މަނިކުފާނު ކޮންގޮތަކަށްތޯ، މިފަދަ ބޮޑެތި އެހީތައް މި ލިބޭ ސަބަބެއް ކަމަށް ދެކެވަޑައިގަންނަވަނީ؟ ކޮބައިތޯ ޙަޤީޤީ މީގެ ސަބަބެއް ކަމަށް ސަރުކާރުން ދެކެނީ؟\nއަޅުގަނޑު ފަށަމުންވެސް ދެންނެވި ފަދައިން، ރާއްޖޭގެ މިނިވަންކަމާއި އިސްތިޤްލާލަށް ގެއްލުންވާފަދަ، ބުރޫއަރާފަދަ އެއްވެސް ކަމެއް، މި ސަރުކާރަކުން ނުކުރާނެ. އަދި އަޅުގަނޑުގެ މި ދަތުރުގައި ވެވުނު އެއްވެސް އެއްބަސްވުމެއްގައި، އެކަހަލަ އެއްވެސް ކަމެއް ނޯންނާނެ.\nއެނގިވަޑައިގަންނަވާނެ، އިންޑިއާއަކީ އަބަދުވެސް ދިވެހިންނާ ވަރަށްގާތް ގުޅުމެއް ބާއްވާ، ދިވެހި ރައްޔިތުންނަށް ހެޔޮއެދޭ ބައެއް. ރާއްޖޭގެ ޙާލަތު އޮތްގޮތް އިންޑިއާއަށް އެނގޭ. އަޅުގަނޑު ދެކޭގޮތުގައި، އިންޑިއާ އިން މި ދޭން އެއްބަސްވެފައިވާ އެހީގެ އެއްބަސްވުމަކީ، މި ދެންނެވި ސަބަބުތަކަށްޓަކައި ރާއްޖެއަށް ހެޔޮއެދޭ ޤައުމެއްގެ ގޮތުން، ދިވެހިންނަށް ހެޔޮގޮތްތައް އެދޭ ބައެއްގެ ގޮތުން ނިންމި ނިންމުމެއް.\nއަނެއް ސުވާލެއްގެ ގޮތުން، ސަރުކާރުގެ ފުރަތަމަ ސަތޭކަ ދުވަހުގެ ތެރޭގައި ކުރާނެ ކަންތައްތަކެއް، މަނިކުފާނު ވަނީ އިޢުލާނު ކުރައްވާފައި. މިހާތަނަށް އައިއިރުގައި، މި ޓާގެޓަށް ނުވަތަ މި އަމާޒަށް ވާސިލުވެވޭނެ ކަމަށް ގަބޫލުފުޅު ކުރައްވަންތޯ؟ އަދި އޭރު ވަޢުދުވެވަޑައިގެންފައިވާ ގޮތަށް، ސަތޭކަ ދުވަހުގެ ތެރޭގައި ހުރިހާ ކަމެއް ކޮށް ނިންމޭނެތޯ؟\nއަޅުގަނޑުމެންނަށް މަޢުލޫމާތު ލިބުނު، މި އަހަރުގެ ބާކީ މި އޮތް ދުވަސްތަކަށްވެސް މުސާރަދިނުމުގައިވެސް، ފައިސާގެ ދަތިތަކެއް ބަޖެޓުގައި ހުރިކަމުގެ ވާހަކަތައް. މިހާރު އިންޑިއާ އިން މި ލިބުނު އެހީތެރިކަމާއެއްކޮށް، އޭގެ ދަތިކަން ފިލައިގެންދާނެތޯ؟\nއާދެ، ސަތޭކަ ދުވަހުގެ އެޖެންޑާ، އަޅުގަނޑުމެން އަމާޒު ހިފާފައި އޮތްގޮތަށް، އިރާދަކުރެއްވިއްޔާ މިހާރު ކުރިއަށް އެބަދޭ. އަޅުގަނޑުގެ ވަރަށްބޮޑު ޔަޤީންކަން އެބައޮތް. އިރާދަކުރެއްވިއްޔާ، ސަތޭކަ ދުވަހުގެ ތެރޭގައި އަޅުގަނޑުމެން ނިންމުމަށް ނިންމާފައި އޮތް 161 ކަންތައް، ހަމަ އެގޮތަށް ކުރެވިގެންދާނެކަމަށް.\nމުރްޝިދު ޢަބްދުލްޙަކީމް – ރާއްޖެ ޓީ.ވީ:\nބަޖެޓުގެ ތާށިކަން، އިންޑިއާގެ އެހީއާއެކު ހަމަޖެހިގެންދާނެތޯ؟\nވަރަށްބޮޑު ހިތްހަމަޖެހުމެއް އަޅުގަނޑުމެންނަށް ލިބިގެން މިދިޔައީ. އެނގިވަޑައިގަންނަވާނެ، އަޅުގަނޑުމެންގެ ޓްރާންސިޝަން ޕީރިއަޑްގެ ތެރޭގައި، އަޅުގަނޑާ އެމް.އެމް.އޭ.ގެ ގަވަރނަރ އެއްދުވަހު ބައްދަލުކުރެއްވި. ކޮށްފައި ވިދާޅުވީ، އޭރުގެ ފައިނޭންޝަލް ސްޓޭޓަސް ހުރިގޮތް. އެދުވަހު ވިދާޅުވީ، މިހާރު އެއޮތްގޮތަށް ކަންތައް އޮވެއްޖިއްޔާ، ނޮވެންބަރު މަސް ނިމޭއިރު، ޑިސެންބަރަށް އެޅޭއިރުގައި، ބޭނުންކުރެވޭ ޔޫޒަބްލް ރިޒަރވް ހުންނާނީ ފަނަރަ، ނޫނީވިއްޔާ ވިހި މިލިއަން ޑޮލަރުގައޭ. އޭގެ ހަފްތާއެއް ފަހުން އަޅުގަނޑާ އަނެއްކާ ބައްދަލުކުރެއްވި. ކޮށްފައި ވިދާޅުވީ، މިހާރު އެއަށްވުރެ ތަންކޮޅެއް ރަނގަޅަށޭ ފެންނަނީ. އެއީ އައި.ޖީ.އެމް.އެޗް ބިލްޑިންގ، އެ އަޅާ ފަރާތްތަކަށް ދޭން އެއްބަސްވެފައި އޮތް، ޑޮލަރުން ދޭން އެއްބަސްވެފައި އޮތް ފައިސާ، ދިވެހި ރުފިޔާއިން ދިނަސް އެންމެ ރަނގަޅު ކަމަށް، އައި.ޖީ.އެމް.އެޗް އަޅާ ފަރާތުން އެބަ ބުނެއޭ. އެހެންވެއްޖިއްޔާ ޔޫޒަބްލް ރިޒަރވް ހުންނާނެއޭ، ހަތްދިހަ ފަހެއް، ނޫނީވިއްޔާ ނުވަދިހަ މިލިއަން ޑޮލަރުގައި. މިއީ އެ އޮތްގޮތް.\nއެކަމަކު އަޅުގަނޑުމެންނަށް މި ވެވުނު އެއްބަސްވުމުގެ ދަށުން މި ލިބޭ ބަޖެޓް ސަޕޯޓާ އެކީގައި، ކުރިއަށް އޮތް ހަތަރު ފަސް މަސް، އަޅުގަނޑު ހިތުން އެއްވެސް ދައްޗެއްނެތި ކުރިއަށް ގެންދެވޭނެ. ދެން އޮންނާނީ، މި އަންނަ އަހަރު ބަޖެޓް ތަންފީޒު ކުރަން ފެށީމާ، ލިބޭ އާމްދަނީއާ އެކީގައި ކުރިއަށް ދިޔުން. އަޅުގަނޑަކަށް ނުފެނޭ އިރާދަކުރެއްވިއްޔާ، މާބޮޑު ހުރަހެއް، ދެން ކުރިމަތިވާނެހެނެއް، މާބޮޑު އިޤްތިޞާދީ ދަތިތަކެއް ދުނިޔެއަށް ކުރިމަތިވެގެން ނޫނީ.\nއަޙްމަދު ޙަމްދޫން – މިހާރު ނޫސް:\nއަޅުގަނޑުގެ ދެ ސުވާލު އެބައޮތް. ފުރަތަމަ ސުވާލަކީ، އިންޑިއާ އިން މި ދިން އެހީގެ ތެރޭގައި، އަށްސަތޭކަ މިލިއަން ޑޮލަރުގެ ވާހަކަ ތިޔަ ވިދާޅުވެ ފާހަގަކުރެއްވީ. ޗައިނާއިން ވަރަށްބޮޑެތި ލޯނުތަކެއް ނަގާފައި އެބައޮތް. އެއަރޕޯޓް ޕްރޮޖެކްޓާއި އަދި އެހެން ކަންކަމަށް. މި އަށްސަތޭކަ މިލިއަން ޑޮލަރުގެ ތެރެއިން އެއްވެސްވަރެއް ބޭނުންކޮށްގެން އެ ލޯނު އަނބުރާ ދެއްކުމުގައި، ވަރަށް ކުޑަކުޑަ ޕަސެންޓެއްގައި އިންޑިއާ އިން މި ދިނީ. ތިޔަ ވިދާޅުވިގޮތަށް، ޗައިނާގެ އިންޓްރެސްޓް ރޭޓް ވަރަށްމަތީގައި އުޅެނީ.\nއެހެންވީމާ، އެކަން ފޫބެއްދުމަށްޓަކައި އިންޓްރެސްޓް ރޭޓާ، މި ހުރިހާ ކަމަކަށް ބަލާފައި، މީގެތެރެއިން އެއްވެސްވަރެއް، މިސާލަކަށް، ވެލާނާ އިންޓަރނޭޝަނަލް އެއަރޕޯޓް ހެދި ބުރަ މަސައްކަތަށް، އެ ލޯނު އަނބުރާ ދެއްކުމަށް ބޭނުންކުރައްވާނަންތޯ؟ ފުރަތަމަ ސުވާލަކީ.\nޗައިނާއިން ނަގާފައި އޮތް ލޯނުގެ އަދަދު، ތިޔަ ވިދާޅުވާހެން އެބައުޅޭ ގާތްގަނޑަކަށް 1.4 ބިލިއަނާ ގާތްކުރޭ. އޭގެތެރޭގައި އެބަހުރި، ކޮންސެޝަނަލް ލޯނުވެސް ޗައިނާއިންވެސް ދީފައި. އެކަމަކު އަޅުގަނޑު މި ދެންނެވީ އިންޑިއާ އިން މި ދިންވަރުގެ ކުޑަ އިންޓްރެސްޓް ރޭޓަކު ނޫން. އެއަށްވުރެ ތަންކޮޅެއް ބޮޑުކޮށް ހުރީ. އަދި އޭގެއިތުރުން އެބަހުރި، ސޮވްރިންގ ގެރެންޓީގެ ދަށުން ނަގާފައި ހުރި ވަރަށް ބޮޑެތި އިންޓްރެސްޓް ރޭޓްގައި ހުރި ރަށްތަކެއް. އެހެންނަމަވެސް، އިންޑިއާ ސަރުކާރުން އަޅުގަނޑުމެންނަށް މި ދޭ ލޯނުގެ އެހީގެ ދަށުން ކޮންމެހެން އެހެން ލޯނުތައް އަދާކުރުމެއް ނޫން އަޅުގަނޑުމެންގެ މަޤްޞަދަކީ. އަޅުގަނޑުމެން ޗައިނާ ސަރުކާރާ އެކީގައި ވާހަކަ ދައްކަމުން އެބަދަން. އެބޭފުޅުން ތިއްބެވީ އަޅުގަނޑުމެންނާ އެކީގައި މަޝްވަރާކޮށް، މިހާރުވެސް ދޫކޮށްފައި ހުރި ލޯނުތަކާއި އަދި އެމް.އޯ.ޔޫ.ތައް، އަންޑަރސްޓޭންޑިންގ އަށް އާދެވިފައި ހުރި ކަންތައްތަކުގައިވެސް، އެކީގައި މަސައްކަތް ކޮށްގެން އެއަށް ރަނގަޅު ގޮތްތައް ހޯދައިދިނުމަށް. އަޅުގަނޑަކަށް ނުފެނޭ، ޗައިނާއާ އެކީގައި މިއޮތް ގުޅުމަށް މީގެ ސަބަބުން ހުރަސްއެޅޭތަނެއްވެސް. އަދި ޗައިނާ އިން ރާއްޖޭގައި މި ފަށާފައި ހުރި މަސައްކަތްތަކަށްވެސް ބުރުލެއް އަންނާނެ ކަމަކަށެއް.\nއިންޑިއާ ގައި މަނިކުފާނުގެ ދަތުރުފުޅުގައި، ވަރަށް ބައިވަރު ބިޒްނަސްމަނުންނާއި، ވިޔަފާރިވެރިންނާ ބައްދަލުކުރެއްވި. އެ ޤައުމުގެ ހަމަ އެންމެ ނަން ހިނގާ ކުންފުނިތަކުގެ ވެރިން ތިއްބެވި. މައިގަނޑު ގޮތެއްގައި ކޮންކަމަކަށްތޯ އެބޭފުޅުން ހުށަހެޅުއްވީ، ރާއްޖޭގައި އިންވެސްޓް ކުރުމަށްޓަކައި. އެއާއެކު އަޅުގަނޑުމެންނަށް ފެނުނު، ރައީސް ނަޝީދުގެ ސަރުކާރުގައި އެންމެ ބޮޑަށް މީހުންނަށް ފާޑުތައް އަމާޒުވީ، އަދި ޖީ.އެމް.އާރު.ގެ ބައެއް އިސް މީހުންވެސް އެތަނުގައި ތިއްބެވި. އަޅުގަނޑުމެންނަށް އަޑުއިވުނު، އިތުރު އެއަރޕޯޓެއް އެމީހުންނަށް ދޭ ވާހަކަވެސް. މި ދެންނެވީ، ސޯޝަލް މީޑިއާގެ ތެރޭގައި. ޖީ.އެމް.އާރު. މީހުންނާއެކު. ނޫނީވިއްޔާ އެހެން އެއްވެސް ބަޔަކާ އެކަހަލަ ވާހަކައެއް ދެކެވުނުތޯ؟ ކޮބައިތޯ އިންޑިއާ މީހުންގެ މައިގަނޑު ބޭނުމަކީ، ރާއްޖޭގައި ކޮންކަމަކަށްތޯ އިންވެސްޓް ކުރުމަށް އެމީހުން ބޭނުންވަނީ؟\nތިޔަ ވިދާޅުވާހެން ވަރަށްގިނަ ތަފާތު ދާއިރާތަކުގެ ވިޔަފާރިވެރިންނާ އަޅުގަނޑުމެންނަށް ބައްދަލުކުރެވުނު. ރާއްޖޭގައި ހުރި ފުރްޞަތުތަކުގެ ވާހަކަ އަޅުގަނޑުމެން އެބޭފުޅުންނާ ޙިއްޞާކުރިން. އޭގައި ތިއްބެވި ސޯލަރ އެނަރޖީގެ ބޭފުޅުން. ތިއްބެވި ކޮންސްޓްރަކްޝަން ދާއިރާގެ ބޭފުޅުން. މުދާ އެކްސްޕޯޓްކުރާ ބޭފުޅުން ތިއްބެވި. އިންފްރާސްޓްރަކްޗަރގެ ބޭފުޅުން ތިއްބެވި. އެހެންވީމާ، މީގެތެރޭގައި އަދި އިންޑިއާގެ ވިޔަފާރިވެރިންގެ ތެރެއިން، ކުންފުނިތަކުން މިވެނި ކަމެއްގައޭ ވަކި އިންވެސްޓް ކުރާނީ، ކަނޑައެޅިގެނެއް ނުބުނެ. އަޅުގަނޑުމެން ހަމަ މިކޮޅުގައި ހުރި ފުރްޞަތުތައް ހާމަކުރީ.\nދެން އޮންނާނީ ޕްރައިވެޓް ސެކްޓަރގައިވެސް ވިޔަފާރިވެރިންނާއި ވިޔަފާރިވެރިންނާ ގުޅިގެން ކުރަންހުރި ކަންތައްތައް. ސަރުކާރާ އެކީގައި ކުރަންހުރި ކަންތައްތަކާ ބެހޭގޮތުން ތަފްޞީލަށް ދިޔުން. މި ދެންނެވިހެން ރާއްޖޭގައި ކުރާ އިންފްރާސްޓްރަކްޗަރ މަސައްކަތްތަކުގައި، ކޮންމެވެސް ދިވެހި ކުންފުންޏެއްގެ ޕާޓްނަރޝިޕަކާ އެކީގައި ރާއްޖެއަށް އާދެވޭނީ. ސަރުކާރުން މި ހިންގާ ކަންތައްތަކުގައި، ނަރުދަމާ، ބޯފެން، ބަނދަރުތައް ހެދުން، މަގުތައް ހެދުން، އެއަރޕޯޓްތައް ހެދުން. މިހިރީ ވާހަކަ ދެކެވިފައި ހުރި ކަންތައްތައް. އެއްވެސް ހާލެއްގައި މުޅި ޕްރޮޖެކްޓް އެކީގައި ބޭރުގެ ބަޔަކަށް ދިނުމެއް ނެތް، އަޅުގަނޑުމެންގެ ވިސްނުމަކުއެއް. ޚާއްޞަކޮށް، މެގަ ޕްރޮޖެކްޓްތަކެއް ހުރެދާނެ. އަދި އެއަކާ ދޭތެރެއަކު އަޅުގަނޑުމެން ނުދައްކަން. މި ދެންނެވި އެއްވެސް ކަމެއްގައި، ބޭރުގެ، އިންޑިއާގެ ކުންފުންޏަކަށް ވަކިން އައިސް މަސައްކަތެއް ކުރުމެއްނޫން. މީގައި ބަޔަކާ އެކީގައި ގެންދަނީ.\nޢަލީ ސުލައިމާން – ވީ.ޓީ.ވީ:\nއިންޑިއާއާއެކު އެއްވެސް އެއްބަސްވުމެއްގައި ސޮއިކުރެއްވިންތޯ؟\nނުވަން އެއްވެސް އެއްބަސްވުމެއް.\nޖީ.އެމް.އާރުވެސް އެ ބައްދަލުވުމަށް އައިސް ތިބީ ހަމަ އިންޑިއާގެ ކުންފުންޏެއްގެ ހައިސިއްޔަތުން. އެއްވެސްކަހަލަ އެއްބަސްވުމެއް ޖީ.އެމް.އާރާއެކީވެސް އަޅުގަނޑުމެން ވެފައެއް އަދިއެއް ނޯންނާނެ.\nއަޅުގަނޑުގެ ސުވާލަކީ، އެންމެ ބޮޑަށް ރައްޔިތުންގެ ތެރޭގައި މި ކަންބޮޑުވުން އުފެދޭ ކަމަކީ، ޤައުމީ ސަލާމަތަށް އޮތް ނުރައްކާތަކެއްގެ ވާހަކަ، ކޮންމެ ސަރުކާރެއްގައިވެސް ދެކެވެމުންދާ ވާހަކަތަކެކޭ. މިތަނަށް ބޭރު ސިފައިން އަންނަ ވާހަކަ. ނުވަތަ ބޭރު އަސްކަރިއްޔާއެއްގެ ބޭސްއެއް ހަދާ ވާހަކަ. ރައީސް ޔާމީންގެ ސަރުކާރުގެ ދުވަސްވަރުވެސް ދެކެވުނު، ޗައިނާއަށް ރާއްޖޭގެ ބައެއް ރަށްރަށް، އަސްކަރީ ބޭނުމަށް ދީފައި އޮތްކަމަށް. އިންޑިއާގެ ނޫސްތަކުގައި ރިޕޯޓްވެސް ކުރި. މަނިކުފާނު ވެރިކަމާ ހަވާލުވެވަޑައިގެން މިވީ އެއްމަސް ދުވަހުގެ ތެރޭގައި، އެއްވެސް އިރަކު، އެއްވެސް ސަރުކާރަކުން ދިވެހިރާއްޖޭގެ އެއްވެސް ރަށެއް، އެއްވެސް ޤައުމަކަށް ދިން އެއްވެސް އެއްބަސްވުމެއް އެބޭފުޅުންގެ އޮތްތޯ؟\nނޫން. ނޯންނާނެ. އެއްވެސް ޤައުމަކާ އެކީގައި، އެއްވެސް ބަޔަކާ އެކީގައި، އަސްކަރީ ބޭނުމަށް ރާއްޖޭގެ ބިމުން ކައިވަތެއްވެސް ދޭކަށް އަޅުގަނޑުމެން އެއްބަސްވެފައެއް ނޯންނާނެ. އެކަން އޮންނާނީ އެގޮތަށް. އަޅުގަނޑުމެންގެ ސަރުކާރަކުން ރާއްޖޭގެ މިނިވަންކަމާއި އިސްތިޤްލާލު ގެއްލޭފަދަ އެއްވެސް ކަމަކަށް، އެއްވެސް ބަޔަކާއެކީގައި ކުރެވިފައި އޮތް އެއްބަސްވުމެއް ނޯންނާނެ.\nޢަލީ ސުލައިމާން - ވީ.ޓީ.ވީ:\nއެއްވެސް ސަރުކާރަކުން މީގެކުރިން އެއްބަސްވުމެއްގައި ސޮއިކޮށްފައިވޭތޯ؟\nމިހާރު ބައެއް އެގްރީމަންޓްތަކުގެ ތަފްޞީލު އަޅުގަނޑުމެންނަކަށް ނޭނގެ. ޚާއްޞަކޮށް، ރައީސް ޔާމީން ޗައިނާއަށް ވަޑައިގެން ކުރެއްވި ބޮޑު އެގްރީމަންޓް. އޭގެ ތަފްޞީލުތަކެއް އަޅުގަނޑުމެންނަކަށް ނޭނގެ. އެ އެގްރީމަންޓް އަޅުގަނޑުމެން މި ހޯދަނީ. އޭގައި ހުރި ތަފްޞީލުތައް އެނގުނީމާ އަޅުގަނޑުމެންނަށް އެނގޭނީ. އަޅުގަނޑު ގަބޫލުކުރާހިތެއްނުވޭ، ރައީސް ޔާމީންގެ ސަރުކާރަކުންވެސް ރާއްޖޭގެ މިނިވަންކަމާއި އިސްތިޤްލާލު ގެއްލޭފަދަ އެއްބަސްވުމެއް، އެއްވެސް ބަޔަކާއެކީގައި ހަދާފައި އޮންނާނެ ކަމަށް.\nއަޅުގަނޑުވެސް ދެ ސުވާލެއް މަނިކުފާނަށް އަމާޒުކޮށްލާނަން.\nއެގޮތުން، މި ދަތުރުފުޅުގައި މި ފާހަގަކުރި 1.4 ބިލިއަން ޑޮލަރޒްގެ ކްރެޑިޓް ފެސިލިޓީޒްގެ ވާހަކަ. ދެން ވަރަށްކުޑަ އިންޓްރެސްޓް ރޭޓެއްގައި ދީފައިވާކަން ސަރުކާރުން ފާހަގަކުރެއްވި. 1.5 ޕަސެންޓްގައި.\nކޮންމެގޮތެއްވިޔަސް މިއީވެސް ހަމަ އަލުން ދައްކަންޖެހޭނެ ބައެއްގެ ގޮތުގައިކަންނޭނގެ، އިންޓްރެސްޓް ރޭޓްގައި ދީފައި ހުރިކަމުގައިވިޔަސް. ކުޑަ އިންޓްރެސްޓް ރޭޓެއް ކަމުގައިވީނަމަވެސް. ދެން ފަންސާސް މިލިއަން ޑޮލަރު، އެއީ ހިލޭ އެހީ ކަމުގައިވީނަމަވެސް.\nކުރީގެ ސަރުކާރުގެ ދަރަނީގެ ވާހަކަ ބޮޑުކަމަށް މި ދެކެވެނީ. ވަރަށްބޮޑު ދަރަންޏެއް ރާއްޖޭގައި ދައްކަން އެބައޮތް ކަމަށް. އެހެންކަމަށްވާއިރުގައި، ކޮބައިތޯއޭ ސަރުކާރުން މި ދަރަނިތައް އަދާކުރުމަށްޓަކައި މިހާރު ނިންމާފައިވާ ގޮތަކީ؟ ނުވަތަ ދަރަނިތައް ފޫބެއްދުމަށްޓަކައި ނުވަތަ ޑިޕެންޑްވުމަށްޓަކައި ސަރުކާރުން އަޅުއްވަމުން ގެންދަވާ ފިޔަވަޅުތަކަކީ ކޮބައިތޯއޭ، އެހާ ބޮޑެތި ދަރަނިތަކެއް ހުރިއިރު. ފުރަތަމަ ސުވާލަކީ.\nއާދެ، ފުރަތަމަ ކަމަކަށް، އިންޑިއާ އިން މި ދޭ 1.4 ބިލިއަން ޑޮލަރުގެ ފައިނޭންޝަލް އެހީ، ނޫނީވިއްޔާ ލޯނުގެ ވާހަކަ ދައްކާއިރު، އޭގެތެރެއިން އަޅުގަނޑު މި ދެންނެވިހެން ފުރަތަމަ ބައިގައި މި އަންނަނީ ހިލޭ އެހީ. ފަންސާސް މިލިއަން ޑޮލަރު. އަދި އޭގެއިތުރަށް ފަންސަވީސް މިލިއަން ޑޮލަރެއް އެބައުޅޭ. ފޮރިން މިނިސްޓްރީގެ ބަޖެޓް. މިހާރު އެ ލިބިފައި އޮތީ. އެ ފަންސަވީސް މިލިއަނަށްފަހު ދެން އިތުރަށް ފަންސާސް މިލިއަން ޑޮލަރެއް، ކުރިއަށް އޮތް މަސްތެރޭގައި، މި އަންނަނީ. ދެން އޮންނާނީ ސަތޭކަ ފަންސާސް މިލިއަން. އެއީ ބޮންޑް. ބޮންޑް މި ވިއްކަނީ 1.5 ޕަސެންޓްގައި އިނގޭތޯ. އިންޓްރެސްޓް ރޭޓެއްގައި. ދެން މި އިތުރަށް މި އަންނަނީ ހަތަރުސަތޭކަ މިލިއަން ޑޮލަރެއް. އެއީ ކަރަންސީ ސްވޮޕް. އެއީ އަޅުގަނޑުމެންނަށް ފޮރިން ކަރަންސީ ދަތިވެއްޖިއްޔާ، އަތުގައި ހުރި ދިވެހި ރުފިޔާ ބަހައްޓާފައި ނަގާ ޑޮލަރުގެ ވާހަކަ މި ދައްކަނީ. އެއަކުން އަޅުގަނޑަކަށް ހިއެއްނުވޭ، މައްސަލައެއް އޮތްހެނެއް.\nދެން އޮތީ ދެން މިއުޅޭ އަށްސަތޭކަ މިލިއަން ޑޮލަރު. މިއީ އަޅުގަނޑުމެން ބޭނުންވެގެން، މިވެނި ކަމަކަށް ސަތޭކަ މިލިއަން ޑޮލަރު ދޭށޭ. ނޫނީވިއްޔާ ދުއިސައްތަ މިލިއަން ޑޮލަރު ދޭށޭ ބުނީމާ ދޭން އޯޕަންކޮށްފައި އޮތް ކްރެޑިޓް ލައިނެއް އިނގޭތޯ.\nއެހެންވީމާ، އަޅުގަނޑުމެން ނަގާ ލޯނު ނަގާނީ، ބަޖެޓަށް ބުރަނުވާގޮތަށް، އެ ދެއްކޭނެގޮތަށް އިންތިޒާމުކޮށްގެން. މިގޮތަށް މި ލޯނުގެ ބޭނުންކޮށްގެން އަޅުގަނޑުމެން މަސައްކަތް ފެށީމާ، އެނގިވަޑައިގަންނަވާނެ ދައުލަތުގެ އާމްދަނީ. މިހާރު ނަވާރަ ބިލިއަނަށް އެބައަރާ އިނގޭތޯ. ނަވާރަ ބިލިއަން ރުފިޔާއަށް އެބައަރާ. ދެން ރިކަރެންޓް ޚަރަދާއި، ލޯނު ރިޕެއަރމަންޓާ އެކީގައި މި އަރަނީ ފަނަރަ ބިލިއަންވަރު މި އަރަނީ.\nއެހެންވީމާ، ބާކީ އުޅޭނެ ތިން ބިލިއަން މި އަންނަ އަހަރު އިރާދަކުރެއްވިއްޔާ. އަޅުގަނޑުމެން ރަނގަޅަށް ބަޖެޓް ގެންދެވިއްޖިއްޔާ. ދެން ހުންނާނީ، އެއީ އަޅުގަނޑު ހިތުން ލޯނު ދައްކާ ކަންތައް ކުރަން އަޅުގަނޑުމެންނަށް ބޭނުންކުރެވޭނެ. ދެން އޭގެއިތުރުން، ޗައިނާއާ އެކީގައި ވާހަކަ ދައްކައިގެން މިހިރީ ލޯނުތަކުގެ މުއްދަތު އިތުރުކުރުން، ނޫނީވިއްޔާ އިންޓްރެސްޓް ރޭޓް ދަށްކުރުން. މިހިރީ ކުރެވޭނެ ކަންތައްތައް.\nދެން އޮންނާނީ ދައުލަތަށް ވަންނަ އާމްދަނީ އިތުރުކުރުން. އެނގިވަޑައިގަންނަވާނެ، އަޅުގަނޑުމެންނަށް އެބަ އަޑުއިވޭ، ސަތޭކަ ފަންސާސް ރަށާއި ފަޅާ ކުއްޔަށްދީފައި އޮތް ވާހަކަ. އަޅުގަނޑުމެން މަސައްކަތް ކުރަމުން މިގެންދަނީ، އޭގެތެރެއިން ގިނަ ރަށްތަކެއް، ކުރިއަށް އޮތް ދެ އަހަރުގެ ތެރޭގައި މާކެޓަށް ނެރެވޭތޯ. އެއަށް ބޭނުންވާ ފައިސާ ހޯދޭތޯ. އޭގެ ސަބަބުން ރާއްޖެއަށް، ދައުލަތަށް ލިބޭ އާމްދަނީ އިތުރުވެގެންދާނެ.\nހަމައެއާއެކީގައި ކުރަންޖެހޭ ދެކަމެއް އެބައޮތް. ރަށްތައް ނެރޭއިރުގައި. އެއަރޕޯޓް އެބަޖެހޭ ތަރައްޤީވާން. ރަންވޭ އަދި ހަމައެކަނި އަޅައިގެން ނެތް އެކަންވާކަށެއް. ޓަރމިނަލް އެބަޖެހޭ. ރާއްޖެއަށް އެތެރެވާންޖެހޭނެ، ގާތްގަނޑަކަށް ކުރިއަށް އޮތް ދެ އަހަރުގެ ތެރޭގައި، ދެ މިލިއަން، 2.5 މިލިއަން ޕެސެންޖަރސް ހޭންޑްލް ކުރެވޭވަރުގެ ތަނަކަށް އެތަން ބަދަލުކުރަންޖެހޭނެ. އެހެންނޫނިއްޔާ ރިޒޯޓްތައް އަދި ހެދިޔަސް، ނެތް އަދި އެއިން އާމްދަނީއެއް ލިބޭކަށް.\nހަމައެއާއެކީގައި، ކޮމާޝަލް ޕޯޓް އެބަޖެހޭ ބަދަލުކުރަން. މިހާރު މާލޭގައި މި އޮތް ބަނދަރަކަށް، އިތުރަށް ސަތޭކަ ރިޒޯޓް ހަދައިގެން މަސައްކަތް ފަށައިފިއްޔާ، އެތަނަށް ބޭނުންވާ ކާބޯތަކެތި ގެނެސް އެތެރެކުރެވޭނެ ގޮތެއްނެތް.\nއެހެންވީމާ، އެކަތިއަނެކައްޗާ ގޮސް ލާމެހި ގުޅިފައި މިއޮތީ. އެހެންވީމާ، މި ހުރިހާ ކަމަކަށް ވިސްނައިގެން އަޅުގަނޑުމެން ކުރިއަށް މިގެންދަނީ.\nއެހެންވީމާ، އަޅުގަނޑަކަށް ނުފެނޭ، އަޅުގަނޑުމެންގެ މި ޕްލޭނާ އެއްގޮތަށް ރަނގަޅަށް ކުރިއަށް ގެންދެވިއްޖިއްޔާ މާބޮޑު އުނދަގޫތަކެއް އޮތްކަމަކަށް.\nއަޅުގަނޑުގެ ދެވަނަ ސުވާލަކީ، ދިވެހިންނަށް ވަރަށްބޮޑެތި ލުއިފަސޭހަތަކެއް ވިސާގައި ހަމަޖެހިގެން މިދިޔައީ. ޚާއްޞަގޮތެއްގައި، ކިޔެވުމަށްދާ ކުދިންނަށާއި، އަދި ބޭސްފަރުވާއަށްދާ ދިވެހިންނަށް ވަރަށްބޮޑެތި ލުއިފަސޭހަތަކެއް ލިބިގެންދިޔައީ. މަނިކުފާނު ދިވެހިންނާ ބައްދަލުކުރެއްވިއިރުވެސް ފާހަގަކުރެއްވި. މިއީ ބޮޑަށް ރާއްޖެއަށް އިންޑިއާއިން ވެދިން ހަމްދަރުދީގެ ގޮތުގައި.\nއަޅުގަނޑުގެ ސުވާލަކީ، ރާއްޖެއަށް މިހާ ބޮޑެތި ލުއިތަކެއް އިންޑިއާ އިން ދިންއިރުގައި، އިންޑިއާ އަށް ރާއްޖެއިން އެއްވެސް ކަމަކަށް ލުއިދީފައިވާނެތޯއޭ؟ މި ދެންނެވީ އަޅުގަނޑަށް މީގެކުރިން އަޑުއިވިގެންދިޔަ، އިންޑިއާގެ ބައެއް މަސައްކަތްތެރިންނަށް ވިސާ ލިބުމުގައި ހުރި ދަތިތަކާއި، އަދި އެނޫންވެސް ބައެއް ކަންކަން. އިންޑިއާ އަށް އެއްވެސް ކަމަކަށް މި ރާއްޖެއިން ލުއި ދިނުމުގައި އެއްބަސްވެފައިވާނެތޯ، ނުވަތަ އެ ޤައުމަށް ރާއްޖޭގެ ފަރާތުން ކޮށްދެވުނު އެއްވެސް ކަމެއް، ނޫނީ އެއްބަސްވެވުނު އެއްބަސްވުމެއް އެބައޮތްތޯ؟\nމިހާރު އިންޑިއާ ރައްޔިތަކަށްވީތީ، ރާއްޖެއަކަށް މަސައްކަތަކު ނާދެވޭ. އެ އަޅުގަނޑުމެން ދޫކޮށްލާނަން އިނގޭތޯ. ވިސާ. އެހެންވީމާ، ރާއްޖޭގައި އެ މަސައްކަތްކުރާ ކުންފުނިތަކަށް، އިންޑިއާ އިން މަސައްކަތްކުރާ މީހުންނާއި، ޕްރޮފެޝަނަލުން، ޑޮކްޓަރުން، ޓީޗަރުން، އަދިވެސް އެކައުންޓެންޓުން. މިހެންގޮސް މި ދާއިރާތަކަށް ބޭނުންވާ މީހުންނަށް އައުމުގެ ފުރްޞަތުގެ ދައްޗެއް ނޯންނާނެ އިނގޭތޯ. އެހެން ޤައުމުތަކެކޭ އެއްގޮތަށް އެކަން ހުޅުވިގެންދާނެ. އެއީ އަޅުގަނޑުމެން އިންޑިއާއާ އެކީގައި ވީ އެއްބަސްވުމަކީ؟\nމުޢާވިޔަތު އަންވަރު - ސަން އޮންލައިން:\nރައީސްގެ ވާހަކަފުޅުގައިވެސް ވިދާޅުވެއްޖެ. ހަތަރު އެއްބަސްވުމެއްގައި އިންޑިއާއާއެކު ސޮއިކުރެވުނު ވާހަކަ. ދިވެހިންނަށް ވަރަށްގިނަ ލުއިފަސޭހަތަކެއް ކުރިމަތިވާނެ ކަމަށް ރައީސް ފާހަގަކުރައްވައިފި. އަޅުގަނޑުގެ ސުވާލަކީ، ރާއްޖެއިން އިންޑިއާ އަށް ކޮށްދޭނެ އެއްވެސް ކަންތައްތަކެއް ހިމަނާފައިވާނެތޯ މި ހަތަރު އެއްބަސްވުމުގެ ތެރޭގައި؟\nނޯންނާނެ އިނގޭތޯ. މި ދެންނެވި ވިސާގެ ލުއިފަސޭހަ ލިބިގެންދާނެ. އެނޫން އެއްވެސް ކަމެއް ނޯންނާނެ.\nމަނިކުފާނުގެ ސަރުކާރުގެ ފުރަތަމަ ދުވަހުން ފެށިގެންވެސް އަމާޒުވާ ފާޑުކިޔުމެއް މިއީ. ޤާނޫނާ ޚިލާފަށް ބައެއް ކަންކަން ހިނގަމުންދާ ކަމަށް. އޭގެތެރޭގައި، އާ ހޯމް މިނިސްޓަރަކަށް ޢިމްރާން ޢަބްދުﷲ ޢައްޔަނު ކުރުމާއި، ހޯރަ އިއްބެ ދޫކޮށްލުމާއި، ރިޔާސީ ދެ ކޮމިޝަނަށް ބާރުތައް ދިނުމުގައިވެސް ޤާނޫނުއަސާސީއާ ޚިލާފަށް ބާރުތައްދޭކަމަށް، ފާޑުކިޔާ މީހުން އެބަ ބުނޭ. ދެން އެކަމުގައި އެއްވެސް ޤާނޫނާ ޚިލާފު ކަމެއް ހިމެނޭނެ ކަމަށް މަނިކުފާނު ގަބޫލުފުޅު ކުރައްވަންތޯ؟\nނޫން. ތިޔަ ވިދާޅުވި އެއްވެސް ކަމެއްގައި ޤާނޫނާ ޚިލާފު އެއްވެސް ކަމެއް ހިމެނިފައެއް ނޯންނާނެ. ފުރަތަމަ ކަމަކަށް، ޢިމްރާނުގެ އެޕޮއިންޓްމަންޓް. އޭގައި ޤާނޫނީ ވަކީލުން ދެގޮތަށް ލަފާދެއްވި އަޅުގަނޑަށް އިނގޭތޯ. ހަމަ އެޕޮއިންޓް ކޮށްފައި، މަޖިލީހުން ރުހުން ދޭހާ ހިސާބަށް ހުރެވިދާނެ ކަމާއި، ވަޒީރެއްގެ މަސައްކަތާ ހަވާލުވެވެނީ، ސުޕްރީމް ކޯޓުގެ ޙުކުމެއްގައި އޮންނަގޮތުން، މަޖިލީހުން އެޕްރޫވްވީމަ، އެހިސާބަށް ހުރެވިދާނެއޭ. އަނެއްގޮތަށް ލަފާދެއްވި ވަކީލުންވެސް އުޅުއްވި.\nއެހެންވީމާ، އަޅުގަނޑުމެން ނިންމީ، އޭގައި އެންމެ މަޞްލަޙަތު ރަނގަޅު ގޮތަށް، އަލުން ރީ-އެޕޮއިންޓް ކުރަން. އެއީ އެކަން ދިޔަގޮތަކީ.\nދެވަނަ ކަމަކަށް ކޮމިޝަންތަކުގެ ވާހަކަ. ކޮމިޝަންތަކަށް ބާރުދިނުމަށްޓަކައި، ދެ ޤާނޫނެއް އަޅުގަނޑުމެން ހުށަހެޅީ މަޖިލީހަށް. އެ ދެ ޤާނޫނު، މަޖިލިސް ޗުއްޓީއަށް ދިޔައިރަކު ފާހެއްނުވި. ވަރަށްދެރަ ކަމެއް އެއީ. އަޅުގަނޑުމެންގެ ކޯލިޝަންގެ މެޖޯރިޓީ، މަޖިލީހުގައި އޮވެ. އެއީ 46 މެންބަރުން އަޅުގަނޑުމެންގެ ކޯލިޝަންގައި އެބަތިބި މިހާރު. ތިބެ، 43 މެންބަރުން އެތަނަށް ހާޒިރުނުވެވޭގޮތް، ކޮންމެވެސް ސަބަބަކާހުރެ ވެގެންދިޔުމަކީ ދެރަކަމެއް، ހިތާމަކުރާ ކަމެއް.\nއަޅުގަނޑު ހަމަ ކޯލިޝަންގެ ހުރިހާ ބޭފުޅުންނަށް މިއަދުވެސް އިލްތިމާސްކޮށް ދަންނަވަން ބޭނުންވަނީ، މިކަންތައްތައް ކުރުމުގައި، ފުރިހަމަ އެއްބާރުލުން، އެހީތެރިކަން އަޅުގަނޑުމެންނަށް ބޭނުންވެޔޭ. ޚާއްޞަކޮށް، ރައްޔިތުންގެ މަޖިލީހުން ނިންމަންޖެހޭ މިކަހަލަ ކަންތައްތަކުގައި، ވަކިވަކިންވެސް، ޖުމްލަކޮށްވެސް، ހުރިހާ ބޭފުޅުން، ޕާޓީތަކުގެ ހުރިހާ ބޭފުޅުންވެސް މިކަމުގައި އެހީތެރިވެދެއްވާށޭ.\nދެން ހޯރަ އިއްބެ ދޫކޮށްލުމުގެ މައްސަލައިގައިވެސް. ޤާނޫނީ މައްސަލައެއް އެއަކު ނެތް އިނގޭތޯ. އެހެންނަމަވެސް، އަޅުގަނޑަށް އެނގޭ، އަޅުގަނޑު މި ދޭ، މި ސުވާލު ޖަވާބު އެއީ އެންމެ ގަބޫލު ނޫން ޖަވާބަކަށްވާނެ ތިޔަބޭފުޅުންގެ ކުރިމަތީގައި އިނގޭތޯ. އެހެންނަމަވެސް، އެކަން ހިނގައިދިޔަގޮތަކީ، ހޯރަ އިއްބެގެ ކުށް އެއީ ބޮޑު ކުށެއް. ހަމަ ވަރަށްބޮޑު ކުށެއް. އަދި މިނިވަންކޮށް މިވަގުތު ހުއްޓަސް، އަޅުގަނޑުމެން އެކަން ބަލަމުން ދާނަން އިނގޭތޯ. އަދި އެ އޮންނަ ދަފްތަރެއް އޮވޭ. އެކަހަލަ ކުށްކުރާ މީހުންގެ ދަފްތަރެއްގައި ނަން ހިމެނި، ވަކި ދުވަހެއް ވާންދެން އަޅުގަނޑުމެން މޮނިޓަރ ކުރަންޖެހޭ. އެކަން ކުރާނަން. ހޯރަ އިއްބެގެ ޢާއިލާއިން ވަރަށް ބޮޑަށް އެދުނު، މިނިވަން ކުރުމަށް އިނގޭތޯ. ދެން އެއަށްވުރެ ބޮޑަށް އަޅުގަނޑުމެން ބެލީ، މީގެކުރިން މިތަނުގައި އެކަމުގައި ކަން ކޮށްފައި އޮތްގޮތް. ބެލިއިރުގައި އެބައޮތް، ކްލެމެންސީ ބޯޑުން އެ ކުށް ލުއިކުރުމަށް ދީފައި އޮތް ލަފައެއް. ގޭ ބަންދަށް ބަދަލުކޮށް، އަދި ވަކި ދުވަހެއްވީމާ ދޫކޮށްލާގޮތަށް އޮތް ލަފައެއް. އެއަށް ބޮޑަށް ބުރަވެ، އަޅުގަނޑުމެން އެކަން ކުރީ. އެހެންނަމަވެސް، އަޅުގަނޑަށް އެނގޭ، އޭގައި ވަރަށް ބޮޑެތި ނުރުހުންތައް އެބަހުރިކަން ފާޅުކޮށްފައި.\nއެހެންވީމާ، އެއީ އެކަން އޮތްގޮތަކީ އިނގޭތޯ. ޤާނޫނީ ހުރަހެއް ނެތް އެއަކު އިނގޭތޯ. އެހެންނަމަވެސް، މި ދެންނެވިހެން މުޖުތަމަޢުގައި އެބައޮތް ވަރަށް ބޮޑެތި ކަންބޮޑުވުންތައް. އަޅުގަނޑު އޮންނާނީ އެކަން ބަލާފައި.\nފާޠިމަތު ރިފާތު – ޗެނަލް ތަރޓީން:\nއަޅުގަނޑުގެ ސުވާލަކީ، ކުރީގެ ރައީސް ޔާމީންގެ ސަރުކާރުން ރާއްޖޭގެ ތަރައްޤީއަށްޓަކައި ތަފާތު ބޮޑެތި ލޯނުތަކެއް ނަންގަވައިގެން ރާއްޖެ ތަރައްޤީކުރާ މަޝްރޫޢުތަކަށް، މަނިކުފާނުމެން އޭރު އިދިކޮޅުގައި ތިއްބަވައިގެން، ވަރަށް ބޮޑަށް ފާޑުވިދާޅުވި. ލޯނަށް ވަރަށް ބޮޑަށް އިންކާރު ކުރެއްވި މަނިކުފާނުވެސް. މިވަގުތު މަނިކުފާނު ގަބޫލުފުޅު ކުރައްވަންތޯ، ބޭރު ޤައުމުތަކުން ލޯނު ނަންގަވައިގެން ނޫނީ ދިވެހިރާއްޖޭގެ މަޝްރޫޢުތައް ކުރިއަށް ނުގެންދެވޭނެ ކަމަށް.\nލޯނު ނެގުމަކަށް އަޅުގަނޑު އެއްވެސްއިރެއްގައި އިދިކޮޅެއް ނަހަދަން އިނގޭތޯ. އަޅުގަނޑުމެން އޭރުވެސް ދެއްކި ވާހަކަޔަކީ، ބޮޑެތި އިންޓްރެސްޓް ރޭޓްތަކުގައި، ނުދެއްކޭވަރުގެ ބޮޑެތި އަދަދުތައް ނަގަމުންގެންދާ ވާހަކަ. މިސާލަކަށް، ހަ ޕަސެންޓް، އަށް ޕަސެންޓްގެ ރޭޓްގައި ނަގާފައި، ފަސް އަހަރުން، ދިހަ އަހަރުން އެ ދައްކަން ޖެހުނީމާ، އެއީ ބަޖެޓަށް ކުރާ ބޮޑު ބުރައެއް.\nއަޅުގަނޑުމެން އިންޑިއާއާ އެކީގައި މިވީ އެއްބަސްވުންތަކުގައި އެހެނެއް ނޫން ހުންނާނީ އިނގޭތޯ. އިންޓްރެސްޓް ރޭޓް ވަރަށްކުޑަވާނެ. ދައްކަންޖެހޭ މުއްދަތު ވަރަށްބޮޑުތަން ދިގުދެމިގެންދާނެ. އަދި ގްރޭސް ޕީރިއަޑްވެސް، ހަމަ ފުދޭވަރެއްގެ މުއްދަތެއް ލިބިގެންދާނެ.\nއެހެންވީމާ، ލޯނު ނެގުމެއްނޫން މީގެ މައްސަލައަކީ އިނގޭތޯ. ބަޖެޓަށް ބުރަނުވާގޮތަށް، ލިބޭ އާމްދަނީން އެ ދެއްކޭގޮތަށް އިންޓްރެސްޓް ލުއިކޮށް އެކަން ކުރުން.\nދެން ހަމަ އޭގެއިތުރުން، ރައީސް ޔާމީންގެ ވެރިކަމުގައި ދެއްވާފައި އެހުރި، އެންމެބޮޑު ގޮންޖެހުމަކީ، އުނދަގުލަކީ އެ ދެއްވާފައި އޮތް ސޮވްރިންގ ގެރެންޓީ. އެވެސް މި ބޮލުގައި އެޅެނީ، އެންމެފަހުން އައިސް ދައުލަތުގައި. ރައްޔިތުންގެ ބޮލުގައި މި އެޅެނީ. އެހުރީ ވަރަށް ބޮޑެތި ރޭޓްތަކުގައި ލިބިފައި. އެހެންވީމާ، އޭގެ ތަފްޞީލުތައް، އޭގެ ޑީޓެއިލަށް ގޮސް ހޯދީމާ، ދެން އެނގޭނީ ކިހާ އަދަދެއްކަންވެސް. ފެންނަން ހުރި އަދަދުތަކުގެ ތެރޭގައި، 3.6 އާއި4ބިލިއަނާ ހިސާބަށް މިހާރުވެސް އެބަދޭ.\nއަނެއްކާ އޭގެތެރެއިން ބައެއް ޕްރޮޖެކްޓްތައް އެހުރީ، ބައެއް މީހުން އަތުން ފައިސާ ނަގާފައި، ހުއްޓިފައި. އެ މީސްމީހުން އަޅުގަނޑުމެންނާ ހިސާބަށް އެބައާދޭ. ބައެއް ހައުސިންގ ޕްރޮޖެކްޓްތަކުގެ. އެޑްވާންސަށް ލާރި ނަގާފައި، ކުންފުނީގެ އޯނަރު ވީތަނެއް ނޭނގެ. ހަމަ އޭގެ ފައުންޑޭޝަން އެކަނި އަޅާލާފައި ހުރި ތަންތަން އެބަހުރި ހުޅުމާލޭގައި. ކިހިނެއްތޯ މިކަން ޙައްލުކުރާނީ؟ އެންމެފަހުން އެ ލޯނު، ސޮވްރިންގ ގެރެންޓީގެ ދަށުން ނަގާފައި އޮތް ލޯނު ނުދެއްކީމާ، ދައުލަތުގެ ބޮލުގައި މި އެޅިގެންދަނީ. އެ ވާހަކަ އަޅުގަނޑު މި ދަންނަވަނީ. ހަމަ ޕޭޕަރ ކުންފުނިތަކެއްގެ ދަށަށް އެބަހުރި ސޮވްރިންގ ގެރެންޓީ ދީފައި. ހައުސިންގ ސްކީމްތައް އަޅަންވެގެން. އިޢުލާނުކޮށް، އޭގެ ހޯދާ ނުފެނި އެބަ އުޅެންޖެހޭ މެނެޖިންގ ޑައިރެކްޓަރާއި ޗެއަރމަނާ. އެއީ އަޅުގަނޑުމެން އޭރުވެސް ދެއްކި ވާހަކަ.\nމިއުސަމް ޢައްބާސް - ސީ.އެން.އެމް. ނިއުސް:\nދެންމެ ރައީސްގެ ވާހަކަފުޅުގައި ފާހަގަކުރެއްވި، ޗައިނާގެ ބޮޑު އެއްބަސްވުމެއްގެ ވާހަކަ. ޗައިނާއާއެކު ރައީސް ޔާމީންގެ ދައުރުގައި ގިނަ އެއްބަސްވުންތަކެއް ވަނީ ހަދާފައި. އެހެންވީމާ، އޭގެތެރެއިން ބޮޑު އެއްބަސްވުމަކީ ކޮބައިތޯ، އަޅުގަނޑުމެންނަށް ސާފުކޮށްދެއްވިދާނެތޯ؟\nދެން އޭގެއިތުރަށް އަޅުގަނޑުގެ އަދި އެހެން ސުވާލެއްވެސް އެބައޮތް. އެމް.އެމް.ޕީ.އާރު.ސީ.ގެ މައްސަލަ، މި ސަރުކާރުން ބަލަމުންގެންދާނެ ވާހަކަ ބުނެފައި އޮތީ. އެހެންވީމާ، އެ މައްސަލަ ބައްލަވާފައި، ތިޔަބޭފުޅުން ސަތޭކަ ފަންސާސް ރަށެއް، ފަޅެއްގެ ވާހަކަ މި ދައްކަނީ. އޭގެތެރެއިން ގަވާއިދާ ޚިލާފަށް ކޮރަޕްޝަންގެ ދަށުން ދޫކުރެވިފައިވާ ފަޅުތަކާމެދު ސަރުކާރުން ގެންގުޅުއްވާނީ ކޮން އުޞޫލެއްތޯ؟\nއަޅުގަނޑު ބޮޑު އެގްރީމަންޓްގެ ވާހަކަ މި ދެންނެވީ، ރައީސް ޔާމީން ބެއިޖިންގގައި ސޮއިކުރެއްވި އެގްރީމެންޓްގެ ވާހަކަ އިނގޭތޯ. އެހެންވީމާ، އެ އެގްރީމަންޓް އަޅުގަނޑު ޖެހޭނީ ހޯދަން. އަޅުގަނޑު އަދި ނުދެކެން.\nދެން އޮތީ އެމް.އެމް.ޕީ.އާރު.ސީ.ގެ މައްސަލަ. އެމް.އެމް.ޕީ.އާރު.ސީ.ގެ ދަށުން ދޫކޮށްފައި ހުރި ރަށްތަކުގެ ތަފްޞީލު، އަދިކިރިޔާ އަޅުގަނޑުމެންނާ ހިސާބަށް، މި އަދަދު ކިރިޔާ މި އެނގުނީ އިނގޭތޯ.\nދެން ބަލަން މިޖެހެނީ، އެ ރަށްތައް ދޫކޮށްފައި ހުރީ ކިހިނެއްތޯ. އެވެސް އަދި ހަމަ ހޯދަން މިޖެހެނީ. އެއީ އެއް ރަށް އެބަހުރި، ތިން ހަތަރު މީހުންނަށް ދީފައި. އެހެންވެސް އެބަހުރި. އަނެއްކާ އެއް ނަމުގައި ދެ ރަށް ދީފައިވެސް އެބަހުރި. އެއް ނަންކިޔާ ދެ ރަށް. އެކަހަލަ ކިތަންމެ ކިތަންމެ އޮޅުންބޮޅުންތަކެއް އޭގައި އެބަހުރި. އެހެންވީމާ، ވަރަށް އުނދަގޫ ކަމެއް.\nއެހެންވެގެން އަޅުގަނޑުމެން ދެ ކޮމިޝަނެއް ހަދައިގެން، ބާރުތަކެއްދީގެން އެކަން ކުރަން މިއުޅުނީ. އެހެންނަމަވެސް، އަޅުގަނޑު ދަންނަވާނީ މިއީ އަޅުގަނޑު ކުރާނެ ކަމެކޭ. މިކަން އިރާދަކުރެއްވިއްޔާ އަޅުގަނޑުމެން ކުރާނަން. އެއީ ދައުލަތަށް ގެއްލިފައި ހުރި ފައިސާ ހޯދުމަށްޓަކައި އަޅުގަނޑުމެން ނުފުރޮޅާނެ އެއްވެސް ގާކޮޅެއް ނޯންނާނެ. އެއީކީ ވަކި މީހަކަށް، ވަކި ބަޔަކަށް ބަލައިގެން އަޅުގަނޑުމެން ކުރާ ކަމެއްނޫން.\nއެހެންވީމާ، ރައްޔިތުންގެ މަޖިލީހުން މިވަގުތު އެއަށް ޤާނޫނު ފާސްނުކުރިޔަސް، އަޅުގަނޑުމެން އިރާދަކުރެއްވިއްޔާ މިހާރު އެ އޮތް ކޮމިޝަންތަކުގެ ތެރެއިންނާއި، ފުލުސް އޮފީސް މެދުވެރިކޮށާއި، އެންޓި-ކޮރަޕްޝަން މެދުވެރިކޮށް އެކަން ބަލަމުން ގެންދާނަން.\nޝަހްބާން ފަހުމީ - ސަންގު ޓީ.ވީ:\nއެބައޮތް ތިން ސުވާލެއް. ފުރަތަމަ ސުވާލަކީ، އެއްވެސް ޙާލަތެއް މެދުވެރިވެގެން، ދިވެހިރާއްޖޭގެ އިންޓަރނޭޝަނަލް އެއަރޕޯޓް، ޖީ.އެމް.އާރަށްވެސް އަދި އެހެން ޤައުމަކަށްވެސް ދެއްވަފާނަންތޯއޭ؟ ޕީ.ޕީ.އެމް. އިން ހަމަ ވަރަށް ބޮޑަށް ތުހުމަތުކުރޭ، މަނިކުފާނުގެ ސަރުކާރުން ވެލާނާ އިންޓަރނޭޝަނަލް އެއަރޕޯޓް، ޖީ.އެމް.އާރަށް ދިނުމަށް މަސައްކަތް ކުރަމުންދާ ކަމަށް.\nދެވަނަ ސުވާލަކީ، ދަރުމަވަންތަ ހޮސްޕިޓަލް، އިންޑިއާގެ ކުންފުންޏަކަށް ދިނުމަށް މަސައްކަތް ކުރަމުންދާ ވާހަކަ. މިއީ ކިހާވަރެއްގެ ޙަޤީޤަތެއްތޯ؟\nދެން ތިންވަނަ ސުވާލަކީ، މަނިކުފާނު ރިޔާސީ ދެ ކޮމިޝަން އުފެއްދެވިއިރުގައި، ކީއްވެގެންތޯއޭ، 1 ޖަނަވަރީ 2012 އިން ފެށިގެން މައްސަލަތައް ބަލާގޮތަށް ތާރީޚުތައް ކަނޑައެޅުއްވީ؟ އޭގެކުރިން ހިނގާފައި ހުރި މަރުގެ މައްސަލަތަކާއި، އަދި ދައުލަތުން ގެއްލިފައިވާ ފައިސާތައް ހޯދުމުގެ ކަންކަން، ކީއްވެގެންތޯއޭ ނުކުރެއްވީ؟\nޖީ.އެމް.އާރު، ބޭރު ބަޔަކަށް ދިނުން، ކުއްޔަށް ދިނުން، ނޫނީވިއްޔާ ދަރުމަވަންތަ ހޮސްޕިޓަލް ކުއްޔަށް ދިނުމާ ބެހޭގޮތުން އެއްވެސް ވާހަކައެއް، އެއްވެސް ބަޔަކާ އަޅުގަނޑުމެން މިހާތަނަށް ދައްކާފައެއް ނޯންނާނެ އިނގޭތޯ.\nއަޅުގަނޑު ކުރިންވެސް ދެންނެވި ފަދައިން، ރާއްޖޭގެ މިނިވަންކަމާއި އިސްތިޤްލާލު ގެއްލޭފަދަ އެއްވެސް ކަމެއް، އެއްވެސް ބަޔަކާއެކު އަޅުގަނޑުމެން ނުހިންގާނަން އިނގޭތޯ. އެއީ އެކަން އޮތްގޮތަކީ.\nދެން ކޮންމެވެސް ތާރީޚެއް ޖަހަންޖެހޭ ދޮގެއްތޯ، ކަމެއް ފަށްޓާއިރުގައި. ޤާނޫނުލްޢުޤޫބާތުގައިވެސް އޮވޭހެން އަޅުގަނޑަށް ހީވަނީ، ވަކި މުއްދަތެއްވީމާ، އޭގެކުރިން ކޮށްފައި ހުރި ކަންތައްތައް، ނުބެލޭ ތާރީޚެއް އޮވޭ. އެހެންވީމާ، އެ ހުރިހާ އެއްޗަކަށް ރިޢާޔަތްކޮށްފައި، އަޅުގަނޑުމެން ތާރީޚެއް ޖަހައިގެން ކުރިއަށް މިގެންދަނީ. އޭގެ މާނަޔަކީ ކޮންމެހެން އަޅުގަނޑުމެން މިއުޅެނީ ވަކި މީހަކު، ނޫނީވިއްޔާ ވަކި ބައެއްގެ ފަހަތުން ދާކަށްނޫން އިނގޭތޯ. އަޅުގަނޑަށް ހީވަނީ ބައެއް ބޭފުޅުންނަށް އެހެން ހީވަނީހެން. އެހެނެއްނޫން އެކަން އޮތީކީ އިނގޭތޯ. އެއަށްވުރެ މާ ސާފުކޮށް އަޅުގަނޑުމެން މިކަން ކުރިއަށް ގެންދާނީ.\nމުރްޝިދު ޢަބްދުލްޙަކީމް - ރާއްޖެ ޓީ.ވީ:\nއަޅުގަނޑުގެ ސުވާލަކީ، ދެންމެ މަނިކުފާނު ފާހަގަކުރެއްވި، ރިޔާސީ ކޮމިޝަނަށް ބާރުތަކެއް ދިނުމަށް ރައްޔިތުންގެ މަޖިލީހުން ފާސްކުރާ ބިލާ ގުޅޭގޮތުން. އެއާ ގުޅޭގޮތުން އަޅުގަނޑުގެ ސުވާލަކީ، ކޯލިޝަންގެ ބާރު މަޖިލީހުގައި އަދި އޮތުމާއެކީ، މަނިކުފާނުގެ ވިސްނުންފުޅު އެބަހުރިތޯ ޕާޓީތަކާ ގުޅިގެން ޖަލްސާއެއް ބާއްވައިގެން ބިލް ފާސްކުރުމަށް؟\nއަޅުގަނޑުގެ ޔަޤީންކަން އެބައޮތް ކޯލިޝަނާ ދޭތެރޭގައި އިނގޭތޯ. ކޯލިޝަންގެ އެއްބާރުލުން އަޅުގަނޑުމެންނަށް ލިބޭނެ. އެކަމަކު ކޮންމެހެން މަޖިލީހުގެ ޗުއްޓީތެރޭގައި ޚާއްޞަ ޖަލްސާއެއް ބާއްވައިގެން، އެކަން ކުރުމުގެ ވިސްނުމެއް އަޅުގަނޑުމެންގެ ނެތް. އެކަމަކު އަޅުގަނޑަށް މި މަސައްކަތް ކުރިއަށް ގެންދެވޭނެ.\nއިރާދަކުރެއްވިއްޔާ މާދަމާ އަޅުގަނޑުމެން އަނެއްކާވެސް ހުރިހާ ލީޑަރުންގެ ބައްދަލުވުމެއް ބާއްވަން މި ތައްޔާރުވަނީ. އޭގައި، ކުރިއަށް އޮތް ރައްޔިތުންގެ މަޖިލިސް ކުރިއަށް ގެންދާނެގޮތާއި، ދެންހުރި ކަންތައްތަކާ ބެހޭގޮތުން ހުރިހާ ޕާޓީތަކެއްގެ ލީޑަރުންނާ އެކީގައި މަޝްވަރާ ކުރެވޭނެ. އެއަށްފަހު، އޭގެ މަޢުލޫމާތުތައް އަޅުގަނޑު ތިޔަބޭފުޅުންނާ ޙިއްޞާކުރާނަން. އިރާދަކުރެއްވިއްޔާ، މި ސަރުކާރު ދެމިއޮންނާނީ، ކޯލިޝަން ސަރުކާރެއްގެ ގޮތުގައި. ރައްޔިތުން އަޅުގަނޑު އިންތިޚާބުކުރި ގޮތް، އަޅުގަނޑަށް ވަރަށްސާފު.\nއެހެންވީމާ، އެގޮތުގެ މަތީގައި، އަޅުގަނޑު ދެމިހުންނާނީ.


G7 ge nuruhun Trump ah\nޖީ7ގެ ވެރިންނާއި ޔޫރަޕިއަން ޔޫނިއަންގެ ވެރިން ކެނެޑާގެ ކިއުބެކްގަައި. ފޮޓޯ: އީޕީއޭ\nދުނިޔޭގެ އެންމެ ކުރިއަރާފައިވާ އިގުތިސޯދުތައް އޮންނަ ހަތް ގައުމު ބައިވެރިވާ "ގްރޫޕް އޮފް ސެވަން" ނުވަ ޖީ7ގެ ވެރިންްގެ ބައްދަލުވުން ކެނެޑާގެ ކިއުބެކްގަައި ފެށި އިރު އެމެރިކާ ފިޔަވައި އެހެން ގައުމުތައް ތިބީ އެއްކޮޅުގަ އެވެ. ޖީ7ގެ ވެރިންގެ އިތުރުން ޔޫރަޕިއަން ޔޫނިއަން (އީޔޫ)ގެ ވެރިން ވެސް ބައިވެރިވާ އެ ބައްދަލުވުމުގެ އެހެން އެންމެހާ ބައިވެެރިންނާއި އެމެރިކާގެ ރައީސް ޑޮަނަލްޑް ޖޭ ޓްރަމްޕާ ދެމެދު ހިޔާލު ތަފާތުވުން އޮތީ މައިގަނޑު ދެ ކަމެއްގަ އެވެ.\nފުރަތަމަ ކަމަކީ އެމެރިކާއިން މިހާރު ތައާރަފް ކޮށްގެން އުޅޭޭ ބޮޑެތި ވިޔަފާރި ޓެރިފްތަކެވެ. އެ ޓެރިފްކީ ގައުމަކަށް އެތެރެކުރާ މުދަލުން ނަގާ ޓެކްސް ނުވަތަ ޑިއުޓީ އެވެ. ޓްރޭޑް ޓެރިފްތަކުގެ މައްސަލައިގައި އެމެރިކާގެ ޒަމާންވީ ބައިވެރިންނާ އެ ގައުމާ ދެމެދު ހޫނު ޒުވާބުތައް އަންނަނީ ހިނގަމުންނެވެ.\nބައްދަލުވުމުގައި ޓްރަމްޕް ވިދާޅުވީ ކުރިއަރާފައިވާ ގައުމުތަކުގެ އެ ގްރޫޕަށް ރަޝިޔާ އަލުން ގެންނަންޖެހޭ ކަމަށެވެ. އެ ގްރޫޕުން ރަޝިޔާ ބޭރުކޮށްލީ ކުރިން ޔުކްރެއިންގެ ބައެއްގެ ގޮތުގައި އޮތް ކްރައިމިއާއަކީ ރަޝިޔާގެ ބައެއް ކަމަށް ރަޝިޔާ އަމިއްލައަށް ކަނޑައެޅުމުންނެވެ.\nޓްރަމްޕަށް ރައްދު ދެއްވަމުން ޖަރުމަނުގެ ޗާންސެލާ އެންޖެލާ މާކެލް ވިދާޅުވީ އެކަން އެގޮތަށް ވެގެން ނުވާން އީޔޫގެ މެމްބަރު ގައުމުތަކުން އިއްތިފާގުވާ ކަމަށެވެ. މާކެލް މި މޭރުމުން ވާހަކަ ދެއްކެވި އިރު ބައްދަލުވުން އެ ގައުމެއްގައި ކުރިއަށްދާ ކެނެޑާއިން ވެސް ބުނީ އެމެރިކާގެ ޓްރޭޑް ޓެރިފްތައް ގާނޫނާ ހިލާފު ކަމަށެވެ.\nޔޫރަޕިއަން ކައުންސިލްގެ ރައީސް ޑޮނަލްޑް ޓަސްކް ވެސް ޓްރަމްޕަަށް ވަރުގަދަ ބަހުގެ ހަމަލާތަކެއް ދެއްވި އެވެ. އޭނާ ވިދާޅުވީ ވިޔަފާރި އާއި މޫސުމަށް އަންނަ ބަދަލުތަކާއި އީރާނުގެ ނިއުކްލިއަ މައްސަލައިގައި ޓްރަމްޕް ގެންގުޅުއްވާ ސިޔާސަތު ތަކަކީ ހަގީގީ ނުރައްކަލެއް ކަމަށެވެ.\n"އަޅުގަނޑު އެންމެ ކަންބޮޑުވާ ކަމަކީ ގާނޫނުގެ މައްޗަށް ބިނާވެފައިވާ ބައިނަލް އަގުވާމީ ހަމައަށް ގޮންޖަހާގައިވާކަން. ހައިރާން ކުރުވަނިވި ގޮތަކަށް [އެގޮތަށް ކަންތައް ކޮށްފަައި ވަނީ] އާއްމުކޮށް ތުހުމަތު ކުރެވޭ ގައުމުތަކުުން ނޫން. އެކަމަކު އެ ހަމައިގެ މައިގަނޑު އާކިޓެކްޓް އަދި [ހަަމަ ހިފަހައްޓާނެކަމުގެ] ކަށަވަރުކަން ދޭ ގައުމު. ޔޫއެސް އިން،" ޓަސްކް ވިދާޅުވި ކަމަށް ބީބީސީގެ ހަބަރުގައި ވެއެވެ.\nކެނެޑާގެ ކިއުބެކްގެ ލަ މަލްބައީ ނަމަކަށް ކިޔާ ރަށުގައި މާދަމާގެ ޖޫން އަށަކުން ނުވަޔަކަށް ކުރިއަށްދާ ބައްދަލުވުމުގައި ބައިވެރި ވަނީ އެމެރިކާގެ އިތުރުން ކެނެޑާ، ޔޫކޭ، ފްރާންސް، އިޓަލީ ޖަޕާން އަދި ޖަރުމަނެވެ.\nއިޓަލީ އެމެރިކާ ކެނެޑާ + އިނގިރޭސިވިލާތް ފްރާންސް އީޔޫ ޑޮނަލްޑް ޓްރަމްޕް ޖަޕާން ގްރޫޕް އޮފް ސެވަން


Easa Ge Mahsalaagai Anhen Memberun Filaifi - Vaguthu\nއީސަގެ މައްސަލަ އިން އަންހެން މެމްބަރުން ފިލައިފި!\nރައްޔިތުންގެ މަޖިލީހުގެ ނ.ކެނދިކުޅުޅުދޫ ދާއިރާ މެންބަރު އަހުމަދު އީސާގެ މައްޗަށް ކުރެވޭ ގެވެށި އަނިޔާކުރުމުގެ ތުހުމަތުތަކާއި އެކު އަންހެނުންގެ ހައްގުތަކަށް އެންމެ ހަރުއަޑުން ވަކާލާތުކުރަމުން އަންނަ މަޖިލީހުގެ އަންހެން މެންބަރުންގެ "އަޑެއް ބަޑެއް ނީވުމުން" ގިނަ ބަޔެއްގެ ފާޑުކިޔުން އަމާޒުވެއްޖެއެވެ.\nރައްޔިތުން މަޖިލީހުގައި ތިއްބަވަނީ4އަންހެން މެމްބަރުންނެވެ. އެއީ ގަލޮޅު އުތުރު ދާއިރާގެ މެމްބަރު އީވާ އަބްދުﷲއާއި، ބ.ތުޅާދޫ ދާއިރާގެ މެމްބަރު ހިސާން ހުސައިންއާއި، ޅ.ހިންނަވަރު ދާއިރާގެ މެމްބަރު ޖީހާން މަހުމޫދާއި، އައްޑޫ މީދޫ ދާއިރާގެ މެމްބަރު ރޮޒޭނާ އާދަމްއެވެ. މި4ބޭފުޅުންނަކީ އަންހެނުންނާއި ކުޑަކުދިންގެ ހައްގުތަކުގެ ވާހަކަ އެންމެ ހަރު އަޑުން ދައްކަމުންދާ މެމްބަރުންނެވެ.\nއެހެންނަމަވެސް މެމްބަރު އީސަގެ އަނބިމީހާއަށް އަނިޔާކުރި މައްސަލައާއި، ދަރިފުޅު މަރާލަން އުޅުނު ކަމުގެ އިންޒާރު ދީފައިވާ މައްސަލަ ފެންމަތިވެފައިވާ އިރުވެސް މިކަން އެ މެމްބަރުން ކުއްވެރިކޮށްފައެއް ނުވެއެވެ. އަދި މި މައްސަލައާއި ގުޅިގެން ކަންބޮޑުވުން ފާޅުކޮށްފައިވާ މަންޒަރެއް ނުފެނެއެވެ.\nއަންހެނުންނާއި ކުޑަކުދިންނާ ގުޅުން ހުރި މިފަދަ މައްސަލަތަކުގައި އަންހެން މެމްބަރުން މަޖިލީހުގެ ތަޅަމުގައި ވަރަށް ފޯރިއާއި އެކު ބަހުސްކުރައްވައެވެ. އަދި ބަހުސް ކުރުމުގެ މާކުރިން އެ ބޭފުޅުން އެ ވާހަކަތައް ފައްޓަވައެވެ.\nއަންހެނުން މުޖްތަމައުގައި ބާރުވެރިކޮށް، އަންހެނުންނަށް ލިބެން ޖެހޭ ހައްގުތައް ކަށަވަރުކުރުމަށް ވަކާލާތުކުރުމުގެ ބޮޑު ވައުދާއެކު މަޖިލީހަށް ވަޑައިގެންނެވި މި މެމްބަރުންގެ އަޑެއް ބަޑެއް ނުއިވުމުން ގިނަ ބަޔަކު އަންނަނީ އެކަމުގެ ކަންބޮޑުވުން މީސްމީޑިޔާގައި ފާޅުކުރަމުންނެވެ.\nގާނޫނީ އެހީތެރިކަން ފޯރުކޮށްދެމުން އަންނަ ޕީއައިއެލްސީގެ ކޯ ފައުންޑާ އިޔާދާ އަހްމަދު ކޮށްފައިވާ ޓްވީޓެއްގައި ވަނީ އަންހެނުންގެ ހައްގުތައް ކަށަވަރުކުރުމަށް ފިރިހެން މެމްބަރުންގެ މައްޗަށް ބާރުއަޅާ ގިނަ އަންހެން މެމްބަރުން މަޖިލީހުގެ ތަޅަމަށް ބޭނުންވާ ކަމަށެވެ. އަދި މަޖިލީހަށް ނެރެންވީ އަންހެނުންނަށް ބީރު ކަންފަތެއް ދޭނެ މެމްބަރެއް ނޫން ކަމަށް ވިދާޅުވިއެވެ.\nWe need more women in parliament who will pressure the men into getting women's rights. Not women who turnsablind eye to the numerous injustices faced by women. #AnhenunnahVaane ekamu neren vee kerey meehun. https://t.co/1omhwGdpQg\n— 𝘼𝙞𝙨𝙝𝙖𝙩𝙝 𝙄𝙮𝙖𝙙𝙝 (@Aishath_Iyadh) May 20, 2021\nރެހެންދި ހަދީޖާ ސްޓޭން ކިޔާ އައިޑީއަކުން ކޮށްފައިވާ ޓްވީޓެއްގައި ވަނީ އަންހެނުންގެ ދިފާއުގައި ފިރިހެނުން ވާހަކަ ނުދައްކާނެ ކަމަށް ބުނެ، މަޖިލީހުގެ އަންހެން މެންބަރުން ޓެގްކޮށް، އެ މެންބަރުން ކޮބައިތޯ ސުވާލުކޮށްފައެވެ.\nކޮންމެ ފަދަ ކަމެއް ކުރިޔަސް ދިފާއުގަ ނިކުންނަހާ ފިރިހެން މެމްބަރުންނާ މިހުންނާ ބަލާފަ އަންހެން އިއްޒަތްތެރި މެމްބަރުން ހަނު ހުންނާތީ ހިތް ހަލާކުވޭ. އަޅުގަނޑުމެންނަށް ރައްކާތެރިކަން ލިބޭނީ ތިބޭފުޅުން އިސްވެ ބަސް ބުނީމަ. ކުއްވެރި ކުރީމަ.\n— Mariya Isthiufa BLK 🇵🇸 (@nefrofarou) May 20, 2021\nއެހެން މީހަކު ކޮށްފައިވާ ޓްްވީޓެއްގައި ވަނީ މި މައްސަލަ އެމްޑީޕީގެ ފިރިހެން ބައެއް މެންބަރުން ކުއްވެރިކޮށްފައިވާ ތަން ފެނިފައި، އަންހެން މެމްބަރުން ބަހެއް ނުބެނެ ތިބޭތީ ހިތްހަލާކުވާ ކަމަށެވެ.\nމީގެ ކުރިން ގޯޅިގަނޑެއްގެ ތެރެއަށް ވައްދައި އަންހެނަކު ރޭޕްކުރަން އުޅުނު މައްސަލައެއް ފެންމަތިވުމާއި ގުޅިގެންވެސް އަންހެން މެންބަރުންގެ ފަރާތުން ފެނުނީ ހަމަ މިކަހަލަ މަންޒަރެކެވެ. އެފަހަރުވެސް ގިނަ ބަޔެއްގެ ފާޑުކިޔުން މި މެމްބަރުންނަށް އަމާޒުވެގެން ދިޔައެވެ.\nއެމްޑީޕީގެ ފިރިހެން ބައެއް މެންބަރުން މިހާރު ދަނީ އީސަ، މެމްބަރުކަމުން އިސްތިއުފާ ދެއްވުމަށް ގޮވާލައްވަމުންނެވެ. އޭގެ ތެރޭގައި މަޖިލީހުގެ މައްޗަންގޮޅި ދެކުނު ދާއިރާގެ މެމްބަރު އަހްމަދު ހައިތަމާއި ނ. އަތޮޅު ކައުންސިލްގެ ރައީސް މުހައްމަދު ބަޝީރު ހިމެނިވަޑައިގަންނަވައެވެ.\nއީސަގެ މައްޗަށް ތުހުމަތު ކޮށްފައިވަނީ އޭނާގެ އަނބިކަނބަލުން އަސްރާ އަށް އަނިޔާ ކުރި މައްސަލައެވެ. އެނގިފައިވާ ގޮތުގައި މި މައްސަލަ ހުށަހެޅީ އެ މީހުންގެ އަވަށްޓެރިއެކެވެ. އިއްޔެގެ ވަގުތެއްގައި އަސްރާ ވަނީ އީސައާ ދެކޮޅަށް ފުލުހުންނަށް ބަޔާން ވެސް ދެއްވައިފައެވެ.\nމި މައްސަލަ ފެންމަތިވުމާއި އެކު ފުލުހުން ވަނީ އީސަ ހައްޔަރުކުރުމުގެ އަމުރެއް ހޯދުމަށް ޕްރޮސެކިއުޓާ ޖެނެރަލް (ޕީޖީ) އޮފީހުގައި އެދިފައެވެ. ނަމަވެސް ކްރިމިނަލް ކޯޓުން ނިންމާފައި ވަނީ އަމުރެއް ނެރެދެވެން ނެތް ކަމަށެވެ.\nއަސްރާ އާއި ދަރިފުޅަށް އީސަގެ ފަރާތުން ކުރިމަތި ކަންކަމުގެ ތަފްސީލެއް ނުލިބެއެވެ. ނަމަވެސް ބައެއް ފަރާތްތަކުން ބުނާ ގޮތުގައި ކުޑަދަރިފުޅު އެޕާޓްމަންޓްގެ ނުވަވަނަ ބުރިން ވައްޓާލާނެ ކަމުގެ އިންޒާރު ވެސް އީސަ ދިނެވެ. މި މައްސަލަ ފުލުހުންގެ އިތުރުން ޖެންޑާއިން ބަލަމުންދާއިރު ގާތުން މޮނީޓާކުރަމުންދާނެ ކަމަށް އެޗްއާރްސީއެމުން ވަނީ ވިދާޅުވެފައެވެ. އަދި މުއައްސަސާތަކުން މައްސަލަ ބަލަމުންދާ ގޮތް މަޖިލީހުގެ ޖެންޑާ ކޮމިޓީން ފާރަވެރިވާނެއެވެ.\nމެއި 21, 2021 00:37\nހައްހައް ހައްހައް...ނުބުނާނެ...އެއީ ވަކި ފެކްޝަނެކޭ..\nމެއި 21, 2021 02:02\nއެމްޑީޕީގަ ގިނަވާނީ ތިކަހަލަ މީހުންނެވެ. ދެން ތިޔަމީހުނަކަށް ހިގާނެ ޝަރީއަތެއްނޯންނާނެއެވެ. އަދި ޝަރިއަތެއްނިމި ޖަލަށްލައިފިތަ އިބޫއަށް ރޮވި ހޯރައިއްބެ ދޫކުރިގޮތަށް ދޫކުރާނެއެވެ.\nމެއި 21, 2021 02:58\nެ ލަނޑަޔާ ލަނޑަޔާ ޖެހުނީމަ ވާނީ އެހެން. ކު ރިން ތިމައިކުތަކުން މޮޅު ރާގެއްގަ ރީތި މަހު ރަޖައަކުން ދެއްކިހާ ޑް ރާމާއަކީ ފައިސާވެ ރިކަމާ، ލައްޒަތާ އިއްޒަތާ ބާ ރުވެ ރިކަމާ ވެ ރިކަމުގެ ބޭނުމުގަ ރައްޔިތުންނައް ދެއްކި ކެހިވެ ރި ސިލްސިލާ ކު ރުފިލްމެއް. މިއަދު އާ ރާބާ ރާ ފައިސާ މުށުތެ ރެއައްލާ ފިއްތާލެވިއްޖެ ދެން ކު ރިންދެއްކި ވާހަކަ ވާނީ ފަ ރިއްސައް. މިވެ ރިކަން ފެށުނީއްސު ރރެ ތިނޫން މަންޒަރ ރެއް އަދި ނުފެނެ. އިންތިހާބު ގާތްވީމަ ނިކަން އާޓުދައްކާނެ. ބަލަންތިބޭ\nމެއި 21, 2021 02:59\nތީ ހުސް ޑިމޮކްރަސީގެ ނަމުގައި ތިލަވެގެން އުޅޭ މުނާފިގުންތަކެއް. މިބައިމީހުންގެ ކުަލަ ނުވަަތަ ޓީމުގެ މީހެއްވައްޖިއްޔާ އެމީހަކު ކިތައްމެ ބޮޑު ގޯހެއްހެދިއަސް ހާމަ ސާފު ހުދު ފޮތިގަނޑެއް އެއީ. ދެން އެއްމެފަހުން ގޮސް އަލީ ވަހީދައް ހެދިގޮތަށް މިބައިމީހުންގެ އަސްލުޤައުމުކަމަށްވާ ޔޫކޭ އަށް ފުރުވާލާތަންފެންނާނީ. ހުސްވަގުން. ހުަސް މަކަރުވެރިން. ޤައުމުގެ ހަޒާނާ ހުސްކުރާ ޙާއިނުން.\nމެއި 21, 2021 03:36\nއެހެންނުވާނީ، އެންމެކުޑަމިނުން އައުރަނިވައިކޮށްލައިގެން ހުރި މީހަކުވެސް ތިތާކު ހުރިއްޔަކީއެއްނޫން.\nމެއި 21, 2021 04:16\nއަދިވެސް ިންތިޚާބުކުރެވޭ މަޤާމިތަކުން އަންހެނުންނަށް ވެދުންކުރެވޭބައިކުދައީ އެހެން ވީމާ ތިންބައިކުޅަ ދެބައި އަންހެނުންނަށް ވެދުންކުރުން މުހިންމު އާ އެހެންޏާ ފަހެ މިބައިމީހުނަށް ޖެހޭތަ ވަކިބައެއް މިލްކުކޮށްދޭން؟ ހަމަ ކުރިމަތިލައިގެން ހޮވުނީމަ އެނިމުނީނު އެކަމަކު މިކަހަލަ ކުފޫހަމަ ނުވާ ބަޔަކަށް ބައިކުޅަބައި ހަދިޔާއަށް ވެދުންކޮށްގެން މުޅި ހުރިހާކަމެއް ބޮސްސުންލައިގެން މިދަނީ\nމެއި 21, 2021 04:43\nތިޔައީ އެއްގަލުންފެހިކާލަނޑާތަކެއްކަހަލަބައެއް! ހިޔަންޏެއްވެލާއިރަށް ގަލާދުރަށްޖެހިލާނެ އަނެއްކާއައިސްޖަމާވެ ފެހިކާންފަށާނެ! ހަމައެގޮތަށް އެއިއްޒަތްދެމިގެންވާމީހުންވެސް ފެނިގެންދާނީ! ޢެއީ އާކަމެއްނޫން އަދިހޯބޯލަވަންއަންނާނެ!\nމެއި 21, 2021 06:09\nމޑޕއަކީ މުނާފިގުންގެ ޕާޓީއެއް\nމެއި 21, 2021 06:13\nމެއި 21, 2021 06:15\nފުރަތަމަ ބަލަމިކަބަލުން ހެދުންއެޅުން ކޮބާއި ބުރުގާ؟؟ ހިހޫތަނުން ކާމެންބަރުން އަމިއްލަ އެދިމުން ފޯވެފައިވާ ތިޔަބަޔަކީ ގިނައިންލިބޭކޮޅެއް ރަގަޅު؟؟އަބަދުވެސްބަލާނީ ފެންއޮތީ ކޮންފަރާތުގާތޯ؟؟\nމެއި 21, 2021 06:22\nއަނގަފިޔަފާޅި ހެދިގެން އުޅެނީ ވަކި ކަމެއް ޕްރޮމޯޓްކުރުމަށްކަން މިހިރަ އެނގެނީ. އިޚްލާޞްތެރި ކަމެއް ހުރި އެކަކުވެސްނެތް.\nތިޔަ ޖީހާނެކޭ ކިޔާ އަންހެނާގެ ލަދެއް ހުރިނަމަ ރޯޔަލް ރޭޕް ފެންމަތިވެގެން އުޅުނު އިރު އިސްތިއުފާ ދިނީސް. ތިޔަ ޢީސަ އަޙައްމަދަށް ފިޔަވަޅު ނޭޅުމުން ވެރި މީހާގެ އަގުވެސް ވެއްޓިއްޖެ. އޭ ޒީރޯ ޓޮލަރެންސް ގިރައިގެން ބޮވިފައި ހުރީމަ. އިސްތިއުފާ. މަރަކަށްފަހު މަރެއް. އެބައުޅޭތަ ކަންބޮޑުވެގެން\nމެއި 21, 2021 06:25\nވެރިކަން މިލްކުވެގެންވާ، ހައްދަވާ ބޮޑުކުރެއްވި ރަސްކަލާކޯއެވެ! އިބަރަސްކަލާނގެ އިރާދަކުރައްވާ މީހަކަށް ވެރިކަން ދެއްވަމުއެވެ. އަދި، އިބަރަސްކަލާނގެ އިރާދަކުރައްވާ މީހެއްގެ ކިބައިން ވެރިކަން ވަކިކުރައްވަމުއެވެ. އަދި، އިބަރަސްކަލާނގެ އިރާދަކުރައްވާ މީހަކު މަތިވެރިކުރައްވަމުއެވެ. އަދި، އިބަރަސްކަލާނގެ އިރާދަކުރައްވާ މީހަކު ނިކަމެތިކުރައްވަމުއެވެ. އެންމެހާ ހެޔޮކަންވަނީ، އިބަރަސްކަލާނގެ يدقدرة ފުޅުގައެވެ. ހަމަކަށަވަރުން، އިބަރަސްކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\nމެއި 21, 2021 06:27\nތިޔަބައިމީހުންގެ ހިތްތަކުގައިވާކަމެއް، ތިޔަބައިމީހުން ވަންހަނާކުޅަޔަސް، ނުވަތަ އެކަމެއް ތިޔަބައިމީހުން ފާޅުކުޅަޔަސް، اللَّه، އެކަމެއް ދެނެވޮޑިގެންވެތެވެ. އަދި، އުޑުތަކުގައި ވާހާ ކަމަކާއި، ބިމުގައި ވާހާ ކަމެއްވެސް، އެކަލާނގެ ދެނެވޮޑިގެންވެތެވެ. اللَّه އީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\nމެއި 21, 2021 06:29\nތިޔަބައިމީހުން، اللَّه އަށާއި، رسول އާއަށް ކިޔަމަންވާށެވެ! ފަހެ، ތިޔަބައިމީހުން އެނބުރި ފުރަގަސްދީފިނަމަ (ދަންނާށެވެ!) ފަހެ، ހަމަކަށަވަރުން، كافر ންދެކެ اللَّه ލޯބިވެވޮޑިގެނެއް ނުވެތެވެ.\nމެއި 21, 2021 06:44\nއީވާ ކިހިނެއްތަ މިވަނީ މައިކް މަށްސަލަ ޖެހުނީތަ ނޫނީ ނަރުކަންޑައައިގެން ދިޔައީތަ އަޑެއްނީވޭ،ބަލަ މިހިރަ ދެފުށް ދެގޮތް މީހާ އަންހެނުންގެ ހައްގޭ ކުޑަ ކުދިންގެ ހައްގޭ ގޮވާ ހަޅޭލާފަ މިފަހަރު ހަޕް ކިޔައިގެން ތިހުރީ އެކަމަކު މީދޯ ތިބުނާ މޮޅުޑިމޮކްރަސީ ހަމަ ހަމަ ކަމެއްނެޔް ބައިމީހާ ވީމަ، ކޮބާ އެއްކަލަ އުތެމަ ދައިތަ ހަމަ ނިދަނީ ދޯ؟އެކަމަކު އިލްމު ވެރިއެއް އެއްޗެއް ބުނާ އިރަށް އިސްލާމް ދީނުގާ އަންހެނުންގެ ހައްގެއް ނެތޭ ކިޔާ ހޭރި ގަނޭ ތީމިތަނުގާ ލާދީޔަތު ފަތުރަން އުޅޭ ބައިގަޑެއް ކަން އިގޭ ހުޅަނގުން ންރެއިން ވޮސްކޮށްފަ ތިބި.\nމެއި 21, 2021 06:52\nތިމީހުންގެ ހަގީގީ ސޫރަ ތިފެންނަނީ ، ބުނާނެ އިތުރު އެއްޗެއް ނެތް\nވާނެ6އެތި\nމެއި 21, 2021 07:08\nނުކެކިހުރެ ދެން ގަންނާނި ދުން..\nމެއި 21, 2021 07:12\nހަށިގަނޑުން ބިޔަވެފައި ތިބި4އަންހެނެއްގެ ފޮޓޯޖަހާފައި ކިތައްމެ ދިގު އާޓިކަލެއް ލިޔުނަސް ހަމަ ދާނީ އެއް މަގަކުން. ސްމިތްގެ މައްސަލަ ނިމުނު ގޮތް. ހޯރައިއްބެ ޖަލުން މިނިވަންކުރި ގޮތް. ރޯޔަލް ރޭޕް ކޭސް ހިންދާލި ގޮތް. ޢަގެއް،އިންސާފެއް، ހަމައެއް ލަމައެެއް ނެތް ބައިގަނޑެއް. މި4އަންހެނުންނަކީ އެތެރޭގައި އިންސާފުގެ ކުނޑިފުކެއްވެސް ނެތް ބޮޑެތި ޅޮސްގަސް ތަކެއް. އަމިއްލަ.\nމެއި 21, 2021 07:52\nއެހެންތާވާނީ ފިލާނެތާ ގިނަ މީހުންނަކީ ގެވެށި އަނިޔާގެ ތުހުމަތު ކުރެވިފައިވާ މީހުން، އަދި މަޤާމުން ދުރުވެސް ކުރަންޖެހޭ މީހުން ބެޔެއްމީހުންނަކީ !\nމެއި 21, 2021 08:08\nއީސަގެ މައްސަލައިގަ އޭނާގެ ދަރިފުޅުގެ މަންމަ ގެ އަޑު އަހަން ޖެހޭ ފަދައިން އީސަގެ އަޑުވެސް އަހަން ޖެހޭނެއެވެ...ދެމަފިރިން ގެ ދެމެދުގަ ޖެހޭ މުފަދަ މައްސަލަތައް އެކަކު ބުނާބުނުމަށް އަނެކަކު ހައްޔަރު ކޮށް ބޮޑު ޖިނާއީ މައްސަލަ އެއްގެ ގޮތުގައި ކަނޑައެޅި ބެލިގެން ދިއުމަކީ މަުޖުތަމައު ފަސާދައަށް ދިއުމަށް ހުޅުވާލެވޭނެ ދޮރެކެވެ...ޖަޒުބާތަށްވުރެ ބުއްދި އިސްކޮށް ކަންކަމާމެދު ޖުމްލަކޮށް ވިސްނާށެވެ...ފިރިމީހާ އަނބި މީހާގެ ގައިގަ އަނިޔާވާނެހެން ޖެހުން ގޯހެވެ...ނަމަވެސް އެޖެހުން މުޅި މުޖުތަނައުއިން ހުއްޓުވުމަށްޓަކައި ޖެހި ސަބަބުވެސް ހޯދަން އެބަޖެހެއެވެ...މިއަދު މިގައުމުގައި ކަން ހިނގާދާ ގޮތަކީ އަންހެންމީހާ އެދޭހާގޮތަކަށް ފުރުސަތު ނުދިނުމުން ހިތަހަމަނުޖެހުމުގައި ފިރިހެންމީހާ ޕްރެޝަރަށް އަރުވާލާ އެވެ...އަދި ކޮންމެވެސް ހައްގެކޭ ކިޔާ ފިރިހެންމީހާ ބަދުނާމުކޮށް އަދަބުދޭން މަޖްބޫރު ކުރެ އެވެ...އަންހެނުން ގެ ހައްގަށްވުރެ ބޮޑަށް މިތަނުގައި ނެތް އެއޗަކީ އަނބީންގެ މަސްއޫލިއްޔަތެވެ...ޒިންމާތަކެވެ...ތިމާއަށް ލިބެން އޮތް އެއްޗެއްގެ ވާހަކަ ދެއްކުމުގެ ކުރިން ތިމާ އަދާކުރަން ޖެހޭ ކަންކަމުގެ ވާހަކަ ދައްކާށެވެ...ގަދަބާރުން ހޯދޭނެ އެއްވެސް ހައްގެއް ނޯންނާނެއެވެ...ތިމާ ދެކޭ ގޮތަކީ އަދި އެއީ ހައްގެއްކަމުގައި ނުވެދާނެއެވެ...\nއިސްލާމީ ޝަރީއާއިން އީސަ މެންގެ މައްސަލަ ބަލަން ފެށި ނަމަވެސް އީސަ ހައްޔަރު ކުރާކަށް ނުޖެހޭނެއެވެ...ދެމަފިރިންގެ މިކަހަލަ މައްސަލަ ތަކުގެ ތެރެއަށް އެހެން މީހުން ވަނުން އެއީ މުޖުތަމައު ހަރާބު ކުރުމެވެ...އިސްލާމީ ޝަރީއަތަށްވުރެ ހައްގު ކަށަވަރުވާނެ އެހެން ގޮތެއް ނޯންނާނެއެވެ...\nއަހަރެންނަކީ އީސައާއި އަދި އެމް.ޑީ.ޕީ އާއިވެސް ދެކޮޅު މީހެކެވެ...އެހެނަސް އަހަރެންވެސް އިންސާފަށް ލޯބި ކުރަމެވެ...އަހަރެންގެ ހިތުގައި އެއްވެސް މީހަކަށް ޒާތީވުމެއް ނެތެވެ...\nމެއި 21, 2021 09:36\nހަމައަޑެއް އިވޭއިރަށް ތެޅިފޮޅޭކަށް ނުޖެހޭ. ފުރަތަމަ ތިދެމީހުންގެ ގިލަންވެރިކަމުގެ އަސްލުކަންނޭނގެ ހޯދަންވީ.\nމެއި 21, 2021 09:53\nމީ ހުސް ލާދީނީ ހަރުކަށި މީހުން. މިމީހުން މަޖިލީހަށް ވައްދަން ވޯޓުދިން މީހުން މާގޯސް. ހެޔޮނުވަނެ މިކަހަލަ މީހުންނަށް ވޯޓުދޭން! އީވާމެންނަށް ރޮޒޭނާމެންނަށް މިހާރު މަޖިލިހުގަ ތިބެވިއްކެއެއްުނު! 50 އަހަރު ވަންދެން ހަމަ އެމީހުން ނުންބަޔަކުނެތީތަ!!\nމެއި 21, 2021 10:15\nމިމީހުންގެ ފޯރި ފެންނާނީ ޕާޓީނޫން މީހުންނާ ދިމާލަށް ހަޅޭއް ލަވަން ވީމަ.